**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 14 Δεκεμβρίου 2017, ημέρα Πέμπτη και ώρα 10.30΄, στην Αίθουσα «Προέδρου Αθανασίου Κωνστ. Τσαλδάρη» (223) συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, κυρίας Χαράς Καφαντάρη, με θέμα ημερήσιας διάταξης: Επεξεργασία και εξέταση του σχεδίου νόμου του Υπουργείου Περιβάλλοντος και Ενέργειας «Ενεργειακές κοινότητες και άλλες διατάξεις».

Στη συνεδρίαση παρέστησαν ο Υπουργός Περιβάλλοντος και Ενέργειας, κ. Γεώργιος Σταθάκης, καθώς και αρμόδιοι υπηρεσιακοί παράγοντες.

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Γκαρά Αναστασία, Δημαράς Γεώργιος, Δημητριάδης Δημήτριος, Δρίτσας Θεόδωρος, Εμμανουηλίδης Δημήτριος, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Καραγιάννης Ιωάννης, Καρακώστα Ευαγγελία (Εύη), Θραψανιώτης Εμμανουήλ, Καφαντάρη Χαρούλα (Χαρά), Παυλίδης Κωνσταντίνος, Θηβαίος Νικόλαος, Παπαδόπουλος Νικόλαος, Σηφάκης Ιωάννης, Σιμορέλης Χρήστος, Φίλης Νικόλαος, Συρμαλένιος Νικόλαος, Τελιγιορίδου Ολυμπία, Τριανταφυλλίδης Αλέξανδρος, Αθανασίου Χαράλαμπος, Αντωνιάδης Ιωάννης, Γιόγιακας Βασίλειος, Κατσαφάδος Κωνσταντίνος, Κόνσολας Εμμανουήλ, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Αρβανιτίδης Γεώργιος, Μανιάτης Ιωάννης, Τζελέπης Μιχαήλ, Ζαρούλια Ελένη, Παναγιώταρος Ηλίας, Κούζηλος Ιωάννης, Βαρδαλής Αθανάσιος, Τάσσος Σταύρος, Καμμένος Δημήτριος, Λαζαρίδης Γεώργιος, Γεωργιάδης Μάριος, Θεοχάρης Θεοχάρης και Μαυρωτάς Γεώργιος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Καλημέρα. Συνεδριάζει η Διαρκής Επιτροπή Παραγωγής και Εμπορίου με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Περιβάλλοντος και Ενέργειας «Ενεργειακές κοινότητες και άλλες διατάξεις».

Πριν προχωρήσουμε στη κλήση των φορέων, θα πούμε πρώτα τον προγραμματισμό των συνεδριάσεων. Η πρόταση είναι εκτός από σήμερα που γίνεται επί της αρχής η συζήτηση, αύριο στις 11:00΄, θα έχουμε τους φορείς, την Τετάρτη στις 15:00΄ την 3η συνεδρίαση και την Πέμπτη στις 21/12/2017 στις 10:00΄ τη δεύτερη ανάγνωση. Τώρα, πριν μπούμε στους Εισηγητές και Αγορητές, επί του σχεδίου νόμου θα γίνουν οι προτάσεις για τη κλήση των φορέων αύριο. Ξεκινάμε από την Εισηγήτρια του ΣΥ.ΡΙΖ.Α., την κυρία Γκαρά.

ΑΝΑΣΤΑΣΙΑ ΓΚΑΡΑ (Εισηγήτρια του ΣΥ.ΡΙΖ.Α.): Έχουμε αρκετούς φορείς να προτείνουμε. Φαντάζομαι ότι θα γίνει διαβούλευση και με τα υπόλοιπα Κόμματα.

Ξεκινάμε με την GREENPEACE ΕΛΛΑΣ, τη WWF GREECE, το Τεχνικό Επιμελητήριο Ελλάδας, το Ι.Ε.Ν.Ε. (Ινστιτούτο Ενέργειας Νοτιοανατολικής Ευρώπης), τη Κεντρική Ένωση Δήμων Ελλάδος, την Ένωση Περιφερειών Ελλάδος, το Κέντρο Ανανεώσιμων Πηγών Ενέργειας, το Οικονομικό Επιμελητήριο, τον ΔΕΔΔΗΕ, το Σύνδεσμο Εταιριών Φωτοβολταϊκών, Σύνδεσμος Παραγωγών Ενέργειας με Φωτοβολταϊκά, τη Συνεταιριστική Εταιρία Σίφνου, τη Ενεργειακή Συνεταιριστική Εταιρία Καρδίτσας, το Σύνδεσμο Ελληνικών Τουριστικών Επιχειρήσεων, το Εμπορικό Βιοτεχνικό Επιμελητήριο Αθηνών και το Εμπορικό Επιμελητήριο Κυκλάδων.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Συνεχίζουμε με τον κ. Σκρέκα Εισηγητής της Ν.Δ..

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Επιπλέον των προηγούμενων - για να μην επαναλαμβάνω - δεν ξέρω, εάν έχετε καλέσει και την ΠΟΣΠΗΕΦ, όπως επίσης, το ΓΕΩΤΕΕ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Συμφωνώ με το τελευταίο. Θα το έλεγα και εγώ να καλέσουμε όλα τα επιμελητήρια. Το λόγο έχει ο κ. Μανιάτης, Ειδικός Αγορητής της Δημοκρατικής Συμπαράταξης.

ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. - ΔΗΜ.ΑΡ.): Επιπλέον των όσων ανέφεραν οι δύο συνάδελφοι, να καλέσουμε και τους εκπροσώπους των Γενικών Οργανισμών Εγγείων Βελτιώσεων ή των Τοπικών Οργανισμών Εγγείων Βελτιώσεων. Μιλάμε για περίπου 400 τέτοιες δομές σε όλη την Ελλάδα, οι οποίοι μπορούν να μας βοηθήσουν πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κύριε Μανιάτη, η συγκεκριμένη πρόταση έχει έναν επίσημο φορέα που εκπροσωπείται;

ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. - ΔΗΜ.ΑΡ.): Ναι, υπάρχει Σωματείων Εργαζομένων.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Δηλαδή, προτείνετε το Σωματείο Εργαζομένων των φορέων αυτών και είναι πανελλαδική;

ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. - ΔΗΜ.ΑΡ.): Ναι, είναι πανελλαδική.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Συνεχίζουμε με τον κ. Παναγιώταρο, Ειδικός Αγορητής του Λαϊκού Συνδέσμου - Χρυσή Αυγή.

ΗΛΙΑΣ ΠΑΝΑΓΙΩΤΑΡΟΣ (Ειδικός Αγορητής του Λαϊκού Συνδέσμου - Χρυσή Αυγή): Κυρία Πρόεδρε, έχουμε καλυφθεί από τους προλαλήσαντες. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Βαρδαλής Ειδικός Αγορητής του Κ.Κ.Ε..

ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του Κομμουνιστικού Κόμματος Ελλάδας): Δεν έχω να προσθέσω κάτι. Ευχαριστώ

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Μάλιστα. Το λόγο έχει ο κ. Λαζαρίδης, Ειδικός Αγορητής των Ανεξαρτήτων Ελλήνων.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των Ανεξαρτήτων Ελλήνων): Σας ευχαριστώ, κυρία Πρόεδρε. Πέραν από τους φορείς που πρότειναν οι συνάδελφοι, επειδή το νομοσχέδιο αυτό αφορά στην Τοπική Αυτοδιοίκηση σε όλους τους βαθμούς, θα ήθελα, να προτείνω, να καλέσουμε την Περιφέρεια Κεντρικής Μακεδονίας και της Δυτικής Μακεδονίας.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Έχει προταθεί η ΕΝΠΕ.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των Ανεξαρτήτων Ελλήνων): Καλώς. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Μαυρωτάς, Ειδικός Αγορητής του «Ποταμιού».

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του «Ποταμιού»): Ευχαριστώ, κυρία Πρόεδρε. Δεν άκουσα να έχει κληθεί η ΡΑΕ που έχει ένα συγκεκριμένο άρθρο, - το 16 -, η Δ.Ε.Η. και η Δ.Ε.Η. Ανανεώσιμες που είναι οι βασικοί ενεργειακοί παίκτες, το Ινστιτούτο Ερευνών Περιβάλλοντος και Βιώσιμης Ανάπτυξης από το Εθνικό Αστεροσκοπείο Ελλάδος που ασχολείται με τα ενεργειακά θέματα. Επίσης, εκτός από τον ΔΕΔΔΗΕ, ίσως θα έπρεπε να κληθεί και ο ΛΑΓΗΕ που είναι ο αρμόδιος εθνικός φορέας. Υπάρχει ένα Δίκτυο Αειφόρο Νήσων «ΔΑΦΝΗ», το οποίο μπορεί, επειδή έχει να κάνει με νησιοτικότητα, να κληθεί και, επίσης, η Ελληνική Επιστημονική Ένωση Αιολικής Ενέργειας, ο Σύνδεσμος Βιοκαυσίμων και Βιομάζας Ελλάδος, η Ελληνική Εταιρεία Ανάπτυξης Βιομάζας και θεωρώ σημαντικό και τον Ελληνικό Σύνδεσμο Συμπαραγωγής Ηλεκτρισμού και Θερμότητας, το οποίο έχει να κάνει πολύ με το συγκεκριμένο νομοσχέδιο. Οι μονάδες συμπαραγωγής ηλεκτρισμού θερμότητας είναι από τα βασικά χαρακτηριστικά. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Λοιπόν, κυρίες και κύριοι Βουλευτές, ο Κανονισμός μιλάει για 10 φορείς. Τώρα είναι 28 σε αριθμό. Λοιπόν, δεν θα ξεπεράσουμε τους 15 συνολικά.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του «Ποταμιού»): Να συγχωνεύσουμε, άμα είναι ομοειδείς.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Δηλαδή, για παράδειγμα, θα έλεγα, αφού μιλάτε για διάφορες εταιρείες της Δ.Ε.Η., να καλούσαμε τη μητρική. Αυτό θα το βρείτε μεταξύ σας οι Εισηγητές και σε 10 με 15 λεπτά, ας έχουμε καταλήξει. Πάντως, αυτό, το οποίο θα πω είναι ότι όλα τα Επιμελητήρια θα κληθούν, όπως το Οικονομικό, το Τεχνικό και το Γεωτεχνικό κι από εκεί και πέρα συμφωνείτε για τα υπόλοιπα. Προχωράμε τώρα με την Εισηγήτρια του ΣΥ.ΡΙΖ.Α., την κυρία Γκαρά.

ΑΝΑΣΤΑΣΙΑ ΓΚΑΡΑ (Εισηγήτρια του ΣΥ.ΡΙΖ.Α.): Ευχαριστώ, κυρία Πρόεδρε.

Το υπό συζήτηση σχέδιο νόμου με τίτλο «Ενεργειακές κοινότητες και άλλες διατάξεις» του Υπουργείου Περιβάλλοντος και Ενέργειας αποτελεί ένα σημαντικό εργαλείο της παραγωγικής ανασυγκρότησης της χώρας μας στα πλαίσια ενός νέου παραγωγικού μοντέλου με ιδιαίτερα πολιτικά και κοινωνικά χαρακτηριστικά εισάγοντας καινοτόμες λογικές και πρακτικές στην παραγωγή και αξιοποίηση ανανεώσιμων πηγών ενέργειας.

Αξίζει να σημειωθεί ότι σ’ ένα περιβάλλον διεθνούς ανησυχίας για την κλιματική αλλαγή και ενθάρρυνσης για την αξιοποίηση εναλλακτικών μορφών ενέργειας, η χώρα μας έχει καθυστερήσει, παρά τον πλούτο ανανεώσιμων πηγών που έχει.

Κατά καιρούς από αποσπασματικές παρεμβάσεις των προηγούμενων Κυβερνήσεων εμφανίζονταν ευκαιρίες στις ΑΠΕ, ευκαιρίες για γρήγορα έσοδα χωρίς παραγωγή προϊόντος. Είναι προφανές ότι αυτές οι ευκαιρίες δεν εντάσσονταν ποτέ σε ένα στρατηγικό πλαίσιο παραγωγικής ανασυγκρότησης. Αντίθετα, παρατηρήσαμε φαινόμενα επιβάρυνσης του περιβάλλοντος και εντάσεων με τις τοπικές κοινωνίες, «αεριτζίδικες» επιχειρηματικές δράσεις και επενδυτικά σχέδια που συχνά ναυαγούσαν. Σε καμία περίπτωση, όμως, δεν ενίσχυαν τον συντελεστή εργασίας και εθνικού προϊόντος.

Για τη δική μας πολιτική, η ενέργεια και το περιβάλλον συνιστούν βασικούς πυλώνες ανάπτυξης, της δίκαιης και μακρόπνοης ανάπτυξης και διαπερνούν κάθε πτυχή της κοινωνικής ζωής και της επενδυτικής-παραγωγικής δραστηριότητας, αν και για αρκετές δεκαετίες, ακόμη και σήμερα, από αρκετούς πολιτικούς ή παραγωγικούς παράγοντες αντιμετωπίζονταν, ως τροχοπέδη στην ανάπτυξη και την κερδοφορία. Για εμάς, λοιπόν, οι ανάλογες νομοθετικές πρωτοβουλίες δεν ενισχύουν μόνο την αξιοποίηση των νέων τεχνολογιών και της καινοτομίας, αλλά η ενέργεια και το περιβάλλον εντάσσονται στη διαμόρφωση ενός νέου διαφορετικού μοντέλου παραγωγικής ανασυγκρότησης, αναγκαίο για την ανάπτυξη της χώρας σε όλους τους τομείς.

Αυτό το μοντέλο έχει στην κεντρική του ιδέα, στο DNA του, τα ζητήματα και τις αρχές της βιώσιμης ανάπτυξης, της εργασίας, της προστασίας και του σεβασμού του περιβάλλοντος, της παραγωγής πραγματικού προϊόντος, όπως και της κερδοφορίας που θα επιστρέφει στα υποκείμενα της παραγωγικής δραστηριότητας, σε αντίθεση με ένα χρεοκοπημένο μοντέλο που παρασιτεί εις βάρος της εργασίας και της ποιότητας ζωής των πολιτών.

Παράλληλα, οι έννοιες της κυκλικής οικονομίας, της συλλογικότητας, της συμμετοχής και της συνεργασίας παίζουν ιδιαίτερα σημαντικό ρόλο στο νέο παραγωγικό μοντέλο με πολλαπλά οφέλη στις εμπλεκόμενες τοπικές κοινωνίες.

Ομοίως και ο ρόλος της τοπικής Αυτοδιοίκησης, αλλά και των τοπικών κοινωνιών, όπου καθίσταται ως πρωτεύων στο νέο μοντέλο που εισάγεται, υποστηρίζοντας την τοπικότητα και την αποκέντρωση της παραγωγής και της αξιοποίησης πόρων, ενώ εισάγει και την έννοια της Δημοκρατίας στην παραγωγική διαδικασία. Άλλωστε, η εμπλοκή των τοπικών κοινωνιών αλλάζει το οικονομικό, παραγωγικό και κοινωνικό κλίμα, δημιουργώντας κοινωνικά σύμφωνα για τη βιώσιμη ανάπτυξη και η συμμετοχή των πολιτών καθίσταται αναγκαία, αυτή την εποχή που η χώρα γυρίζει σελίδα, αναδεικνύοντας αλυσίδες παραγωγής, όπου το κέρδος θα επιστρέφει με πολλαπλές μορφές σε αυτούς που το παράγουν.

Ιστορικά, παρατηρούμε ότι από τον Α΄ Παγκόσμιο Πόλεμο αναδείχθηκε η ανάγκη προστασίας του περιβάλλοντος και η αλλαγή παραγωγικού και ενεργειακού μοντέλου στην Ευρώπη. Αποτέλεσμα αυτών των τεχνολογικών και οικονομικών αλλαγών είναι η Ευρώπη να φιλοξενεί τον τελευταίο αιώνα την πρωτοπορία τεχνολογιών περιβάλλοντος και ενέργειας, αλλά και να έχει τα πρωτεία στο θεσμικό πλαίσιο και στις δομές διοίκησης του τομέα αυτού. Ήδη, μέχρι και το 2015 έχουν καταγραφεί πάνω από 2.000 ενεργειακές κοινότητες στην Ευρώπη, ωστόσο, η Ελλάδα είναι η πρώτη χώρα στην Ευρώπη που θεσμοθετεί ένα πλήρες και διαφανές πλαίσιο λειτουργίας των Ενεργειακών Κοινοτήτων.

Έτσι, λοιπόν, η αξιοποίηση των ενεργειακών πόρων, η ενεργειακή μετάβαση σε μορφές καθαρής ενέργειας αποτελεί μία αναγκαιότητα, η οποία παράλληλα δημιουργεί ένα σημαντικό παράθυρο ευκαιρίας για τον εκδημοκρατισμό του ενεργειακού σχεδιασμού και τη ταυτόχρονη δημιουργία βιώσιμων θέσεων εργασίας στον ενεργειακό τομέα.

Χαρακτηριστική είναι η δήλωση του κ. Γρηγορίου, υπεύθυνου για θέματα ενέργειας της Greenpeace, ο οποίος αναφέρει ότι «Δεν συμβαίνει συχνά η χώρα μας να πρωτοπορεί στις ευρωπαϊκές εξελίξεις, αλλά με το συγκεκριμένο νομοσχέδιο, η Ελλάδα γίνεται η πρώτη χώρα στην Ευρώπη που δίνει την ευκαιρία σε τελικούς καταναλωτές να παράγουν τη δική τους καθαρή ενέργεια από ΑΠΕ. Οι πολίτες με αυτό τον τρόπο μπορούν να συμβάλλουν αποφασιστικά στην ενεργειακή μετάβαση της χώρας, μακριά από την παρωχημένη λογική των ορυκτών καυσίμων που τους περιορίζει σε παθητικούς καταναλωτές».

Κυρίες και κύριοι, στο σημείο αυτό, θα μου επιτρέψετε να σχηματοποιήσω τους βασικούς άξονες πολιτικής που διέπουν το εν λόγω σχέδιο νόμου, αλλά και συνολικά τη στρατηγική στον τομέα αξιοποίησης των ενεργειακών πόρων και της παραγωγικής δραστηριότητας. Η πολιτική μας, λοιπόν, εδράζεται σε τρεις βασικούς άξονες. Διακυβέρνηση-εκδημοκρατισμός, ενίσχυση τοπικότητας, ενίσχυση συνεργιών-συμπράξεων.

Επισημαίνεται ότι στο πλαίσιο αυτό, η διασφάλιση της ισότητας μεταξύ των εμπλεκόμενων φορέων είναι καίριας σημασίας, ώστε όλοι να έχουν ίσο δικαίωμα στη λήψη αποφάσεων μέσα στην Ενεργειακή Κοινότητα. Για αυτό το λόγο προβλέπεται σε κάθε μέλος να αντιστοιχεί μία και μόνο ψήφος, ανεξαρτήτως του συνεταιριστικού μεριδίου που αυτό κατέχει.

Το όφελος που μπορεί να προκύψει μέσω αυτών των συμπράξεων δεν περιορίζεται στο όφελος των συμβαλλόμενων, αλλά επεκτείνεται στην τοπική κοινωνία με τη δημιουργία βιώσιμων θέσεων εργασίας.

Προχωρώντας στη παρουσίαση των βασικών στοιχείων του παρόντος σχεδίου νόμου για τις Ενεργειακές κοινότητες, αξίζει να σημειωθεί ότι με το παρόν εισάγεται το θεσμικό πλαίσιο ίδρυσης και λειτουργίας των Ενεργειακών Κοινοτήτων στην Ελλάδα.

Το προτεινόμενο σχέδιο νόμου λαμβάνει υπόψη του την πρόταση Οδηγίας του Ευρωπαϊκού Κοινοβουλίου και του Συμβουλίου, σχετικά με την προώθηση της χρήσης ενέργειας από ανανεώσιμες πηγές, αλλά και την πρόταση- Οδηγία του Ευρωπαϊκού Κοινοβουλίου και του Συμβουλίου, σχετικά με τους κοινούς κανόνες για την εσωτερική αγορά ηλεκτρικής ενέργειας.

Οι Κεντρικοί στόχοι του νομοσχεδίου είναι η υποστήριξη της καινοτομίας, η βελτίωση της ενεργειακής αποδοτικότητας, η ενίσχυση της διείσδυσης των Ανανεώσιμων Πηγών Ενέργειας και της αυτοπαραγωγής, η αύξηση της τοπικής αποδοχής των έργων Α.Π.Ε., η μείωση του ενεργειακού κόστους για νοικοκυριά και μικρομεσαίες επιχειρήσεις, καθώς και η ενίσχυση της αλληλέγγυας και της κοινωνικής οικονομίας.

Ιδιαίτερα σημαντικό είναι ότι το παρόν σχέδιο νόμου λαμβάνει ιδιαιτέρως υπόψη του μία βασική ιδιαιτερότητα της χώρας, την έντονη νησιωτικότητα. Η ενεργειακή νησιωτικότητα αναδεικνύεται, κυρίως, μέσω της απουσίας διασύνδεσης με το ηπειρωτικό σύστημα και της αυτονομίας της λειτουργίας των συστημάτων παραγωγής ηλεκτρικής ενέργειας. Τα νησιά αυτά δεν έχουν διασυνδεθεί μέχρι σήμερα με το ηπειρωτικό ηλεκτρικό σύστημα, λόγω κυρίως τεχνικών και τεχνολογικών δυσκολιών, πολιτικής υποτίμησης, αλλά και λόγω οικονομικών δυσκολιών, καθώς οι διασυνδέσεις είναι έργα μεγάλης έντασης κεφαλαίου.

Στα περισσότερα νησιά το κόστος για την κάλυψη των ενεργειακών αναγκών λαμβάνει πολύ υψηλές τιμές. Ταυτόχρονα, όμως, κοινό χαρακτηριστικό των περισσότερων από τα νησιά του Αιγαίου κυρίως είναι το μεγάλο αιολικό και ηλιακό δυναμικό, ενώ σε μερικά νησιά υπάρχει και αξιόλογο γεωθερμικό δυναμικό. Είναι πολιτική βούληση τα νησιά αυτά, να απεξαρτηθούν από τα ορυκτά καύσιμα, αλλά και να συνεισφέρουν στην επίτευξη των εθνικών στόχων, µέσω της υλοποίησης νέων μονάδων ηλεκτροπαραγωγής από Α.Π.Ε.. Γι’ αυτούς τους λόγους, το παρόν σχέδιο νόμου εισάγει ειδικές προβλέψεις και προνόμια, όσον αφορά σε Ενεργειακές Κοινότητες που εδρεύουν σε νησιά με μικρό πληθυσμό.

Τι είναι, όμως, οι Ενεργειακές Κοινότητες; Σύμφωνα με τον τυπικό ορισμό, ως Ενεργειακές Κοινότητες νοούνται οι αστικοί συνεταιρισμοί με αποκλειστικό σκοπό την προώθηση της κοινωνικής και αλληλέγγυας οικονομίας και καινοτομίας στον ενεργειακό τομέα, την αντιμετώπιση της ενεργειακής ένδειας και την προαγωγή της ενεργειακής αειφορίας, την παραγωγή, αποθήκευση, ιδιοκατανάλωση, διανομή και προμήθεια ενέργειας, την ενίσχυση της ενεργειακής αυτάρκειας-ασφάλειας σε νησιωτικούς Δήμους, καθώς και τη βελτίωση της ενεργειακής αποδοτικότητας στη τελική χρήση, σε τοπικό και περιφερειακό επίπεδο.

Ειδικότερα, οι Ενεργειακές Κοινότητες έχουν δικαίωμα να ασκούν τις κάτωθι δραστηριότητες. Παραγωγή, αποθήκευση, ιδιοκατανάλωση ή πώληση ηλεκτρικής ή θερμικής ή ψυκτικής ενέργειας από σταθμούς Α.Π.Ε. και Σ.Η.Θ.Υ.Α.. Παραγωγή, διανομή και προμήθεια θερμικής ή ψυκτικής ενέργειας. Προμήθεια ηλεκτρικής ενέργειας ή φυσικού αερίου προς Τελικούς Πελάτες. Διαχείριση πρώτης ύλης για την παραγωγή ενέργειας από βιομάζα ή βιορευστά ή βιοαέριο. Προμήθεια για τα μέλη ενεργειακών προϊόντων, ηλεκτροκίνητων οχημάτων και οχημάτων εναλλακτικών καυσίμων. Ανάπτυξη, διαχείριση και εκμετάλλευση υποδομών εναλλακτικών καυσίμων και οχημάτων εναλλακτικών καυσίμων. Εγκατάσταση και λειτουργία μονάδων αφαλάτωσης νερού με χρήση Α.Π.Ε., εντός της περιφέρειας που βρίσκεται η έδρα της Ενεργειακής Κοινότητας.

Ακόμη, δυνητικά μπορούν να ασκούν. Διαχείριση ή συμμετοχή σε προγράμματα χρηματοδοτούμενα από εθνικούς πόρους ή πόρους της Ευρωπαϊκής Ένωσης. Παροχή συμβουλών για τη διαχείριση ή συμμετοχή των μελών της σε προγράμματα χρηματοδοτούμενα. Παροχή ενεργειακών υπηρεσιών. Ενημέρωση, εκπαίδευση και ευαισθητοποίηση σε τοπικό και περιφερειακό επίπεδο για θέματα ενεργειακής αειφορίας, καθώς και δράσεις για την αντιμετώπιση της ενεργειακής ένδειας σε ευάλωτους καταναλωτές ή πολίτες κάτω από τα όρια της φτώχειας, ανεξάρτητα αν είναι μέλη της ενεργειακής κοινότητας, όπως ενδεικτικά αναφέρω, παροχή ή συμψηφισμός ενέργειας, ενεργειακή αναβάθμιση κατοικιών ή άλλα μέτρα που μειώνουν την κατανάλωση της ενέργειας στις κατοικίες των πολιτών αυτών.

Αναμένεται ότι αποτέλεσμα των Ενεργειακών Κοινοτήτων θα είναι η μείωση των τιμολογίων, η περαιτέρω διείσδυση των ΑΠΕ, καθώς και η αξιοποίηση των διαθέσιμων εργαλείων της ενεργειακής αγοράς, όπως, net metering, virtual net metering και οι Έξυπνοι Μετρητές. Ποιοι μπορούν να συμμετάσχουν στις ενεργειακές κοινότητες;

Δικαίωμα συμμετοχής στις Ενεργειακές Κοινότητες έχουν φυσικά πρόσωπα με πλήρη δικαιοπρακτική ικανότητα, νομικά πρόσωπα δημοσίου δικαίου ή νομικά πρόσωπα ιδιωτικού δικαίου, Ο.Τ.Α. α΄ βαθμού της ίδιας περιφερειακής ενότητας, εντός της οποίας βρίσκεται η έδρα της ή επιχειρήσεις αυτών, καθώς και Ο.Τ.Α. β΄ βαθμού εντός των διοικητικών ορίων, των οποίων βρίσκεται η έδρα της Ενεργειακών Κοινοτήτων.

Το στοιχείο της τοπικότητας και της συμμετοχής των τοπικών κοινωνιών στη διαδικασία παραγωγής και διαχείρισης των ενεργειακών πόρων συνιστά πρωτεύουσα αρχή για την εν λόγω νομοθετική πρωτοβουλία, γι’ αυτό και είναι έντονο το στοιχείο της εντοπιότητας. Τουλάχιστον, το 51% των μελών πρέπει να σχετίζεται με τον τόπο στον οποίο βρίσκεται η έδρα των Ενεργειακών Κοινοτήτων.

Ιδιαίτερα σημαντική είναι η πρόβλεψη οικονομικών κινήτρων για τις Ενεργειακές Κοινότητες αποδεικνύοντας έμπρακτα την πολιτική κατεύθυνση στήριξης των συνεταιριστικών σχημάτων, όπως συμβαίνει και στις ΚΟΙΝΣΕΠ, τις Ομάδες Παραγωγών ή τους Αγροτικούς Συνεταιρισμούς.

Τα μέτρα στήριξης αφορούν, κυρίως στην ανάπτυξη σταθμών παραγωγής ηλεκτρικής ενέργειας από Α.Π.Ε., καθώς η αξιοποίηση του εγχώριου δυναμικού Α.Π.Ε. αποτελεί κεντρικό εθνικό ενεργειακό στόχο, αφού συμβάλλει στη διαφοροποίηση του εθνικού ενεργειακού μίγματος, στην ασφάλεια του ενεργειακού εφοδιασμού, αλλά και στην αντιμετώπιση της κλιματικής αλλαγής, ενώ ταυτόχρονα, ενισχύει και την ανάπτυξη της εθνικής οικονομίας.

Στα μέτρα που προβλέπονται, περιλαμβάνονται μεταξύ άλλων, σταθεροί φορολογικοί συντελεστές, ένταξη στα χρηματοδοτικά εργαλεία, απαλλαγή από το ετήσιο τέλος άδειας παραγωγής ενέργειας, μειωμένες εγγυητικές επιστολές και άλλα.

Παρουσιάζοντας το εν λόγω νομοσχέδιο, τέλος, θα ήθελα να αναφέρω μερικά παραδείγματα εφαρμογής και δραστηριότητες των Ενεργειακών Κοινοτήτων αποδεικνύοντας ότι η συγκεκριμένη νομοθετική πρωτοβουλία είναι προσιτή σε όλους τους πολίτες και αφορά καθημερινές χρήσεις και πολλαπλούς τομείς δραστηριοποίησης των τοπικών κοινωνιών.

Ας φανταστούμε λοιπόν ότι οι ιδιοκτήτες ή οι κάτοικοι μιας πολυκατοικίας δημιουργούν μια Ενεργειακή Κοινότητα προκειμένου να εγκαταστήσουν ένα φωτοβολταϊκό σύστημα για παράδειγμα ή και μία ανεμογεννήτρια σε ένα ακίνητο που μπορεί να βρίσκεται ακόμη και σε κάποια άλλη περιοχή και εφαρμόζουν εικονικό ενεργειακό συμψηφισμό της παραγόμενης ηλεκτρικής ενέργειας με τις καταναλώσεις των διαμερισμάτων της πολυκατοικίας. Με αυτόν τον τρόπο τα μέλη της Εν. ΚΟΙΝ θα λαμβάνουν μειωμένο λογαριασμό ηλεκτρικής ενέργειας.

Επίσης, οι κάτοικοι ή και οι επιχειρήσεις μιας περιοχής μαζί με τον Δήμο τους εγκαθιστούν μία μονάδα παραγωγής θερμικής ενέργειας με σύστημα τηλεθέρμανσης για την κάλυψη των αναγκών τους σε θέρμανση. Επίσης, μπορούν να εγκαταστήσουν ένα αιολικό πάρκο ή ένα μικρό υδροηλεκτρικό έργο.

Οφέλη παράλληλα, μπορούν να έχουν και οι πολίτες που εντάσσονται σε ευάλωτες κοινωνικές ομάδες, το οποίο θεωρούμε ιδιαίτερα σημαντικό και μια πρωτοτυπία του συγκεκριμένου νομοσχεδίου. Για παράδειγμα, τρεις ΟΤΑ δημιουργούν μια Ενεργειακή Κοινότητα, προκειμένου να εγκαταστήσουν ένα φ/β σύστημα ή και μία α/γ και να εφαρμόσουν εικονικό ενεργειακό συμψηφισμό της παραγόμενης ηλεκτρικής ενέργειας με τις καταναλώσεις τους και καταναλώσεις ευάλωτων καταναλωτών ή πολιτών που ζουν κάτω από το όριο της φτώχειας.

Εύφορο έδαφος δράσης στις Ενεργειακές Κοινότητες μπορούν να βρουν και οι αγρότες με πολύ θετικά οφέλη. Για παράδειγμα, αγρότες, δασοκόμοι ή και αγροτικές επιχειρήσεις δημιουργούν μία ενεργειακή κοινότητα με σκοπό τη δημιουργία και διαχείριση εφοδιαστικής αλυσίδας βιομάζας για δημιουργία pellet και παραγωγή ηλεκτρικής ή θερμικής ενέργειας. Άλλο παράδειγμα, η ομάδα κτηνοτρόφων ή και επιχειρήσεις που δημιουργούν μονάδα βιοαερίου με χρήση των αποβλήτων τους για την παραγωγή ηλεκτρικής ή θερμικής ενέργειας και παραγωγής λιπάσματος.

Επιπλέον, ευεργετική εφαρμογή μπορεί να έχει το μοντέλο και στις νησιωτικές περιοχές. Για παράδειγμα, κάτοικοι και επιχειρήσεις του νησιού με τη συμμετοχή του Δήμου μπορούν να δημιουργήσουν μονάδα αφαλάτωσης για την αντιμετώπιση της έλλειψης νερού ή τη δημιουργία ολοκληρωμένου συστήματος ΑΠΕ με σύστημα αποθήκευσης για τη διαχείριση ηλεκτρικής ενέργειας που θα διοχετεύεται στο αυτόνομο σύστημα για τις ανάγκες του νησιού.

Επίσης, συνιστά μια καλή ευκαιρία για την προώθηση της ηλεκτροκίνησης με το βλέμμα στο επιχειρείν και τον τουρισμό, καθώς κάτοικοι και επιχειρήσεις μιας πόλης ή ενός νησιού δημιουργούν ενεργειακή κοινότητα για την εγκατάσταση υποδομών σταθμών φόρτισης ηλεκτρικών οχημάτων και την ενοικίασή τους σε κατοίκους ή τουρίστες.

Τέλος, ένα παράδειγμα για τη μείωση του ενεργειακού κόστους, κυρίως σε επιχειρήσεις. Πέντε επιχειρήσεις δημιουργούν μία κοινότητα προκειμένου να εγκαταστήσουν ένα φωτοβολταικό σύστημα σε ένα ακίνητο και συμψηφίζουν την παραγόμενη ηλεκτρική ενέργεια με τις καταναλώσεις των επιχειρήσεών τους μειώνοντας το ενεργειακό τους κόστος.

Τα παραπάνω παραδείγματα αποδεικνύουν το τεράστιο πεδίο εφαρμογής του προτεινόμενου νόμου, την εμπλοκή των πολιτών, των επιχειρήσεων, των Δήμων σε διαφανή, συμμετοχικά, αλλά και δημοκρατικά σχήματα, ενώ, φανερώνουν και τη στόχευση στον σχεδιασμό και την ενίσχυση ενός διαφορετικού παραγωγικού μοντέλου στη χώρα μας.

Τέλος, θα ήθελα να επισημάνω, πως ήδη σε αρκετές περιοχές, όπως για παράδειγμα στον Έβρο και την Πελοπόννησο έχουν ξεκινήσει οι διεργασίες ίδρυσης ενεργειακών κοινοτήτων και αναμένουν τη ψήφιση του παρόντος νομοσχεδίου. Γι’ αυτό και σας καλώ να το υπερψηφίσουμε με μεγάλη πλειοψηφία. Η κοινωνία το περιμένει. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Απλά θα πω, επειδή είναι πολλοί οι φορείς, μην ξεχνάμε ότι μπορούν να στείλουν υπομνήματα, διότι δεν θα κληθούν όλοι στη διαβούλευση αύριο. Το λόγο έχει ο κ. Λαζαρίδης.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των Ανεξάρτητων Ελλήνων): Θα ήθελα να σας παρακαλέσω, κυρία Πρόεδρε, επειδή αφορά την ενέργεια και καταλαβαίνετε ότι η Δυτική Μακεδονία είναι ένας χώρος που παράγει ενέργεια, θα ήθελα να σας ζητήσω, έστω κατ’ εξαίρεση, να καλέσουμε τον εκπρόσωπο των ενεργειακών δήμων. Είναι πέντε οι ενεργειακοί δήμοι στην πατρίδα μας. Πρόεδρος είναι ο Δήμαρχος Πτολεμαΐδας. Να τον καλέσουμε και να ακούσουμε την άποψή του, όπως και τον Περιφερειάρχη Δυτικής Μακεδονίας, γιατί ξέρετε πρόσφατα στον Στρασβούργο, η Μακεδονία χαρακτηρίστηκε ως πληγείσα περιοχή.

Είναι σημαντικό να ακούσουμε τις απόψεις τους γιατί ξέρετε ότι στη Δυτική Μακεδονία το 25% του ΑΕΠ προέρχεται από την ηλεκτρική ενέργεια. Στο νομό Κοζάνης αυτό ανεβαίνει στο 50%. Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Μανιάτης.

ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατική Συμπαράταξης ΠΑΣΟΚ – ΔΗΜΑΡ): Κυρία Πρόεδρε, συμφωνώ με την πρόταση και τη εμπλουτίζω, προτείνοντας να κληθούν, επίσης, στην Επιτροπή αύριο, ο Δήμαρχος Μεγαλόπολης, καθώς επίσης και ο Περιφερειάρχης Πελοποννήσου, έτσι ώστε από τα δύο βασικά σημεία της χώρας τη Δυτική Μακεδονία και την Πελοπόννησο, όπου έχουμε αυτά ακριβώς τα χαρακτηριστικά που περιέγραψε ο συνάδελφος, να έχουμε πλήρη εικόνα για το μέλλον του.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Σκρέκας.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Νέας Δημοκρατίας): Κυρία Πρόεδρε, καταρχάς και εγώ συμφωνώ με τις προτάσεις των αγαπητών συναδέλφων εκπροσώπων των ΑΝΕΛ και της Δημοκρατικής Συμπαράταξης. Θα ήθελα, λοιπόν, ξεκινώντας, κυρία Πρόεδρε, να αναφέρω ότι μου δημιουργήθηκαν κάποια εύλογα ερωτήματα, τα οποία πραγματικά, θα παρακαλούσα τον Υπουργό, κατά τη διάρκεια της επεξεργασίας του παρόντος νομοσχεδίου και στην Επιτροπή και στην Ολομέλεια, να μας απαντήσει γιατί άκουσα την αγαπητή συνάδελφο, Εισηγήτρια του ΣΥΡΙΖΑ να μιλά και να περιγράφει ένα νέο παραγωγικό μοντέλο. Η ερώτηση είναι αν στο νέο παραγωγικό μοντέλο, κυρία Πρόεδρε, περιλαμβάνεται και η ΔΕΗ ή όχι και πώς τη φαντάζονται τη ΔΕΗ στο νέο παραγωγικό μοντέλο γιατί άκουσα τη συνάδελφο να αναφέρει και να περιγράφει, πάρα πολύ όμορφες έννοιες για το πώς θέλουν το παραγωγικό μοντέλο της χώρας στις οποίες ωραίες έννοιες και όμορφες συμφωνούμε κι εμείς. Αλλά δεν νομίζω ότι κάποιος σ’ αυτή την αίθουσα φαντάζεται ότι ένα παραγωγικό μοντέλο βιώσιμης ανάπτυξης αειφορίας που σημαίνει θέσεις εργασίας υψηλά αμειβόμενες από τη μία πλευρά και από την άλλη, προστασία του περιβάλλοντος, αν ένα μοντέλο μπορεί να υπάρξει στην Ελλάδα, χωρίς να έχουμε μια ισχυρή ΔΕΗ, μια ΔΕΗ ανταγωνιστική, μια ΔΕΗ που θα υποστηρίζει αυτό το μοντέλο.

Αν ένα τέτοιο μοντέλο μπορεί να υπάρξει στην Ελλάδα χωρίς να έχουμε μία ισχυρή Δ.Ε.Η., μία Δ.Ε.Η. ανταγωνιστική ή μία Δ.Ε.Η. που θα υποστηρίζει αυτό το μοντέλο που σταδιακά θα προχωρήσει στις απαραίτητες επενδύσεις και για να μειώσει τις επιπτώσεις στο περιβάλλον από την παραγωγή ηλεκτρικής ενέργειας από ορυκτά καύσιμα, αλλά και σταδιακά θα μεταπηδήσει σε μια τέτοια παραγωγική βάση που θα απεξαρτήσει από τα ορυκτά καύσιμα το μεγαλύτερο ποσό ηλεκτρικής ενέργειας στη χώρα μας, έτσι ώστε να μειώσει το αποτύπωμα άνθρακα και με αυτό το τρόπο να προστατεύσουμε το περιβάλλον.

Γιατί η πραγματικότητα, κύριε Υπουργέ, είναι ότι συζητάμε εδώ για ένα νομοσχέδιο, το οποίο επί της αρχής περιέχει κάποια καλά στοιχεία, τα οποία σε άλλες χώρες βέβαια είναι πράξη εδώ και δεκαετίες, είναι αλήθεια ότι έχουν εφαρμοστεί, αλλά, δυστυχώς, αυτό το σχέδιο δεν θα μπορεί να λειτουργήσει, αν δεν έχουμε έναν ενεργειακό τομέα, ο οποίος λειτουργεί σωστά, λειτουργεί βιώσιμα, αλλιώς είναι σαν να βρίσκονται κάποιοι άνθρωποι πάνω στον «Τιτανικό», οι οποίοι να τραγουδάνε, να χαίρονται στη μεγάλη αίθουσα του χορού, αλλά ο «Τιτανικός» να βυθίζεται και το πρόβλημα σήμερα είναι ότι δυστυχώς, η χώρα δεν έχει έναν στρατηγικό σχεδιασμό, ένα εθνικό σχέδιο ούτε για το σύνολο του ενεργειακού κλάδου, αλλά ούτε και ειδικότερα για τη Δ.Ε.Η., το οποίο να περιγράφει- ή τουλάχιστον δεν μας έχετε παρουσιάσει - αυτό το σχέδιο, το πώς θα εξελιχθεί ο ενεργειακός τομέας στη χώρα και ποια είναι η επόμενη μέρα της Δ.Ε.Η..

Η Δ.Ε.Η μέχρι τώρα, κύριε Υπουργέ - δυστυχώς, από την Κυβέρνηση τη δική σας και χωρίς την άμεση δική σας ευθύνη μέχρι τώρα τουλάχιστον, από δω και πέρα, εσείς ευθύνεστε γι' αυτό, το οποίο θα συμβεί στη Δ.Ε.Η. - από τις επιλογές της Κυβέρνησης ΣΥΡΙΖΑ – ΑΝΕΛ, η οποία βρίσκεται σε μια οριακή κατάσταση, προχώρησε μια μετοχοποίηση του ΑΔΜΗΕ, όπου προκάλεσε ανεπανόρθωτη ζημιά στη Δ.Ε.Η., καθώς ακόμα και σήμερα φαίνεται και αποδεικνύεται πόσο της λείπουν αυτά τα επιπλέον χρήματα, τα οποία θα μπορούσε να εισπράξει η Δ.Ε.Η. μέσα από μια μετοχοποίηση, μέσα από μια πώληση αυτού του σημαντικού παγίου περιουσιακού στοιχείου που θα μπορούσε να της αποδώσει, έως και μισό δισεκατομμύριο καθαρά έσοδα παραπάνω από αυτά, τα οποία εισέπραξε η Δ.Ε.Η..

Πράγμα, το οποίο αποδεικνύεται, κύριε Υπουργέ και από την πορεία της μετοχής της Δ.Ε.Η. ακόμα και μετά την απόσχιση του ΑΔΜΗΕ, η οποία είναι κατηφορική και παράλληλα και ταυτόχρονα, ακόμη και η πορεία της μετοχής του ΑΔΜΗΕ είναι κατηφορική από τη στιγμή που έγινε η απόσχιση και μετά, αλλά και βέβαια, σε άθροισμα της χρηματιστηριακής αξίας των δύο εταιριών που προέκυψαν από την απόσχιση, το άθροισμα, δυστυχώς, της χρηματιστηριακής αξίας κατά πολύ υπολείπεται από τη χρηματιστηριακή αξία που είχε η Δ.Ε.Η. πριν δυόμισι χρόνια, το 2014, όπου τότε το χρηματιστήριο, συνολικά, ήταν πολύ πιο χαμηλά απ' ότι είναι σήμερα. Δηλαδή, σε ένα ελληνικό χρηματιστήριο με συνολικές αξίες πολύ πιο χαμηλές απ' ότι είναι σήμερα - σήμερα το χρηματιστήριο έχει πάει λίγο καλύτερα από τότε - η Δ.Ε.Η. είχε 2,5 - 3 φορές μεγαλύτερη χρηματιστηριακή αξία.

Αυτό που καταλαβαίνει κανείς σήμερα είναι ότι η αγορά, οι άνθρωποι, οι επενδυτές, οι μέτοχοι, οι οποίοι παρακολουθούν τη Δ.Ε.Η. και από κοντά αντιλαμβάνονται την πορεία της Δ.Ε.Η..

Βέβαια, εθνικό σχέδιο δεν υπάρχει. Ούτως ή αλλιώς, εσείς ο ίδιος ανακοινώσατε ότι το εθνικό σχέδιο για την ενέργεια θα τα παρουσιάσετε μέσα στο 2018, δηλαδή, σχεδόν 3,5 χρόνια από τότε που ανέλαβε και η Κυβέρνηση αυτής της χώρας.

Η Δ.Ε.Η., βέβαια, δεν έχει κάποιο σχέδιο, αφού πριν λίγους μήνες η διοίκηση της Δ.Ε.Η. προχώρησε στον ορισμό συμβουλίου ιδιωτικής εταιρείας για να προχωρήσει στην εκπόνηση αυτού του στρατηγικού σχεδίου και περιμένουμε να δούμε αυτό το σχέδιο τι λέει.

Οφείλετε, κύριε Υπουργέ, να πείτε και να ενημερώσει τους Έλληνες Βουλευτές, τελικά αυτά, τα οποία συμφωνήσατε με τους θεσμούς στην τελευταία αξιολόγηση, πώς θα επηρεάσουν τη Δ.Ε.Η.; Πώς θα επηρεάσουν τον ενεργειακό κλάδο; Πώς θα επηρεάσουν τους Έλληνες πολίτες και τη χώρα κατ’ επέκταση και την οικονομία; Τι οφέλη περιμένετε να έχει η Δ.Ε.Η. από αυτά; Έχει συμφωνήσει ότι η Δ.Ε.Η. θα πουλήσει κομματάκι - κομματάκι, εργοστάσιο - εργοστάσιο τα περιουσιακά της στοιχεία και μάλιστα, τα καλύτερα. Το εργοστάσιο της Μεγαλούπολης είναι καινούργια εργοστάσιο. Κυρία Πρόεδρε, μιλάμε για την ενέργεια. Υπάρχει ενέργεια χωρίς Δ.Ε.Η.; Υπάρχει ενεργειακό σύστημα χωρίς Δ.Ε.Η.;

Δε νομίζω ότι φαντάζεται κανείς εδώ ότι υπάρχει ενεργειακό σύστημα σε αυτή τη χώρα, χωρίς Δ.Ε.Η., που είναι βασικός πυλώνας της ενεργειακής ευστάθειας, ο οποίος παρέχει το 85% περίπου της ενέργειες στα νοικοκυριά και στην παραγωγική βάση και παράγει το 60% - 65% της ηλεκτρικής ενέργειας στη χώρα; Άρα, τι προσδοκάτε από αυτό το σχέδιο, το οποίο έχετε συμφωνήσει;

Η Μεγαλούπολη, όπως έλεγα, είναι από τα πιο καινούργια εργοστάσια της Δ.Ε.Η.. Είναι ένα εργοστάσιο, το οποίο δουλεύει πολλές φορές και εγχύει ενέργεια στο σύστημα πολλές ώρες, γιατί κρατάει και την ισορροπία μεταξύ Βορρά και Νότου. Είναι ένα απαραίτητο εργοστάσιο για την ενεργειακή ευστάθεια της χώρας, στο οποίο εσείς, σύμφωνα με αυτό το οποίο έχετε συμφωνήσει με τους θεσμούς θα το αποχωριστεί η Δ.Ε.Η., θα το πουλήσετε σε ιδιώτες και μάλιστα, ίσως μόνο του. Άρα, τελικά, τι περιμένετε για τη Δ.Ε.Η.;

Η Δ.Ε.Η., την επόμενη μέρα μετά από αυτή τη συμφωνία, σε ό,τι αφορά στην αγορά, την εμπορία λιανικής ηλεκτρικής ενέργειας, σε ό,τι αφορά στην παραγωγική της βάση, σε ό,τι αφορά στα έσοδα, τα οποία θα έχει από αυτό το σχέδιο, τι προσδοκάτε; Δεν οφείλετε να μας πείτε, να μας ενημερώσετε και να ενημερώσετε βέβαια και τις τοπικές κοινωνίες, αλλά και ολόκληρη τη χώρα;

Ποιο είναι το θέμα που προσπαθεί να επιλύσει το συγκεκριμένο νομοσχέδιο; Μιλάει για συνδικαλιστικά σχήματα, μιλάει για ενεργειακές κοινότητες, οι οποίες είναι βέβαιο ότι θα βοηθήσουν, καταρχήν, σε ένα βασικό, κατά την άποψή μας, άξονα, στην αποτροπή δημιουργίας ολιγοπωλίων, σε ό,τι αφορά στον κλάδο των Ανανεώσιμων Πηγών Ενέργειας, αφού με τις συνθήκες, έτσι όπως έχουν δημιουργηθεί στις μικρομεσαίες επιχειρήσεις, φυσικά πρόσωπα δεν μπορούν πλέον, ως ανεξάρτητοι παραγωγοί να προχωρήσουν σε επενδύσεις μεγάλης κλίμακας, έτσι όπως επιβάλλεται να γίνει από δω και πέρα για να επιτυγχάνονται οικονομίες κλίμακας και να μπορούν να είναι ανταγωνιστικές και να διαδραματίσουν έτσι κάποιο ρόλο στην ανάπτυξη και εκμετάλλευση νέων Ανανεώσιμων Πηγών Ενέργειας.

Άρα, η δραματική μεγέθυνση της κρίσιμης μάζας των νέων έργων, ώστε να έχουν πραγματικά οικονομικό νόημα, όσο και η εξαφάνιση των τραπεζικών πιστώσεων για τις δυνατότητες χρηματοδότησης τέτοιων έργων, κάνει απαγορευτικό για τους μικρούς και τους μικρομεσαίους να προχωρήσουν σε τέτοιες επενδύσεις.

Άρα, το να προχωρήσουν με συνεταιριστικά σχήματα, αυτό δίνει μια ώθηση και έτσι όπως είπα, αποτρέπεται η δημιουργία κάποιου ολιγοπωλίου που μόνο τρεις, τέσσερις, πέντε μεγάλοι επιχειρηματικοί όμιλοι θα μπορούν πια να επενδύουν σε αυτό το χώρο. Άρα, είναι ένα ικανό αντίβαρο, κατά της δημιουργίας τέτοιων καταστάσεων.

Επίσης, οι ενεργειακές κοινότητες αναφέρονται σε έργα κοινής ιδιοκτησίας και με τη συμμετοχή ή αποκλειστικά και μόνο από τη τοπική αυτοδιοίκηση που δραστηριοποιείται και στο τομέα της ηλεκτροπαραγωγής και της διανομής και της εμπορίας και κάποιων άλλων δραστηριοτήτων, οι οποίες μπορούν να βοηθήσουν και μέσα από την καινοτομία και μέσα από επενδύσεις που θα κινητοποιήσουν χρήματα, αλλά και χρήματα από τα Ταμεία Συνοχής, τα οποία έρχονται από την Ευρώπη σήμερα για να βοηθήσουν με αυτό τον τρόπο στη τοπική οικονομία και στην κοινωνική οικονομία της αγοράς.

Η μορφή αυτής της κοινωνικής οικονομίας πρέπει να πω ότι είναι αρκετά διαδεδομένη στην Ευρώπη. Στην Γερμανία εμφανίστηκαν πριν ένα αιώνα τέτοια συνεταιριστικά πειστικά σχήματα. Σήμερα υπάρχουν πάνω από 600 τοπικές εταιρίες θέρμανσης και ηλεκτρισμού με φωτοβολταϊκά, με καύση βιομάζα κλπ.. Στη Δανία λειτουργούν από τη δεκαετία του 1970. Στην Ολλανδία ενεργειακές κοινότητες αιολικής ενέργειας εμφανίστηκαν στη δεκαετία του 1980, μάλιστα και πρόσφατα εισήχθησαν και πολλές καινοτομίες. Ενώ στο Ηνωμένο Βασίλειο περίπου το 0,5% της εγκατεστημένης ισχύος ανανεώσιμης ενέργειας αποτελείται από συνεταιριστικά σχήματα ενεργειακών κοινοτήτων.

Αξίζει εδώ να σημειώσω ότι μια τέτοια πρωτόλεια μορφή ενεργειακής κοινότητας είχε συντονίσει πριν από δεκαπέντε περίπου χρόνια το ΚΑΠΕ στην Γαϊδουρόμαντρα της Κύθνου με μια μικρή φωτοβολταϊκή μονάδα και ένα μικροδίκτυο σε έναν απομονωμένο αγροτικό οικισμό.

Επομένως, με τις ενεργειακές κοινότητες δε δίνεται μόνο η δυνατότητα σε τοπικούς παράγοντες να εκμεταλλευτούν τοπικούς πόρους, αλλά υπερπηδούνται και τα προβλήματα κοινωνικής αποδοχής, τα οποία, εμφανίζονται σε κάποιες περιοχές. Δυστυχώς, έχουμε δει πολλές φορές επενδύσεις στο χώρο, κυρίως της εκμετάλλευσης βιομάζας να ακυρώνονται ή να καθυστερούν, επειδή υπάρχει κοινωνική αντίδραση, κυρίως λόγω της κακής ενημέρωσης ή του τρόπου, με τον οποίο γίνεται η προσέγγιση στην τοπική κοινωνία από τους επενδυτές.

Στο συγκεκριμένο νομοσχέδιο περιγράφεται εκτενώς, ποιος ή ποιοι μπορούν να είναι μέλη της ενεργειακής κοινότητας, ποιο είναι το υποχρεωτικό συνεταιριστικό μερίδιο που πρέπει να κατέχει το κάθε μέλος, πιο είναι το προαιρετικό μερίδιο που μπορεί να αποκτήσει. Ακόμη, περιγράφονται και αναπτύσσονται λεπτομερώς οκτώ τομείς δράσης των ενεργειακών κοινοτήτων και διευκρινίζεται ότι πρέπει οπωσδήποτε κάθε ενεργειακή κοινότητα να εφαρμόζει μια από τις οκτώ δραστηριότητες αυτές ή συνδυασμό αυτών.

Παράλληλα, αναφέρονται όλα τα κριτήρια σε περίπτωση που είναι κερδοσκοπικού ή μη κερδοσκοπικού χαρακτήρα ενεργειακές κοινότητες, καθώς και το πλαίσιο αδειοδότησης και λειτουργίας τους. Σε ορισμένες περιπτώσεις αναφέρεται και η δυνατότητα χρηματοδότησης των ενεργειακών κοινοτήτων, ενώ σε κάποιες άλλες περιπτώσεις θα απαιτηθούν υποχρεωτικά και ιδιωτικά κεφάλαια.

Υπάρχουν πολλά που μπορούμε να αναφέρουμε για τις επιμέρους προβλέψεις, το οποίο θα δοθεί η ευκαιρία να τα συζητήσουμε κατά τη διάρκεια της συζήτησης επί των άρθρων, αλλά και στη δεύτερη ανάγνωση. Όμως, προβληματίζουν κάποιες διατάξεις που αναφέρονται στο πως οι ΟΤΑ θα μπορούν να δημιουργούν τέτοια σχήματα για να προχωρήσουν στις αντίστοιχες επενδύσεις. Ξέρετε πολύ καλά ότι οι ΟΤΑ είναι ιδιαίτερα επιβαρυμένοι από τη μέχρι τώρα διαχρονική τους λειτουργία. Ξέρετε ότι οι ΟΤΑ είχαν τη δυνατότητα μέσα από νομικά σχήματα που θα μπορούσαν να κάνουν να προχωρήσουν σε τέτοιες επενδύσεις, αλλά δεν το έχουν κάνει μέχρι τώρα ή δεν το έχουν κάνει στο βαθμό που θα μπορούσαν. Αυτό δημιουργεί κάποιους προβληματισμούς και κάποιες ανησυχίες για το πώς θα το κάνουν από δω και πέρα. Ο μη κερδοσκοπικός χαρακτήρας αυτών των σχημάτων δημιουργεί κάποιους προβληματισμούς, ως προς τελικά, πώς θα γίνεται η διανομή του οφέλους που θα προκύπτει από τη δραστηριότητα στις τοπικές κοινωνίες.

Εδώ, δεν προσδιορίζονται οι κανόνες και για παράδειγμα, με μια απόφαση του Δ.Σ. θα μπορεί να αποφασίζεται η διανομή του οφέλους, του κοινωνικού κέρδους που θα προκύπτει από αυτή την επένδυση, το οποίο, καταλαβαίνετε, ότι κάποιοι άλλοι θα το πληρώνουν στο συνολικό ενεργειακό σύστημα και στην υπόλοιπη Ελλάδα, αλλά τέλος πάντων, πώς θα γίνεται; Δεν μπαίνουν κανόνες. Εδώ, μπορεί να δημιουργηθούν καταστάσεις πάλι και να δούμε ότι κάποιοι θα εκμεταλλευθούν αυτό για να δημιουργήσουν αργομισθίες, να προσπαθήσουν να εκμεταλλευτούν ψηφοθηρικά αυτή τη δυνατότητα που τους δίνεται και να μην επιστρέφουν στην τοπική κοινωνία και γενικότερα στην κοινωνία αυτό το όφελος, το οποίο, καλοπροαίρετα η κεντρική διοίκηση και η πολιτεία θα τους δώσει τη δυνατότητα να παράγουν.

Νομίζω ότι αυτά θα πρέπει να τα συζητήσουμε και να μην το αφήσουμε γενικά και αόριστα. Εμείς, επιφυλασσόμαστε επί της αρχής και θα τοποθετηθούμε στην Ολομέλεια. Όμως, νομίζω ότι άμα κάτσουμε και δούμε και συγκεκριμενοποιήσουμε κάποιες διατάξεις που είναι πολύ γενικές και αφήνουν, δυστυχώς, χώρο για καταστρατήγηση και τελικά μετά από χρόνια να γυρνάμε πίσω να κοιτάμε και να λέμε, πως κατέληξαν έτσι αυτά τα σχήματα. Έχουμε δει τα αντίστοιχα συνεταιριστικά σχήματα σε άλλους αγροτικούς τομείς να προκαλούν ζημιά τελικά στην κοινωνία και στους ίδιους τους συνεταιριστές και όχι, όφελος. Αν κάτσουμε και τα δούμε αυτά με διάθεση συνεννόησης, ώστε να ψηφίσουμε κάτι που θα είναι καλό για το κοινωνικό σύνολο της χώρας μας, τότε νομίζω ότι θα μπορέσουμε να συμφωνήσουμε και επί της αρχής και σε κάποια άρθρα. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Θα έλεγα να διακόψουμε για πέντε λεπτά, ώστε να γίνει η διαβούλευση για τους φορείς. Συμφωνείτε;

ΠΟΛΛΟΙ ΒΟΥΛΕΥΤΕΣ: Δεκτό, δεκτό.

*Στο σημείο αυτό διακόπτεται η συνεδρίαση της Επιτροπής*

*(Μετά τη διακοπή)*

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Επαναλαμβάνεται η διακοπείσα συνεδρίαση. Θα διαβαστούν οι φορείς που προτάθηκαν. Είναι η Greenpeace Hellas, το Τεχνικό Επιμελητήριο Ελλάδος, το ΙΕΝΕ, η ΚΕΔΕ, με τη λογική που είπαμε πριν και ότι θα ορίσει εκπρόσωπο, η Ένωση Περιφερειών Ελλάδας, το ΚΑΠΕ, το Οικονομικό Επιμελητήριο Ελλάδος, ο Σύνδεσμος Παράγων Ενέργειας με Φωτοβολταϊκά (ΣΠΕΦ), η Συνεταιριστική Εταιρία Σίφνου, η Ενεργειακή Συνεταιριστική Εταιρία Καρδίτσας, ο Σύνδεσμος Ελληνικών Τουριστικών Επιχειρήσεων (ΣΕΤΕ), το Εμπορικό Επιμελητήριο Κυκλάδων, το Εμπορικό Βιοτεχνικό Επιμελητήριο Αθηνών, το Ινστιτούτο Ερευνών Περιβάλλοντος και Βιώσιμης Ανάπτυξης στο Αστεροσκοπείο εδώ, το Γεωτεχνικό Επιμελητήριο, το Σωματείο Εργαζομένων ΠΟΕΔ, ΕΝΑΕ, η ΡΑΕ, η ΔΕΗ, η οποία θα ορίσει πιθανόν ή από θυγατρική της να έρθουν ή από τη μητρική εταιρία και το Δίκτυο Ενεργειακών Δήμων. Όπως ξέρουμε, υπάρχει και η διαδικασία των υπομνημάτων. Το λόγο έχει ο κ. Μαυρωτάς.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του «Ποταμιού»): Κυρία Πρόεδρε, επειδή έχουμε καλέσει τα φωτοβολταϊκά, υπάρχει και ο Σύνδεσμος Συμπαραγωγής Ηλεκτρισμού Θερμότητας, ο οποίος είναι εξίσου σημαντικός και πιο σημαντικός από τα φωτοβολταϊκά.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Πάμε μετά στους 18 με 19 φορείς. Έχουμε καλέσει 17. Μπορούν να υποβάλουν ένα υπόμνημα.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του «Ποταμιού»): Τότε να καλέσουμε κάποιον που είναι γενικά για τα ανανεώσιμα. Υπάρχει κάποιος σύνδεσμος;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Από τις προτάσεις εδώ, αυτό είδα.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του «Ποταμιού»): Υπάρχει ο Ελληνικός Σύνδεσμος Ηλεκτροπαραγωγών από ΑΠΕ, ο ΕΣΗΑΠΕ, όμως και ο ΣΠΕΦ ήταν πολύ ενεργός στη διαβούλευση. Δεν μπορούμε να τον αφήσουμε εκτός. Νομίζω ότι δεν είναι χαμένος κόπος να ακούσουμε και το Σύνδεσμο Συμπαραγωγών.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον είπαμε το ΣΠΕΦ.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του «Ποταμιού»): Αυτό λέω, ότι επειδή είπαμε τα φωτοβολταϊκά, να πούμε και για την συμπαραγωγή ηλεκτρισμού θερμότητας, που είναι εξίσου σημαντική τεχνολογία για το συγκεκριμένο εγχείρημα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κύριε Μαυρωτά, επειδή είστε πάντα χαμηλών τόνων, θα καλέσουμε τον Ελληνικό Σύνδεσμο Συμπαραγωγής.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του «Ποταμιού»): Κάποτε κερδίζουν και οι χαμηλοί τόνοι. Χαίρομαι για αυτό.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κύριος Μανιάτης.

ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. - ΔΗΜ.ΑΡ.): Κυρία Πρόεδρε, ζούμε στιγμές ιστορικές αυτόν τον καιρό, σουρεαλιστικές στιγμές. Δείτε τώρα τι ωραία ατμόσφαιρα είμαστε εμείς εδώ. Συζητούμε ένα ενεργειακό νομοσχέδιο και την ίδια στιγμή στην Ολομέλεια, η Κυβέρνηση, με τον προϋπολογισμό που έχει φέρει για συζήτηση, μας έχει δηλώσει ότι θα πουλήσει το 17% της Δ.Ε.Η. έναντι 100 εκατ. ευρώ και έχει συμφωνήσει με τους συνομιλητές της, τους εταίρους, τους δανειστές, αυτούς τους «τοκογλύφους» και τα «κοράκια», -θυμάστε που έλεγε ο κ. Τσίπρας-, έχει συμφωνήσει να πουλήσει τις πιο σύγχρονες μονάδες της Δ.Ε.Η. και ταυτόχρονα, τη δεύτερη άδεια στη Μελίτη. Εδώ εμείς, βλέπετε ότι δεν καλέσαμε, για παράδειγμα, τη ΓΕΝΟΠ - ΔΕΗ και μέχρι το 2015, αν υπήρχε οποιοδήποτε τέτοιο νομοσχέδιο και στη θέση του κυρίου Υπουργού ήταν κάποιος άλλος υπουργός και εδώ στα έδρανα της Αντιπολίτευσης καθόταν ο ΣΥ.ΡΙΖ.Α., προφανώς, από έξω θα υπήρχε διαδήλωση για να καλέσουμε την κοινωνία να εκφραστεί, αλλά τα ζούμε όλα.

Θα μιλήσω, προφανώς, για το νομοσχέδιο και θα κάνω και ορισμένα σχόλια, όμως θεωρώ ότι έχουμε χρέος να συζητήσουμε για τα μεγάλα ζητήματα που απασχολούν την κοινωνία και έχουν και την επικαιρότητά τους. Ανέφερα προηγουμένως το θέμα της ΔΕΗ. Θεωρώ ότι είναι υποχρεωτικό στην τοποθέτησή του ο κ. Υπουργός να μη μας περιγράψει τα θετικά στοιχεία των ενεργειακών κοινοτήτων που, έτσι και αλλιώς, τα γνωρίζουμε πολύ καλά και έχουν λεχθεί και στη Δανία και στη Γερμανία και έχουν ήδη υπάρξει προηγούμενες πρωτοβουλίες και στην Ελλάδα, όπως θα αναφέρω στη συνέχεια, αλλά να μας μιλήσει για τις επιλογές που έχει κάνει η Κυβέρνηση να πουλήσει, όπως είπα, το 17% της Δ.Ε.Η. και να δώσει και τις 3 πιο σύγχρονες λιγνιτικές μονάδες, δύο από τις οποίες, η Μεγαλόπολη III και η Μεγαλόπολη IV, είναι στο νότιο σύστημα της χώρας και διασφαλίζουν την ισορροπία του συστήματος.

Έχει, όμως, μεγάλη σημασία να μας πει η Κυβέρνηση, πώς αντιλαμβάνεται τη δέσμευση του Πρωθυπουργού, από το 2015 να εκχωρήσει το 40% των πελατών της Δ.Ε.Η. υποχρεωτικά στους ιδιώτες, έναντι μηδενικού τιμήματος, την ίδια στιγμή που δεν έχει διασφαλίσει δέσμευση να απαλλαγεί, αφού θα μειωθεί κατά 40% ο κύκλος εργασιών της και κατά 40% των κερδών της υποχρεωτικά μέχρι το 2020, όπως δεσμεύτηκε ο ίδιος. Γιατί, για παράδειγμα, δεν διαπραγματεύτηκε Κυβέρνηση να απαλλαγεί κατά 40% και από τα δάνεια και τις υποχρεώσεις της ή να μετασχηματιστεί και να ελαφρυνθεί κατά 40% και από το μισθολογικό κόστος ή από τις άλλες επιβαρύνσεις;

Δηλαδή, έχεις μια εταιρεία, τον ενεργειακό «γίγαντα» της πατρίδας σου, όπου έχει 51% το Κράτος, πουλάς το 17% μέσα στο 2018, άρα, έρχεσαι στην πρώτη μειοψηφία 34% οριακά, ταυτόχρονα πουλάς και τις τρεις πιο σύγχρονες λιγνιτικές μονάδες, έχεις ήδη δώσει τον ΑΔΜΗΕ και, την ίδια στιγμή, κρατάς αυτόν το μεγάλο ενεργειακό παίκτη με το ίδιο μισθολογικό κόστος, τα 3,5 δισ. χρέη των πολιτών, τα ίδια δάνεια και επιβαρύνσεις και επαίρεσαι, υπερηφανεύεσαι ότι ασκείς εθνική ενεργειακή πολιτική, ενώ αυτό λέγεται διαφορετικά.

Θέλω, λοιπόν, να επαναλάβω ότι εάν χρεοκοπήσει η Δ.Ε.Η., χρεοκοπεί η χώρα. Οι χώρες δεν χρεοκοπούν μόνο από τις Τράπεζες, αλλά χρεοκοπούν και από την ενέργεια.

Δεύτερη παρατήρηση. Κύριε Υπουργέ, είναι σε εξέλιξη το πρόγραμμα των έξυπνων μετρητών. Προκηρύχθηκε στα μέσα του 2014. Μιλάμε για μια δράση 85 εκατομμυρίων ευρώ, που θα εξυπηρετήσει 200.000 ελληνικά νοικοκυριά. Το πρόγραμμα αυτό είναι ακόμα στον «αέρα». Δεν έχει ανατεθεί. Τι ακριβώς συμβαίνει; Πού βρίσκεται αυτό το πρόγραμμα και γιατί καθυστερεί;

Τρίτη παρατήρηση. Ηλεκτρική διασύνδεση. Όλοι συμφωνούμε ότι έτσι κι αλλιώς, ειδικά για τα νησιά και χαίρομαι που η συνάδελφος και Εισηγήτρια της πλειοψηφίας έκανε ειδική αναφορά στα νησιά, έτσι είναι, πρέπει να στηρίξουμε τα νησιά, όμως, το μεγάλο project των νησιών είναι η ηλεκτρική τους διασύνδεση. Κυρία Πρόεδρε, θυμίζω, για γνώση των συναδέλφων ότι στα μέσα του 2014, η πρώτη φάση ηλεκτρικής διασύνδεσης των Κυκλάδων, ένα έργο προϋπολογισμού 180 εκατομμυρίων ευρώ, ξεκίνησε, το υπογράψαμε, το αναθέσαμε και ο ανάδοχος επρόκειτο να παραδώσει την ηλεκτρική διασύνδεση των Κυκλάδων, στα μέσα του 2016. Φαίνεται ότι στην καλύτερη των περιπτώσεων, θα παραδοθεί το έργο στα μέσα του 2018.

Ξέρετε τι σημαίνει, ως απώλεια, για τον έλληνα πολίτη από υπηρεσίες κοινής ωφέλειας, που με ευθύνη της κυβέρνησης έχουμε δύο χρόνια καθυστέρηση; Σημαίνει 100 εκατ. ευρώ σπατάλη, σε καύσιμα, μαζούτ και πετρέλαια, τη μια χρονιά και άλλα 100 εκατομμύρια ευρώ, τη δεύτερη. Με απλά λόγια, με ευθύνη της κυβέρνησης έχει καθυστερήσει, τουλάχιστον κατά δύο χρόνια, η ηλεκτρική διασύνδεση των Κυκλάδων, δηλαδή, ο απλός έλληνας καταναλωτής που δεν μπορεί να πληρώσει το λογαριασμό της Δ.Ε.Η., θα επιβαρυνθεί με άλλα 200 εκατομμύρια ευρώ υπηρεσίες κοινής ωφέλειας.

Επόμενη παρατήρηση. Κάθισα χθες το βράδυ και μέτρησα πόσες φορές έχει εξαγγείλει ο Πρωθυπουργός της χώρας και οι τρεις Υπουργοί Ενέργειας του ΣΥΡΙΖΑ, «έχουμε εξαγγείλει το πρόγραμμα «εξοικονομώ κατ’ οίκον»». Κυρία Πρόεδρε, ξέρετε πόσες φορές έχει εξαγγελθεί, ότι το επόμενο τρίμηνο θα ξεκινήσει το καινούργιο «εξοικονομώ κατ’ οίκον»; Δώδεκα φορές. Ξεκινώντας από το Σεπτέμβριο του 2015, οι Υπουργοί Ενέργειας και ο Πρωθυπουργός έλεγαν, το επόμενο τρίμηνο θα προκηρύξουν με το «εξοικονομώ κατ’ οίκον». Έχουν περάσει 3 ολόκληρα χρόνια και το «εξοικονομώ κατ΄ οίκον» που σήμερα συζητούμε, ένα πρόγραμμα που είχε διασφαλίσει τη χρηματοδότησή του, ένα πρόγραμμα που του είχαμε εντάξει, ως πρόταση και στο πακέτο Γιούνκερ, ένα πρόγραμμα, το οποίο αποτελεί την πιο σπουδαία επένδυση της χώρας που δημιουργεί τις περισσότερες θέσεις εργασίας. Θυμίζω ότι ένα εκατομμύριο ευρώ στην εξοικονόμηση ενέργειας, δημιουργεί από 25 έως 40 θέσεις εργασίας στην οικοδομή και στη βιομηχανία. Δεν υπάρχει άλλη επένδυση. Οπουδήποτε και να ψάξει κανείς δεν υπάρχει πιο αποδοτική επένδυση στη δημιουργία θέσεων εργασίας από την εξοικονόμηση της ενέργειας.

Σήμερα λοιπόν που μιλάμε, μετά από τρία χρόνια «νιρβάνας» της κυβέρνησης, δεν υπάρχει, ούτε ο οδηγός του προγράμματος, ούτε η πληροφοριακή βάση για να υποβληθούν τα αιτήματα. Πότε θα προκηρυχθεί το πρόγραμμα «εξοικονομώ κατ’ οίκον»; Θυμίζω ότι το 2015, όλη η προηγούμενη στρατηγική, από το 2012 έως το 2014, χαρακτηρίστηκε από την Ε.Ε., ως το δεύτερο καλύτερο, πανευρωπαϊκά πρόγραμμα για αναβάθμιση των κτιρίων.

Και εδώ, θέλω να υπενθυμίσω στον κ. Υπουργό και πιθανά, θα μπορούσε να βοηθήσει στον ομόλογό του Υπουργό Οικονομικών ότι έχουμε καταθέσει την πρόταση, μαζί με τις χρηματοδοτήσεις από το νέο ΕΣΠΑ, για το «εξοικονομώ κατ’ οίκον», κατ’ εξαίρεση των διαπραγματεύσεων που κάνει η κυβέρνηση με την τρόικα, να δοθεί η δυνατότητα φοροαπαλλαγής για όσους επενδύουν, έως και 15.000 € στο σπίτι τους ή σε άλλη κατοικία, έτσι ώστε «η πράσινη οικοδομή» η φιλοπεριβαλλοντική βελτίωση των 7 εκατ. κτιρίων και διαμερισμάτων που έχει η χώρα, να γίνει πράξη με μηδέν επιδότηση από το κράτος. Και θυμίζω τη μελέτη που έχουμε καταθέσει, κυρία Πρόεδρε, ως Κοινοβουλευτική Ομάδα της Δημοκρατικής Συμπαράταξης, στον προηγούμενο Αναπληρωτή Υπουργό Οικονομικών που ήταν αρμόδιος για τις φοροαπαλλαγές, με μελέτη του ΙΟΒΕ, στηριχθήκαμε και σε στοιχεία του ΙΟΒΕ που έλεγε το εξής πολύ απλό. Με το ρεαλιστικό σενάριο των πενήντα χιλιάδων αναβαθμίσεων, χωρίς καμία επιδότηση, αλλά με φοροαπαλλαγή για 50.000 σπίτια, η απώλεια εσόδων του κράτους θα είναι 80 εκατ. €, λόγω της φοροαπαλλαγής, αλλά οι εισπράξεις που θα προκύψουν από τον Φ.Π.Α που θα δοθεί και από τα τιμολόγια που θα εκδοθούν, θα είναι 190 εκατ. €. Υπερδιπλάσια έσοδα του κράτους με μηδέν επιδότηση και με μια δράση, η οποία, επειδή έχει την επικαιρότητά της η κλιματική αλλαγή, ο κ. Πρωθυπουργός πήγε στο Παρίσι, έκανε ένα ωραίο «tour» εκεί και ελπίζω ότι τα καλά πράγματα, όμως εδώ, πρέπει να πάρουμε συγκεκριμένα μέτρα για να κάνουμε πράξη τα ευχολόγια που ακούγονται από την ελληνική κυβέρνηση στις διεθνείς συναντήσεις. Και η πρότασή μας αυτή είναι πολύ συγκεκριμένη. Δεν απαιτεί απολύτως καμία επιπλέον επιδότηση.

Κυρία Πρόεδρε, στα επιμέρους άρθρα του νομοσχεδίου, πρέπει να πω, ότι αντικειμενικά, στην παγκόσμια οικονομία, όπου η αποκέντρωση της παραγωγής αγαθών για την κοινωνία είναι προφανώς μια απελευθερωτική δράση, σε σχέση με τη συγκεντρωμένη παραγωγή αγαθών, δεν μπορεί κανείς παρά να αντιμετωπίζει με θετικό βλέμμα, όλες αυτές τις πρωτοβουλίες. Μέχρι πριν από λίγα χρόνια, η παραγωγή ηλεκτρικής ενέργειας γινόταν από λίγους και μεγάλους και κεντρικά. Τα τελευταία χρόνια καταφέραμε, η Ευρώπη και η Ελλάδα και κάναμε πράξη το όραμα του Jeremy Rifkin, περί ενεργειακής δημοκρατίας. Το όραμα, δηλαδή, μιας κοινωνίας, όπου ταυτόχρονα, ο καταναλωτής, ο απλός καταναλωτής, μπορεί να γίνεται και μικρός παραγωγός ηλεκτρικής ενέργειας να καταναλώνει την ενέργεια που παράγει και ότι περισσεύει να την εγχύει ως ενέργεια στο σύστημα.

Για το λόγο λοιπόν αυτό, για παράδειγμα, σήμερα που μιλάμε, έχουμε στη χώρα μας, -είχαμε μέχρι το 2014 για να είμαι πιο συγκεκριμένος-, 50.000 μικρά φωτοβολταϊκά στις στέγες των σπιτιών. Είναι μικρή, μεμονωμένη η ιδιοπαραγωγή και περάσαμε βεβαίως και το 2014 και αυτό ήταν μια τομή στον ενεργειακό σχεδιασμό της χώρας, τον περίφημο συμψηφισμό ενέργειας, τo net metering.

Δηλαδή, τη δυνατότητα είτε ένα άτομο είτε μια συλλογικότητα, να μπορεί να παράξει ενέργεια από ανανεώσιμες πηγές ενέργειας και φωτοβολταϊκά και μικρές ηλεκτρογεννήτριες και βιομάζα και στη συνέχεια, να καταναλώνει ο ίδιος την ενέργεια αυτή. Θυμίζω ότι το net metering, ο συμψηφισμός ενέργειας καταψηφίστηκε από τη σημερινή κυβέρνηση, όταν το νομοσχέδιο αυτό, που έγινε νόμος, ο Ν. 4269, ληφθεί για συζήτηση στη Βουλή.

Επαναλαμβάνω ότι καταψηφίστηκε. Όπως επίσης, καταψηφίστηκε και το άρθρο 7 και 8 και έρχομαι τώρα, σε ένα επιμέρους άρθρο του συγκεκριμένου νομοσχεδίου, όταν δώσαμε τη δυνατότητα, για πρώτη φορά, σε πραγματικούς και υπαρκτούς συνεταιρισμούς, στους αγροτικούς συνεταιρισμούς της πατρίδας μας, που έχουν τους ΤΟΕΒ και τους ΓΟΕΒ, δηλαδή, τους Τοπικούς Οργανισμούς Εγγείων Βελτιώσεων και τους Γενικούς Οργανισμούς Εγγείων Βελτιώσεων, να κάνουν ιδιοπαραγωγή. Αυτό δηλαδή, κυρία Πρόεδρε, με άλλα λόγια, που αποπειράται να κάνει τώρα η Κυβέρνηση και σε ένα αστικό επίπεδο, το είχαμε νομοθετήσει για τον αγροτικό τομέα, προκειμένου να μειώνεται το κόστος άρδευσης και οι ΤΟΕΒ, οι 450 ΤΟΕΒ και ΓΟΕΒ της χώρας, στους οποίους είναι μέλη πάνω από 350.000 Έλληνες αγρότες, τους δώσαμε τη δυνατότητα, για πρώτη φορά, να κάνουν αυτό που τώρα σχεδιάζει να κάνει η κυβέρνηση και στον αστικό χώρο.

Το ερώτημα, λοιπόν, είναι, ωραία όλα αυτά και «καταϊδρωμένη» η Κυβέρνηση μετά τον αγροτικό τομέα να το εφαρμόσουμε και αλλού, διότι τότε εμείς είχαμε δώσει τη δυνατότητα και στις δημοτικές επιχειρήσεις και σε όλα τα νομικά πρόσωπα ιδιωτικού, νομικού και δημοσίου δικαίου που εξυπηρετούν κοινωφελείς οργανισμούς, δηλαδή ακόμη και σε ένα γηροκομείο ή νοσοκομείο. Το ερώτημα λοιπόν είναι η νομοθεσία αυτή υπάρχει εδώ και τρία χρόνια. Τι ακριβώς έχει κάνει το Υπουργείο Αγροτικής Ανάπτυξης και Τροφίμων, προκειμένου να ενσωματώσει αυτή τη νομοθεσία του Υπουργείου Περιβάλλοντος και Ενέργειας και να βοηθήσει τους Έλληνες αγρότες, ώστε να μειώσουν κατά 50% το κόστος της άρδευσης;

Προτελευταία παρατήρηση. Μου είναι ακατανόητο το άρθρο 16 του νομοσχεδίου. Ο Υπουργός έχει βάλει υπογραφή να γίνει απευθείας ανάθεση 200 χιλιάδων ευρώ από τη ΡΑΕ με τον ενεργειακό σχεδιασμό. Κατ’ αρχήν, το θεωρώ σκανδαλώδες και δεν καταλαβαίνω γιατί δεν ενημέρωσαν η ΡΑΕ και οι σύμβουλοί του τον κ. Υπουργό ότι αντίστοιχο με αυτό που μπορεί να αναθέσει με απευθείας ανάθεση σκανδαλωδώς είχε εκπονηθεί και το 2012. Θα τα καταθέσω στα πρακτικά και στην Ολομέλεια.

Αυτό που σας δείχνω, κυρία Πρόεδρε, λέει «Εθνικός Ενεργειακός Σχεδιασμός». Είναι 69 σελίδες κείμενο, Μάρτιος του 2012, Οδικός Χάρτης για το 2050. Ξέρετε ποιοι το εκπόνησαν; Με μηδέν κόστος και με προεδρία του τότε γενικού γραμματέα του Υπουργείου συμμετείχαν ο Πρόεδρος της ΡΑΕ, ο εκπρόσωπος της GREENPEACE, ο Πρόεδρος της ΔΕΗ, ο Πρόεδρος του ΚΑΠΕ, όλοι οι φορείς, οι οποίοι έχουν λόγο για το ενεργειακό μέλλον της χώρας.

Το δεύτερο που θέλω να δείξω στον κύριο Υπουργό, αν δεν του το έχουν δώσει η ΡΑΕ και οι συνεργάτες του είναι ο Εθνικός Ενεργειακός Σχεδιασμός με ημερομηνία Οκτώβριος του 2014, συνολικά 169 σελίδες, υπεύθυνος και σε αυτό τον ενεργειακό σχεδιασμό, προεδρεύων ο τότε γενικός γραμματέας και υπεύθυνος επιστημονικός φορέας το Κέντρο Ανανεώσιμων Πηγών Ενέργειας (ΚΑΠΕ). Κύριε Υπουργέ, ρωτήστε το ΚΑΠΕ που το εποπτεύετε τι έχουν γίνει αυτά τα κείμενα που είναι ο Εθνικός Ενεργειακός Σχεδιασμός. Και θα σας βεβαιώσει το ΚΑΠΕ ότι δεν χρειάζεται, όχι 200 χιλιάδες να δώσετε με απευθείας ανάθεση στη ΡΑΕ, δεν χρειάζεται απολύτως τίποτε, παρά μόνο μια επικαιροποίηση.

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Θα τα καταθέσουμε στην Κομισιόν. Το 2012 για το σχεδιασμό ….

ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ): Του 2014 σας είπα κύριε Υπουργέ. Οκτώβριος του 2014. 169 σελίδες με υπεύθυνο το ΚΑΠΕ. Εκτός, αν αναιρούμε και το ΚΑΠΕ.

Κυρία Πρόεδρε, για να τελειώσω επειδή ο κ. Υπουργός έκανε το σχόλιο για τις δεσμεύσεις της χώρας έναντι της Κομισιόν, θέλω να του θυμίσω ότι οι δεσμεύσεις της χώρας έναντι της Κομισιόν ισχύουν εδώ και τρία χρόνια που κυβερνά η Κυβέρνηση ΣΥΡΙΖΑ. Μπορούσε, λοιπόν, υπήρχε όλος ο απαραίτητος χρόνος να προετοιμαστεί ο επικαιροποιημένος μετά το 2012 και μετά το 2014 ενεργειακός σχεδιασμός της χώρας, έτσι ώστε να κρατηθεί.

Για όλους τους λόγους που προανέφερα, εμείς θα κρατήσουμε επιφύλαξη, κυρία Πρόεδρε, και θα σταθούμε θετικά ασφαλώς σε όλες τις δράσεις που βοηθούν την αποκέντρωση της παραγωγής ηλεκτρικής ενέργειας, έτσι ώστε να περάσουμε σε αυτό που όλοι θέλουμε και είναι και το όραμα της ενεργειακής ένωσης. Θυμίζω μόνο τον αγγλικό όρο «prosumer producer consumer». Δηλαδή, ταυτόχρονα, στο ίδιο πρόσωπο να έχουμε και τους παραγωγούς ηλεκτρικής ενέργειας και τους μικρούς καταναλωτές ηλεκτρικής ενέργειας. Αυτό ουσιαστικά σημαίνει απελευθέρωση των ανθρώπων από τα μονοπώλια και τις μεγάλες εταιρίες και σημαίνει και απελευθέρωση των εθνικών οικονομιών από όποιες πιέσεις θέλουν να ασκήσουν αυτά τα μεγάλα συμφέροντα. Ευχαριστώ πολύ κυρία Πρόεδρε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κατ’ αρχάς, δεσμεύομαι μετά τις γιορτές να κάνουμε μια συνεδρίαση σε σχέση με τη ΔΕΗ, επειδή μονοπωλεί η ΔΕΗ σήμερα τη συζήτηση. Θα κάνουμε μια συζήτηση εδώ με τη ΔΕΗ, με τις θυγατρικές και εκπροσώπους μετά τα Χριστούγεννα.

Δεύτερον, θεωρώ ενδιαφέρον αυτό που είπε ο κ. Μανιάτης για την πρόταση που κατέθεσε στο φορολογικό. Θα θέλαμε αυτή την πρόταση που καταθέσατε να έρθει και στην Επιτροπή μας. Είπατε ότι μόνο στο Υπουργείο Οικονομικών…

ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ): Έχει κατατεθεί εδώ και δύο χρόνια στον κ. Αλεξιάδη.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ωραία, να φέρετε την πρόταση και να λάβουν γνώση όλα τα μέλη της Επιτροπής.

Τρίτον, επιτρέψτε μου να σας κάνω μια ερώτηση μιας και κάνουμε συζήτηση εφ’ όλης της ύλης. Εγώ θα ήθελα, κύριε Μανιάτη, επειδή αναφερθήκατε ιδιαίτερα, πώς παραδόθηκαν 32 – 33 χιλιάδες αιτήσεις, οι οποίες δεν είχαν ολοκληρωθεί και εξυπηρετηθεί από το Εξοικονομώ κατ’ οίκον, όταν έφυγε η Κυβέρνηση στην οποία ήσασταν Υπουργός.

ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ): Ευχαριστώ πολύ για την ερώτηση και θα σας απαντήσω αμέσως. Είχαν εγκριθεί άλλες 30 χιλιάδες αιτήσεις, προκειμένου να κερδίσουμε χρόνο από τη γραφειοκρατία με το δεδομένο ότι η Επιτροπή είχε δεσμευτεί ότι θα συνεχιστεί το Πρόγραμμα και θα ήταν ανόητο να το διακόψεις το πρόγραμμα και να περιμένουν οι πολίτες, άλλον ενάμισι χρόνο να εγκριθούν από την γραφειοκρατία των τραπεζών.

Επίσης, το πιο εύλογο προφανές και υποχρεωτικό που έπρεπε να κάνει μια Κυβέρνηση ήταν από τη στιγμή που υπάρχει ενδιαφέρον των πολιτών να ενταχθούν και από τη στιγμή που υπάρχει η βεβαιότητα, η δέσμευση της κοινότητας ότι θα συνεχιστεί η χρηματοδότηση θα ήταν εγκληματικό να μην εγκριθούν αυτές οι μελέτες, διότι την επόμενη ημέρα, θα έπρεπε να αρχίσει να ρέει η χρηματοδότηση γι’ αυτές τις 30 χιλιάδες μελέτες.

Άλλωστε κυρία Πρόεδρε, όπως γνωρίζετε, πολύ καλά, μερικές δεκάδες χιλιάδες αυτών των αιτήσεων εγκρίθηκαν από χρήματα που εμείς είχαμε δεσμεύσει γιατί ακόμη να σας θυμίσω ότι το καινούργιο «Εξοικονομώ» δεν έχει «ρίξει» ούτε ένα ευρώ στην αγορά. Όσες έχουν εγκριθεί, αν θυμάμαι καλά, 15 – 20 χιλιάδες από τις προηγούμενες αιτήσεις είναι από χρήματα είτε των εκπομπών ρύπων είτε από την ανακύκλωση των χρημάτων που αποπληρώνουν τα δάνειά τους οι 50 χιλιάδες πολίτες που έχουν αναβαθμίσει τα σπίτια τους.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Άρα, παραδόθηκαν 32 χιλιάδες αιτήσεις. Το λόγο έχει ο κ. Παναγιώταρος.

ΗΛΙΑΣ ΠΑΝΑΓΙΩΤΑΡΟΣ (Ειδικός Αγορητής του Λαϊκού Συνδέσμου Χρυσή Αυγή): Ευχαριστώ πολύ κυρία Πρόεδρε. Δεν μπορούμε να μην κάνουμε και εμείς κάποιο σχόλιο για όσα ακούστηκαν για τη ΔΕΗ και για το ξεπούλημα υποδομών αξίας τρισεκατομμυρίων ευρώ. Υποδομές, οι οποίες με τον μόχθο και τον κόπο του ελληνικού λαού κατασκευάσθηκαν για δεκαετίες ολόκληρες να βλέπουμε να ξεπουλούνται σε τιμές δώρου. Ένα ξεπούλημα της ΔΕΗ γιατί περί ξεπουλήματος πρόκειται, καμία άλλη λέξη δεν ταιριάζει καλύτερα απ’ αυτή, ως απόρροια των τριών μνημονίων που έχουν ψηφίσει όλα τα κόμματα και οι νυν συγκυβέρνηση, αλλά και το κόμμα της Αξιωματικής Αντιπολίτευσης, το ΠΑΣΟΚ με τη νέα ή την παλαιά ονομασία.

Και εδώ να κάνουμε ένα πολύ μικρό σχόλιο για να καταλάβουμε το τι γινόταν όλα αυτά τα χρόνια στη ΔΕΗ και για τον ύποπτο ρόλο, το ρόλο των συνδικαλιστών της ΓΕΝΟΠ που υπό άλλες συνθήκες θα ήταν εδώ και θα γκρέμιζαν το Κοινοβούλιο για το ξεπούλημα της ΔΕΗ, αλλά τώρα ποιείν την νήσσαν. Μια ΓΕΝΟΠ που από τη μία κατέβαζε τους διακόπτες και συσκότιζε ολόκληρη την Ελλάδα και από την άλλη, «τσέπωνε» δεκάδες εκατομμύρια ευρώ δωράκια από τη διοίκηση που δήθεν, τσακωνόταν για να πηγαίνουν να κάνουν συνέδρια και διακοπές σε εξωτικούς προορισμούς.

Και ένα πολύ μικρό σχόλιο για το «Εξοικονομώ κατ’ οίκον». Ένα πρόγραμμα πραγματικά αξιόλογο, το οποίο θα έπρεπε να βοηθηθεί από όλους τους φορείς, κυρίως από την Κυβέρνηση γιατί έχει το «μαχαίρι και το πεπόνι» στην προκειμένη περίπτωση. Διότι εκατοντάδες χιλιάδες νοικοκυριά ζουν σε παλαιές κατοικίες, τα οποία με αυτό το πρόγραμμα θα μπορούσαν να γίνει πολύ πιο βολική και εύκολη η διαμονή τους. Ένα πρόγραμμα στο οποίο δυστυχώς και σε αυτό εμπλέκονται οι τράπεζες με ό,τι αυτό συνεπάγεται.

Από τη στιγμή που η συντριπτική πλειοψηφία των Ελλήνων πολιτών είναι «μαυρισμένοι» και δεν μπορούν να προχωρήσουν σε καμία ενέργεια, εφόσον είναι στο λευκό ή στο μαύρο Τειρεσία, σε κάποια από τις τράπεζες.

Με το παρόν νομοσχέδιο φαινομενικά, ο τομέας της ενέργειας γίνεται υπόθεση όλων, με σκοπό μάλιστα, την προώθηση της κοινωνικής και αλληλέγγυας οικονομίας και καινοτομίας στον ενεργειακό τομέα, την αντιμετώπιση της ενεργειακής ένδειας, την προαγωγή της ενεργειακής ευφορίας, την παραγωγή, αποθήκευση, ιδιοκατανάλωση, διανομή και προμήθεια ενέργειας, την ενίσχυση της ενεργειακής αυτάρκειας και ασφάλειας σε νησιωτικούς δήμους, καθώς και τη βελτίωση της ενεργειακής αποδοτικότητας στη τελική χρήση σε τοπικό και περιφερειακό επίπεδο, όπως περιγράφεται στο ευχολόγιο της αιτιολογικής έκθεσης. Ένα ευχολόγιο που και μερικά από όλα αυτά να πραγματοποιηθούν, θα είναι πραγματικά κάτι θετικό για τους Έλληνες πολίτες.

Εξαρχής, δεν μπορούμε να μην σχολιάσουμε την επιλεκτική ευαισθησία των κυβερνώντων σχετικά με το θέμα της αλληλέγγυας οικονομίας και της κοινωνικής πολιτικής. Έχει αποδειχτεί ότι την κοινωνική πολιτική, την πληρώνουν τελικά όλοι οι Έλληνες πολίτες, την επιδότηση του ρεύματος των νησιών, το κοινωνικό τιμολόγιο, τις ανανεώσιμες πηγές ενέργειας είτε μέσω φόρων είτε μέσω λογαριασμών ρεύματος που πάλι εμείς οι ίδιοι τα πληρώνουμε. Τουλάχιστον, οφείλατε να το ξεκαθαρίζατε στους Έλληνες πολίτες και να μη λέτε συνεχώς ότι διαγράφουμε, όταν και αν διαγράφετε κάποια μικροποσά σε κάποιον ή κάνετε κάποια άλλη ενέργεια για διαφημιστικούς λόγους.

Στο επίκεντρο τώρα βρίσκεται η ηλεκτρική ενέργεια. Σε απλά ελληνικά, το ρεύμα θα έπρεπε να είναι κοινωνικό αγαθό και όχι εμπορικό. Αντί αυτού, έχει γίνει ένα μέσον εκβιασμού, εναντίον όλων με τις υπέρογκες χρεώσεις στο πλαίσιο της δήθεν κοινωνικής πολιτικής που βλέπουμε όλοι μας, κάθε νοικοκυριό σε κάθε λογαριασμό ρεύματος. Να σημειωθεί ότι την τελευταία δεκαετία έχει καταγραφεί αύξηση κατά 157% στις αναγραφόμενες χρεώσεις. Η «Οίκο», νησιά, κοινωνικό τιμολόγιο, πολύτεκνοι κ.ά., μάλιστα, είναι μεγαλύτερη των δαπανών και αφορά στην κάλυψη της διαφοράς κόστους παραγωγής ηλεκτρικής ενέργειας μεταξύ του φθηνότερου ηπειρωτικού συστήματος και του ακριβότερου συνδεδεμένο στα νησιά.

Σε αυτές τις χρεώσεις να προστεθεί και το τέλος, υπέρ ΕΤΜΕΑΡ, δηλαδή πριμοδοτήσεις για τις ανανεώσιμες πηγές ενέργειας. Μια ιστορία που ξεκίνησε στις αρχές του 2000 και έχουμε φτάσει αυτή τη στιγμή, οι ανανεώσιμες πηγές να είναι υπερβολικά κοστοβόρες για τον Έλληνα πολίτη. Βεβαίως, να μην ξεχάσουμε να αναφέρουμε ότι χιλιάδες οικογένειες έχουν μείνει χωρίς ρεύμα, πάνω από 350.000 νοικοκυριά, αυτές είναι οι στατιστικές, τις ακούσατε και στη συζήτηση για την προϋπολογισμό. Επειδή δεν μπόρεσαν να ανταπεξέλθουν στις παράλογες αυξήσεις και χρεώσεις που έχουν επιβληθεί από το κράτος του μνημονίου και σίγουρα, χωρίς καμία πολιτική με κοινωνικό πρόσημο για την προστασία τους.

Ενώ, το ίδιο δεν ισχύει. Εδώ να σχολιάσουμε, κάποια μεγάλα κόμματα που οφείλουν εκατοντάδες χιλιάδες ευρώ, αλλά δεν βλέπουν το ρεύμα τους να κόβεται επ’ ουδενί. Τα τελευταία χρόνια από την Ελληνική Βουλή έχουν περάσει πολλά νομοσχέδια που αφορούν κυρώσεις, συμφωνίες και μεταφορά Οδηγιών στην εθνική νομοθεσία. Με στόχο την αντιμετώπιση της κλιματικής αλλαγής, την ανάπτυξη εναλλακτικών καυσίμων και διατάξεις που αφορούν την ανάπτυξη των ανανεώσιμων πηγών ενέργειας για την μετάβαση σε μια κοινωνία χαμηλών ρύπων και την απεξάρτηση από τα ορυκτά καύσιμα.

Όμως, όσες συζητήσεις και ενημερώσεις, όσες εξαγγελίες και αν γίνουν σε επίπεδο Ευρωπαϊκής Επιτροπής, πρέπει να γίνει κατανοητό ότι το κάθε κράτος πρέπει και οφείλει να έχει τη δική του εθνική πολιτική και το ενεργειακό σχεδιασμό για τη μακροπρόθεσμη αντιμετώπιση της κλιματικής αλλαγής και τη μετάβαση σε καθαρές μορφές ενέργειας.

Όντως, η χώρα μας μπορεί να διαδραματίσει ένα σημαντικότατο ρόλο στην εφαρμογή της ενεργειακής στρατηγικής ένωσης, καθώς έχει αδιαμφισβήτητα ένα σημαντικό δυναμικό ανανεώσιμων πηγών ενέργειας, τις οποίες μπορούμε με σύνεση να εκμεταλλευτούμε, ώστε να επιτύχουμε την ενεργειακή αυτονομία μας. Να αντιταχθούμε στην ενεργειακή ένδεια που πλήττει την ενεργειακά αδύναμη Ευρώπη και παράλληλα, να αναδειχτούμε ως βασικός πυλώνας ενεργειακού εφοδιασμού, όπως επανειλημμένα έχουμε τονίσει εντός και εκτός του Ελληνικού Κοινοβουλίου.

Είναι λυπηρό όμως να βλέπουμε αυτή την υποτιθέμενη πολιτική βούληση που επικαλείστε στην αιτιολογική έκθεση να αναπτύσσεται, επειδή έχουν γίνει συστάσεις από την Ευρωπαϊκή Επιτροπή, εξαναγκάζεστε δηλαδή, γιατί είμαστε υποχρεωμένοι να ενσωματώσουμε Κανονισμούς και Οδηγίες, πάντα βεβαίως, με την έγκριση των θεσμών. Δεν μπορούμε, λοιπόν, να μην καταδείξουμε ότι το παρόν νομοσχέδιο κινείται στο πλαίσιο της περαιτέρω απελευθέρωσης της αγοράς ενέργειας σύμφωνα με το σχέδιό σας για την αποκρατικοποίηση και το ξεπούλημα της Δ.Ε.Η..

Είναι αυτονόητο ότι οι πολίτες πρέπει να ενημερώνονται και να λαμβάνουν μέρος στην διαδικασία λήψης αποφάσεων για θέματα του περιβάλλοντός τους, της καθημερινότητάς τους, καθώς και για οτιδήποτε σχετικό, προκειμένου αυτό να καταστεί αποτελεσματικό, παραγωγικό και αποδεκτό. Από την άλλη πλευρά, δεν θα πρέπει να καλλιεργούνται ψευδείς ελπίδες, με αποτέλεσμα να μην εκπληρώνονται, ούτε στο ελάχιστο οι υποσχέσεις που δίνει το κράτος στους πολίτες.

Εδώ θα πρέπει να αναφέρω τα προβλήματα που προέκυψαν στις επενδύσεις σε φωτοβολταικά συστήματα από τους αγρότες που θυσίασαν καλλιεργήσιμες εκτάσεις γης. Τους επιβλήθηκαν στην πορεία, ενώ άλλα είχαν συμφωνηθεί στην αρχή, όπως χαράτσια, υποχρεώθηκαν να συνάψουν δανειακές συμβάσεις με υψηλά επιτόκια και φυσικά, δεν πληρώθηκαν, ούτε ένα τιμολόγιο με την τιμή της κιλοβατώρας που είχαν υπογράψει. Πολύ φοβούμαστε ότι κάτι αντίστοιχο θα γίνει και τώρα με τις ενεργειακές κοινότητες.

Η αλήθεια είναι ότι αυτός ο θεσμός των ενεργειακών κοινοτήτων ή ενεργειακών συνεταιρισμών υπάρχει σε αρκετές ευρωπαϊκές χώρες εδώ και δεκαετίες. Για παράδειγμα, Δανία, Γερμανία Βέλγιο, Ισπανία. Για την Ελλάδα, ενδεχομένως, δεν είναι κάτι πρωτόγνωρο. Παρότι υπάρχει η ενεργειακή συνεταιριστική εταιρία Καρδίτσας και ο ενεργειακός και αναπτυξιακός συνεταιρισμός Σίφνου με στόχο την προώθηση και τη συμμετοχή των πολιτών, την απεξάρτηση από τα ορυκτά καύσιμα και την ενίσχυση των ανανεώσιμων πηγών ενέργειας. Στο μοντέλο των χωρών που προανέφερα, φαίνεται πως θέλει να κινηθεί το Υπουργείο, όπως άλλωστε παρουσιάστηκε και στην 82η ΔΕΘ από τον Υπουργό.

Όμως, υπάρχουν πολλές περιπτώσεις κατά τις οποίες, πόλεις και δήμοι θέλησαν να επαναδημοτικοποιήσουν τις προηγουμένως ιδιωτικόποιημενες εταιρείες, ώστε να επανακτήσουν τον έλεγχο επί της τοπικής ενεργειακής μετάβασης, έτσι ώστε να διασφαλιστεί το δημόσιο συμφέρον και όχι το διεθνές κερδοσκοπικό κεφάλαιο, μέσω της σύμπραξης ιδιωτικών εταιρειών και μεγάλων επενδυτών. Διότι, δυστυχώς σε πολλές, εκ των περιπτώσεων αυτών, μπαίνει το κέρδος πάνω από την εξυπηρέτηση των πολιτών, κάτι το οποίο δεν θα έπρεπε να γίνεται.

Πέραν τούτου, μπορούμε να μιλάμε για την ανάπτυξη μιας αγοράς, ενδεχομένως εκατομμυρίων ή δισεκατομμυρίων ευρώ στην Ελλάδα, αλλά κερδισμένοι εν τέλει, θα είναι οι πολυεθνικές εταιρείες και δει αυτές από τις οποίες εισάγουμε τον ελληνικοτεχνικό εξοπλισμό, αφού στην Ελλάδα δεν έχουν δοθεί τα κατάλληλα κίνητρα για την εγχώρια παραγωγή τους. Αφού θέλουμε να μιλάμε για σταθμούς ΑΠΕ κ.λπ., μήπως έχετε κάνει μια ενδεικτική μελέτη κόστους, μήπως υπάρχει σαφής πρόβλεψη για την πιο αποδοτική σχέση κόστους οφέλους;

Μπορεί στο νομοσχέδιο να αναφέρεται ότι οι ενεργειακές κοινότητες θα μπορούν να χρηματοδοτηθούν μέσω ΕΣΠΑ ή να ενταχθούν σε προγράμματα του αναπτυξιακού, αλλά θα θέλαμε να δούμε κάποια σαφή παραδείγματα και όχι απλές θεωρητικές προσεγγίσεις. Από κει και πέρα το νομοσχέδιο ορίζει ρητά τις αγορές, τις οποίες επιτρέπεται να δραστηριοποιούνται οι ενεργειακές κοινότητες, τις ελάχιστες προβλέψεις που πρέπει να περιλαμβάνει το καταστατικό τους και τον τρόπο διάθεσης των κερδών για δράσεις κοινής ωφέλειας τοπικού χαρακτήρα ή διανομή στα μέλη του συνεταιρισμού.

Παρέχονται οικονομικά κίνητρα, όπως αυτό της ένταξης σε προγράμματα του αναπτυξιακού ή ΕΣΠΑ, όπως προανέφερα, απαλλαγή από το ετήσιο τέλος διατήρησης δικαιώματος κατοχής άδειας παραγωγής, μειωμένα ποσά εγγυητικών επιστολών για την εγγραφή στο μητρώο συμμετοχών κατά 50%, απαλλαγή από το ειδικό τέλος 1,7%, όταν συμμετέχει ο ΟΤΑ στην ενεργειακή κοινότητα και καταβολή 60.000 €, αντί 600.000 € που ορίζεται στις άλλες περιπτώσεις, ως ελάχιστο κεφάλαιο για τη χορήγηση της άδειας προμήθειας. Στις λοιπές διατάξεις του παρόντος, προβλέπεται η συνέχιση λειτουργίας, επιπλέον δύο χρόνια των σταθμών παραγωγής ηλεκτρικής ενέργειας που δεν διαθέτουν απόφαση έγκρισης περιβαλλοντολογικών όρων σε ισχύ και είναι εγκατεστημένοι και λειτουργούν σε μη συνδεδεμένα νησιά που δεν διαθέτουν εναλλακτική πηγή παραγωγής ενέργειας.

Εδώ, βεβαίως, προκύπτει ένα εύλογο ερώτημα για τους λοιπούς σταθμούς στην ηπειρωτική χώρα για τους οποίους έχουν υπάρξει έντονες αντιδράσεις των τοπικών φορέων και προσφυγές στο Συμβούλιο της Επικρατείας και μάλιστα, κατά το παρελθόν, ο ΣΥΡΙΖΑ είχε εκφράσει τις αντιρρήσεις του σε αυτά τα έργα, χαρακτηρίζοντάς τα, ως έργα των εθνικών και υπερεθνικών εργολάβων κάτι, το οποίο πλέον, το έχετε αλλάξει, το έχετε ξεχάσει και συνεργάζεστε πολύ αρμονικά με τους εθνικούς εργολάβους.

Βεβαίως, δεν μας κάνει εντύπωση αυτή η μεταστροφή του ΣΥΡΙΖΑ, αφού δεν είναι και η πρώτη φορά που τα λεγόμενά του, ως Αντιπολίτευση, οι προεκλογικές δεσμεύσεις ανατράπηκαν, εξαπατώντας ολόκληρο τον Ελληνικό λαό, μένοντας πιστός, όπως και οι προκάτοχοί του στην Κυβέρνηση, στο διευθυντήριο των Βρυξελλών, ενώ θυσιάζει την περιβαλλοντολογική του ευαισθησία στο βωμό του κέρδους, εις βάρος του περιβάλλοντος και της τοπικής κοινωνίας.

Μια ακόμη παρατήρηση που θα ήθελα να κάνω, αφορά τη δυνατότητα που παρέχεται να δημιουργεί συμβάσεις με τη διαδικασία της απευθείας ανάθεσης και την παροχή συμβουλευτικού έργου, κατά παρέκκλιση των διατάξεων για τα έτη 2017 και 2018, ύψους έως 200.000 €. Για ακόμη μια φορά επισημαίνουμε ότι είμαστε ενάντια στην πρακτική της απευθείας ανάθεσης, ειδικά σε ό,τι αφορά τις συμβουλευτικές υπηρεσίες που πρακτικά σημαίνει ότι πληρώνουμε ακριβά «αέρα κοπανιστό».

Τέλος, αναφορικά με την εγκατάσταση σταθμών φόρτωσης ηλεκτρικών αυτοκινήτων σε δημόσιους κοινόχρηστους χώρους, αν θέλετε να αναπτυχθεί το σχετικό δίκτυο και να υπάρξουν τα μέγιστα αποτελέσματα, τότε φροντίστε να παράγουμε αυτά τα σχήματα στην Ελλάδα, εξέλιξη που θα έχει πολλαπλά οφέλη για την εθνική οικονομία.

Συμπερασματικά, στο νομοσχέδιο συμπεριλαμβάνονται πολλές διατάξεις που ενδεχομένως να κινούνται στη σωστή κατεύθυνση, αλλά με λάθος κίνητρα και κριτήρια. Αμφιβάλλουμε κατά πόσο υπάρχει συγκροτημένος εθνικός σχεδιασμός για μια τέτοια εξέλιξη, τη στιγμή μάλιστα που έχετε ξεπουλήσει τον τομέα της ενέργειας. Όσο για την τοποθέτησή μας, επιφυλασσόμεθα για την Ολομέλεια. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Βαρδαλής.

Στο σημείο αυτό γίνεται η β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Γκαρά Αναστασία, Δημαράς Γεώργιος, Δημητριάδης Δημήτριος, Δρίτσας Θεόδωρος, Εμμανουηλίδης Δημήτριος, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Καραγιάννης Ιωάννης, Καρακώστα Ευαγγελία (Εύη), Θραψανιώτης Εμμανουήλ, Καφαντάρη Χαρούλα (Χαρά), Μπαλωμενάκης Αντώνιος, Ουρσουζίδης Γεώργιος, Παπαδόπουλος Νικόλαος, Σηφάκης Ιωάννης, Σιμορέλης Χρήστος, Φίλης Νικόλαος, Συρμαλένιος Νικόλαος, Τελιγιορίδου Ολυμπία, Τζάκρη Θεοδώρα, Τριανταφυλλίδης Αλέξανδρος, Αθανασίου Χαράλαμπος, Αντωνιάδης Ιωάννης, Γιόγιακας Βασίλειος, Κατσαφάδος Κωνσταντίνος, Κόνσολας Εμμανουήλ, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Αρβανιτίδης Γεώργιος, Μανιάτης Ιωάννης, Τζελέπης Μιχαήλ, Ζαρούλια Ελένη, Παναγιώταρος Ηλίας, Κούζηλος Νικόλαος, Βαρδαλής Αθανάσιος, Μανωλάκου Διαμάντω, Τάσσος Σταύρος, Καμμένος Δημήτριος, Λαζαρίδης Γεώργιος, Γεωργιάδης Μάριος, Θεοχάρης Θεοχάρης και Μαυρωτάς Γεώργιος.

ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του Κομμουνιστικού Κόμματος Ελλάδος): Ευχαριστώ, κύριε Πρόεδρε. Το νομοσχέδιο που σήμερα συζητάμε, κατά τη δική μας γνώμη, αποτελεί το φερετζέ για τους επιχειρηματικούς ομίλους που δραστηριοποιούνται στις ανανεώσιμες πηγές ενέργειας. Γιατί πρώτα απ' όλα προκρίνεται, εφαρμόζεται δηλαδή ένα κομμάτι της γενικότερης πολιτικής. Θα έλεγα ένα κομμάτι που συμπληρώνει το παζλ της απελευθέρωσης της αγοράς ενέργειας γενικά, αλλά και ειδικά το κομμάτι που ενισχύει το μερίδιο των ανανεώσιμων πηγών ενέργειας στο συνολικό ενεργειακό μείγμα. Αυτό κάνετε.

Επειδή και η Εισηγήτρια αναφέρθηκε στο νέο παραγωγικό μοντέλο που θα εντάξετε αυτή σας την προσπάθεια, πρέπει, να γίνει κατανοητό σε όσους μας ακούν ότι αυτό το νέο παραγωγικό μοντέλο δεν είναι τίποτα άλλο από τη στρατηγική της Ε.Ε. για την απελευθέρωση της αγοράς ενέργειας. Μέσα σ' αυτό είναι ενταγμένο.

Ποιος είναι ο κεντρικός στόχος με αυτό το νομοσχέδιο, που, βεβαίως, πηγάζει απ’ αυτή τη στρατηγική που προανέφερα της Ε.Ε.; Είναι η παραπέρα διείσδυση των ανανεώσιμων πηγών ενέργειας σε αυτό το μείγμα ενεργειακής πολιτικής. Δεν είναι μόνο αυτό, όμως.

Παράλληλα, μέσω των συνεταιριστικών ΑΠΕ προσπαθείτε να ενσωματώσετε τις λαϊκές αντιδράσεις με έναν τρόπο, - το είπε και η Εισηγήτρια -, στο ζήτημα των Ανανεώσιμων Πηγών Ενέργειας. Αν και θα θέλατε και κάτι παραπάνω, γενικότερα, για την πολιτική σας. Θα θέλατε, να κάνει ιδιοκτησία ο λαός τις Ανανεώσιμες Πηγές Ενέργειας, να τις θεωρεί δικές του, δηλαδή. Εντοπίσατε και εσείς αντιδράσεις του λαού. Κακό είναι, που αντιδρούν οι εργαζόμενοι, λοιπόν, σας ρωτάω.

Η λογική σας για τις ενεργειακές κοινότητες είναι ανάλογη, τηρουμένων των αναλογιών, αυτής με αυτό τα φωτοβολταϊκά και των μικρών σχετικών επενδύσεων την προηγούμενη περίοδο που οδήγησε στη χρεοκοπία χιλιάδων μικροεπενδυτών. Εάν δούμε από κοντά τι έγινε με τα φωτοβολταϊκά, θα διαπιστώσουμε εύκολα ότι η αδειοδότηση και η προκλητική χρηματοδότηση για την κατασκευή αυτών των φωτοβολταϊκών εγκαταστάσεων από ιδιώτες αποτελεί απόδειξη ότι στο πλαίσιο της απελευθέρωσης - που στο όνομά της πίνετε όλοι σας νερό και η Ν.Δ. και το ΠΑ.ΣΟ.Κ., που μίλησαν μέχρι τώρα - δεν μπορεί, να υπάρξει ενεργειακός σχεδιασμός που να υπηρετεί τις λαϊκές ανάγκες.

Βάλατε τον κόσμο, ιδιαίτερα τους αγρότες, να πάρουν δάνεια, να αξιοποιήσουν παραγωγική γη για να τοποθετήσουν φωτοβολταϊκά και τώρα δεν μπορούν, να πληρώσουν ούτε τα δάνεια, που πήραν. Καταστράφηκε και η αγροτική παραγωγή, αλλά και η γόνιμη αγροτική γη. Η Ε.Ε., όμως, προώθησε την πολιτική της για το ξεκλήρισμα της αγροτιάς π.χ. εδώ, τη μείωση και την κατάργηση των επιδοτήσεων και, τελικά, οι πραγματικοί ωφελημένοι απ’ όλη την ιστορία ήταν οι τράπεζες που χορηγούσαν τα «πράσινα δάνεια» στους αγρότες.

Έχει αποδειχτεί για κάποιους ότι η αποκαλούμενη «πράσινη ανάπτυξη» έχει μετατραπεί σε «κότα που κάνει το χρυσό αβγό». Έχουν ανοίξει μια φάμπρικα και στο όνομα της σωτηρίας του πλανήτη στήνουν ανεμογεννήτριες και φωτοβολταϊκά υποτίθεται για την «παραγωγή καθαρής ηλεκτρικής ενέργειας». Κάνουν πράσινες μπίζνες και την ίδια ώρα ο λαός πληρώνει - όταν μπορεί, βεβαίως, να πληρώσει, γιατί αλλιώς του κόβεται και το ρεύμα - την ενέργεια.

Η ιστορία με τις Εναλλακτικές Πηγές Ενέργειας είναι από τις πιο χαρακτηριστικές για τον τρόπο που η Ε.Ε. και τα κράτη προσπαθούν να δημιουργήσουν προϋποθέσεις κερδοφορίας για τους επιχειρηματικούς ομίλους που δραστηριοποιούνται στον κλάδο, γιατί εδώ που τα λέμε, η αγορά ενέργειας στην ουσία έχει απελευθερωθεί, μόνο που οι συνθήκες δεν ευνοούν ακόμα την αποκόμιση υψηλών κερδών σε ορισμένες περιπτώσεις. Στην πράσινη ενέργεια δεν υπάρχει έλλειμμα επενδυτών και έλλειμμα επενδύσεων.

Στόχος της Ε.Ε. με την προώθηση της πράσινης ενέργειας είναι να βρεθεί επενδυτική διέξοδος στα λιμνάζοντα επιχειρηματικά κεφάλαια που υπάρχουν. Υπάρχει πλεονασμός κεφαλαίων για επενδύσεις στις ΑΠΕ. Δεν τους λείπουν τα κεφάλαια. Οι αλλαγές που ετοιμάζονται στον τρόπο τιμολόγησης ενδέχεται, φυσικά, να οδηγήσουν ορισμένα έργα ανανεώσιμων πηγών ενέργειας, να γίνουν λιγότερο προσοδοφόρα για το μεγάλο κεφάλαιο και συνεπώς, δεν θα επενδύσουν εκεί.

Οι ενεργειακές, λοιπόν, κοινότητες ενδέχεται, να αξιοποιηθούν ως εργαλείο χρηματοδότησης τέτοιων έργων ΑΠΕ. Εκεί που δηλαδή, δεν πάει το μεγάλο κεφάλαιο και που δεν έχουν τεράστιο κέρδος, διότι αυτοί αυτό κυνηγούν. Σε κάθε περίπτωση, όμως, είτε κάνουν επενδύσεις οι μεγάλοι επιχειρηματικοί όμιλοι είτε αυτές οι επενδύσεις γίνουν μέσω των συνεταιριστικών ΑΠΕ, πολλαπλά χαμένοι θα είναι οι εργαζόμενοι.

Κατά τη γνώμη μας, η κοινωνική οικονομία και οι συνεταιρισμοί δεν αποτελούν λύση σε όφελος του λαού. Μάλιστα, αποτελεί το «Δούρειο Ίππο» για την προώθηση πολλαπλών στοχεύσεων των ευρωπαϊκών επιχειρηματικών ομίλων στην απόσπαση νέων κερδών και τη διασφάλιση νέων πεδίων επικερδούς τοποθέτησή τους σε τομείς της οικονομίας που μέχρι τώρα η διείσδυσή τους ήταν σχετικά περιορισμένη. Για παράδειγμα, σχετικά με τη Δ.Ε.Η. για την οποία έγινε πολλή συζήτηση. Δεν έχω χρόνο, να το αναπτύξω, αλλά η απελευθέρωση της αγοράς ενέργειας δεν ξεκινάει τώρα και ο λαός έχει εμπειρία, ιδιαίτερα οι εργαζόμενοι. Από τη Συνθήκη του Μάαστριχτ ακόμα προβλεπόταν. Στη χώρα μας άρχισαν να νομοθετούνται τέτοια ζητήματα από το 1995 για την απελευθέρωση της αγοράς ενέργειας και έχουμε εμπειρία και από τη Δ.Ε.Η. την ίδια - πόσοι εργαζόμενοι ήταν, πόσοι είναι τώρα, τι εργασιακές σχέσεις υπήρχαν και τι εργασιακές σχέσεις υπάρχουν τώρα. Βεβαίως, τη Ν.Δ. την ενδιαφέρει ποιο ήταν το ύψος της μετοχής της Δ.Ε.Η. τότε και ποιο είναι τώρα. Προφανώς, έχουμε άλλα ενδιαφέροντα.

Τέλος πάντων, για να έρθω στο θέμα, μέσα σ' αυτούς τους στόχους είναι και η διαχείριση της ανεργίας, η προώθηση μέτρων ελαστικής σχέσεις ως αντίδοτο στην υψηλή ανεργία, η χειραγώγηση του εργάτη με την προώθηση ενός τάχα «ηθικότερου καπιταλισμού», η μείωση της αξίας συνολικά της εργατικής δύναμης και το «φθήνημα» του εργάτη.

Ακόμα, η ουσιαστική εκδοχή της, αν πάρουμε αυτή την ουσιαστική, που λέτε εσείς εκδοχή της, δηλαδή αυτή της μη κερδοσκοπικής επιχείρησης - μιλάω για τις συνεταιριστικές κοινότητες - μέσα στα πλαίσια αυτού του συστήματος δεν μπορεί, να λύσει κανένα λαϊκό πρόβλημα, δεν μπορεί, ν’ αντιμετωπίσει την ένταση της εκμετάλλευσης, τη σχετική και απόλυτη εξαθλίωση της εργατικής τάξης, αφού η εκμετάλλευση αποτυπώνει τις λειτουργίες αυτού του τρόπου παραγωγής, αυτού του τρόπου οργάνωσης της οικονομίας, δηλαδή της καπιταλιστικής κοινωνίας που συζητάμε.

Ο καπιταλισμός είναι το σύστημα του κεφαλαίου και ολόκληρη η παραγωγή είτε είναι συνεταιριστική είτε ιδιωτική, υποτάσσεται σ’ αυτόν το σχεδιασμό, αναγκαστικά. Με άλλα λόγια πιο απλά, επειδή κάθε κοινωνική επιχείρηση λειτουργεί μέσα στα πλαίσια αυτού του συστήματος του καπιταλιστικού και, αντικειμενικά, λειτουργεί με τους όρους της καπιταλιστικής οικονομίας είτε να απεκδυθεί τον «κοινωνικό» μανδύα της ή θα γίνει καθαρά καπιταλιστική, θ’ αναπτυχθεί, είτε θα πάψει να λειτουργεί ως επιχείρηση. Κατά κάποιο τρόπο, ορισμένες θα φυτοζωούν σε μια πορεία και άλλες θα κλείσουν.

Ας μη σας θυμίσω κι άλλα τέτοια συνεταιριστικά εγχειρήματα. Θυμάμαι την εποχή του Ανδρέα Παπανδρέου με τη μάχη του τελάρου. Τώρα, βεβαίως, εάν ψάξετε, να βρείτε που είναι αυτοί οι συνεταιρισμοί, θα επιβεβαιωθεί αυτό, που σας είπα προηγούμενα. Γι' αυτό και είναι ψευδής ο ισχυρισμός κατά τη γνώμη μας ότι με την ίδρυση συνεταιριστικών επιχειρήσεων, η καπιταλιστική οικονομία θα μετασχηματιστεί σταδιακά από μια οικονομία της αγοράς, που, βεβαίως, έχει στόχο το κέρδος, σε μια οικονομία για την αντιμετώπιση των σύγχρονων λαϊκών αναγκών. Εν πάση περιπτώσει, είναι και για «γέλια» - επιτρέψτε μου την έκφραση – σ’ αυτά τα ζητήματα τώρα, να μιλάτε ότι «φέρνετε την ενεργειακή δημοκρατία μ’ αυτά τα ζητήματα». Μα είναι δυνατόν;

Το συμφέρον των εργαζομένων είναι να αντιπαλέψουν της ειρήνης της ενσωμάτωσης σ’ αυτό το σύστημα που σαπίζει και πεθαίνει, να οργανώσουν τους αγώνες τους με στόχο την ανατροπή του.

Κυρίες και κύριοι, με το συγκεκριμένο νομοσχέδιο δίνετε παράλληλα τη δυνατότητα, οι ενεργειακές κοινότητες να μπορούν, να προσελκύσουν κεφάλαια για την πραγματοποίηση επενδύσεων αξιοποίησης Ανανεώσιμων Πηγών Ενέργειας ή για «επενδυτικές παρεμβάσεις βελτίωσης της ενεργειακής απόδοσης», όπως λέτε στην εισηγητική έκθεση. Γι' αυτό το σκοπό μέσα απ’ το νομοσχέδιο προβλέπονται να δοθούν επιδοτήσεις, μακροχρόνιο σταθερό φορολογικό πλαίσιο, εγγυημένες τιμές για τους συνεταιριστές επιχειρηματίες και μια σειρά άλλων παροχών.

Επιπλέον, οι Ενεργειακές Κοινότητες θα μπορούν να εντάσσονται στον αναπτυξιακό νόμο, λαμβάνοντας και από εκεί διευκολύνσεις, αλλά και ωφελήματα που προορίζονται από τις λεγόμενες κοινωνικές συνεταιριστικές επιχειρήσεις του ν.4430, αλλά και σε άλλα προγράμματα χρηματοδοτούμενα από εθνικούς πόρους ή πόρους της Ε.Ε., σχετικά με τους σκοπούς που έχουν. Τέτοια μέτρα και επιδοτήσεις, όμως, δεν είναι πρωτόγνωρα. Σας είπα ότι η απελευθέρωση της αγοράς ενέργειας έχει ξεκινήσει από το 1995.

Με πρόσχημα, για παράδειγμα, την ενίσχυση της καθαρής ενέργειας και την προστασία του περιβάλλοντος, η Ε.Ε. τα τελευταία χρόνια έχει ανοίξει την φάμπρικα των ανανεώσιμων πηγών ενέργειας. Τέτοια μέτρα πάρθηκαν και στο πρόσφατο παρελθόν και οδήγησαν στα φιλοπεριβαλλοντικά χαράτσια και αυτά οδήγησαν στην εκτόξευση των τιμολογίων του ηλεκτρικού ρεύματος στη χώρα μας τα τελευταία χρόνια, με αποτελέσματα τα λαϊκά στρώματα, οι λαϊκές οικογένειες να πληρώνουν πανάκριβα το ηλεκτρικό ρεύμα.

Είναι προφανές ότι οι ελληνικές κυβερνήσεις, στο πλαίσιο των δεσμεύσεων που έχουν αναλάβει εξαιτίας τη συμμετοχή της χώρας μας στην Ε.Ε. και τις ανάγκες των ευρωπαϊκών μονοπωλιακών ομίλων να καταλάβουν ισχυρή θέση στον διεθνή ανταγωνισμό, θα συνεχίσουν να παρέχουν κάθε είδους διευκόλυνση για την ανάπτυξη αυτής της πράσινης ενέργειας. Ακόμα και στο βαθμό που υπάρξουν ορισμένες υλοποιήσεις τέτοιων συνεταιριστικών ΑΠΕ, ο πραγματικός κερδισμένος θα είναι η παραγωγή του υλικού για τις ανανεώσιμες πηγές ενέργειας, αλλά και κατασκευαστικές εταιρείες που θα τις στήσουν. Κανείς άλλος.

Σε κάθε περίπτωση, τα λαϊκά στρώματα θα είναι χαμένα πολύπλευρα. Τα όποια κέρδη από τις ανανεώσιμες πηγές ενέργειας αυτού του τύπου θα προέρχονται από την τσέπη των εργαζομένων που θα πληρώνει το ρεύμα πανάκριβα και ταυτόχρονα, θα υπάρξει μεγάλη καταστροφή στο τοπικό περιβάλλον, όπως χιλιόμετρα δρόμων στα βουνά, ανατινάξεις βουνών, αλλαγή στην ορνιθοπανίδα, οπτική και ακουστική όχληση και κ.ο.κ..

Κλείνοντας, θα ήθελα να βάλω δύο ερωτήματα, για να είμαι εντός του χρόνου, στον κ. Υπουργό. Υπάρχουν έντονες λαϊκές αντιδράσεις σε ολόκληρη τη χώρα. Εγώ γνωρίζω για την Κρήτη, τη Σαμοθράκη, τη Λακωνία, τη Στερεά Ελλάδα κ.α.. Η Κυβέρνηση, έτσι και αλλιώς, επιδεικνύει αδιαφορία στο τι λένε οι εργαζόμενοι και αυτή είναι η γενικότερη εκτίμησή μας.

Πρώτον, θέλουμε να μας απαντήσει ο κ. Υπουργός, εάν πρόκειται να θεωρήσει ως απαραίτητη τη σύμφωνη γνώμη των κατοίκων των περιοχών που θα στηθούν οι ανανεώσιμες πηγές ενέργειας.

Δεύτερον, στο δεύτερο μέρος του νομοσχεδίου, υπάρχουν μια σειρά από διατάξεις για την προώθηση των ανανεώσιμων πηγών ενέργειας σε διάφορους τομείς, όπου υπάρχουν και ορισμένες, κατά τη γνώμη μας, φωτογραφικές διατάξεις. Για παράδειγμα, στο όριο μικρών αιολικών από τα 50 στα 60, θέλουμε να ξέρουμε ποιες, ακριβώς, περιπτώσεις αφορούν, δηλαδή, οι αδειοδοτήσεις.

Τέλος, λόγω χρόνου, θα αναλύσουμε την πρόταση του Κ.Κ.Ε. στις επόμενες συνεδριάσεις της Επιτροπής, διότι πολύ πιθανά να αναρωτιέστε και το Κ.Κ.Ε. τι προτείνει; Τώρα, όμως, να σας πω ότι για να μπορούν οι ανανεώσιμες πηγές ενέργειας να παρέχουν ενέργεια σε όφελος του λαού, πρέπει να είναι ενταγμένες σε ένα κοινωνικοποιημένο πολύμορφο τομέα ενέργειας που θα είναι λαϊκή ιδιοκτησία. Τα υπόλοιπα θα τα πούμε στις επόμενες συνεδριάσεις. Εμείς, όπως καταλάβατε, θα το καταψηφίσουμε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Λαζαρίδης.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των Ανεξάρτητων Ελλήνων): Σας ευχαριστώ, κυρία Πρόεδρε. Κυρίες και κύριοι συνάδελφοι, το νέο νομοσχέδιο πραγματεύεται τη δημιουργία ενός κατάλληλου θεσμικού πλαισίου για την καταπολέμηση της ενεργειακής φτώχειας στην Ελλάδα. Οι κεντρικοί στόχοι του νομοσχεδίου για τις Ενεργειακές Κοινότητες είναι η βελτίωση της ενεργητικής αποδοτικότητας, η ενίσχυση της διείσδυσης των ανανεώσιμων πηγών ενέργειας και της αυτοπαραγωγής, η αύξηση της τοπικής αποδοχής των έργων ΑΠΕ, η μείωση του ενεργειακού κόστους για νοικοκυριά και μικρομεσαίες επιχειρήσεις και η ενίσχυση της αλληλεγγύης και της κοινωνικής οικονομίας.

Οι Ενεργειακές Κοινότητες είναι ένας νέος θεσμός που έχει ως στόχο να ενισχύσει την αξιοποίηση των ανανεώσιμων πηγών ενέργειας από επιχειρήσεις, φορείς της Τοπικής Αυτοδιοίκησης και ιδιώτες, ώστε, εκτός από καταναλωτές, να γίνουν και παραγωγοί ηλεκτρικής ενέργειας οι ίδιοι, την οποία είτε θα πωλούν στο δίκτυο είτε θα την συμψηφίζουν με το ρεύμα που δαπανούν. Μικρές και μεσαίες επιχειρήσεις θα μπορούν να μειώσουν το ενεργειακό τους κόστος, ενώ οι ιδιώτες θα έχουν τη δυνατότητα να περιορίσουν δραστικά τις λογαριασμούς ρεύματος και να απεμπλακούν από κάθε πρόσθετη επιβάρυνση. Παράλληλα, Δήμοι και Περιφέρειες θα μπορούν να χαράξουν τη δική τους τοπική ενεργειακή πολιτική, ώστε να ενισχύσουν, για παράδειγμα, την ενεργειακή τους αυτονομία ή να ενισχύσουν την ηλεκτροκίνηση είτε λοιπές ενεργειακές τους ανάγκες.

Μια Ενεργειακή Κοινότητα θα μπορεί να παράγει, να πουλά ή να ιδιοκαταναλώνει ηλεκτρική και θερμική ενέργεια που παράγεται από ΑΠΕ, όπως από αιολικά και φωτοβολταϊκά έργα ή μονάδες βιοαερίου και βιομάζας. Επίσης, θα μπορεί να δραστηριοποιηθεί στην προμήθεια ρεύματος και φυσικού αερίου, αλλά και να εγκαθιστά συστήματα τηλεθέρμανσης και μονάδας αφαλάτωσης.

Για τη σύσταση μιας Ενεργειακής Κοινότητας βλέπουμε ότι απαιτούνται, τουλάχιστον, πέντε μέλη, στην περίπτωση Νομικών Προσώπων Ιδιωτικού Δικαίου, φυσικών προσώπων και Νομικών Προσώπων Δημοσίου Δικαίου, εκτός ΟΤΑ. Σε κάθε περίπτωση, οι Ενεργειακές Κοινότητες μπορούν να έχουν κερδοσκοπικό ή μη κερδοσκοπικό χαρακτήρα. Στη δεύτερη περίπτωση, τα κέρδη δεν διανέμονται στα μέλη, αλλά αξιοποιούνται για τη χρηματοδότηση νέων έργων που θα εγκρίνει η Γενική Συνέλευση.

Αντίθετα, θα απαιτούνται τρία μέλη στην περίπτωση που η σύστασή της γίνεται μόνο από ΟΤΑ και μάλιστα, δύο στις νησιωτικές περιοχές. Ενώ, εάν θελήσουν να συμπράξουν δύο ΟΤΑ, θα χρειάζεται, τουλάχιστον, ένα ακόμα φυσικό πρόσωπο ή Νομικό Πρόσωπο Δημοσίου ή Ιδιωτικού Δικαίου.

Ένα σημαντικό κίνητρο είναι πως οι Ενεργειακές Κοινότητες μπορούν να αξιοποιούν τον ενεργειακό συμψηφισμό, κάτι που, προς το παρόν, επιτρέπεται μόνο στους κατ' επάγγελμα αγρότες και Νομικά Πρόσωπα Δημοσίου ή Ιδιωτικού Δικαίου που επιδιώκουν κοινωφελείς σκοπούς. Η αλήθεια είναι πως πρόκειται για μια καινοτομία που δίνει την ευκαιρία σε τελικούς καταναλωτές να παράγουν τη δική τους καθαρή ενέργεια από ΑΠΕ.

Κυρίες και κύριοι συνάδελφοι, η Ελλάδα θα είναι η πρώτη ευρωπαϊκή χώρα, η οποία θα έχει ενσωματώσει τις Κοινοτικές Οδηγίες, με τις οποίες προωθείται η κοινωνική οικονομία στον ενεργειακό τομέα, μέσω ενεργειακών συνεταιρισμών που θα μπορούν να παράγουν και να διαχειρίζονται ενέργεια σε τοπικό και περιφερειακό επίπεδο, με διπλό όφελος, τόσο για τις κοινότητες, όσο και για το περιβάλλον.

Ευελπιστούμε να δούμε τη χώρα μας κοντά στο στόχο που έχει θέσει η Ε.Ε., για να καλύπτουν οι χώρες-μέλη το 20% των αναγκών τους από ΑΠΕ έως το 2020, ως ένα βήμα απεξάρτησης από τις ακριβές εισαγωγές ορυκτών καυσίμων, που εμείς το έχουμε, σχεδόν, καλύψει, καθώς είμαστε, ήδη, στο 17%.

Οι συμπολίτες μας θα μπορούν να συμβάλλουν αποφασιστικά στην ενεργειακή μετάβαση της χώρας, καθώς θα μπορούν να γίνουν οι ίδιοι μικροπαραγωγοί καθαρής ενέργειας και να μην στηρίζονται αποκλειστικά στους κεντρικούς μηχανισμούς κυβέρνησης και ΔΕΗ.

Κλείνοντας και εν αναμονή της επόμενης συνεδρίασης, όπου θα τοποθετηθούν οι φορείς, είμαστε θετικοί. Να δίνεται η δυνατότητα σε κάποιον συνεταιρισμό να φτιάξει ένα δίκτυο όπου θα καλύπτει ανάγκες με φθηνότερη από τα ορυκτά καύσιμα ενέργεια και θα υποστηρίζει αυτούς που δεν έχουν να πληρώσουν, προνοώντας για ένα ποσοστό κοινωνικής ενέργειας. Σας ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Μαυρωτάς.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του «ΠΟΤΑΜΙΟΥ»): Ευχαριστώ κυρία Πρόεδρε, να ξεκινήσουμε αναφέροντας λίγο την προϊστορία του νομοσχεδίου που μπήκε σε διαβούλευση στις 7 Ιουνίου και έληξε η διαβούλευση στις 26 Ιουνίου. Είχαν μπει 11 άρθρα στη διαβούλευση. Δέχθηκε 72 σχόλια, τα οποία φαντάζομαι λήφθηκαν υπόψη και έτσι έρχεται στις επιτροπές μετά από 4 μήνες.

Τα 12 πρώτα άρθρα του νομοσχεδίου που αφορούν ουσιαστικά τις ενεργειακές κοινότητες, τα 12 από τα 23 αφορούν μια νέα τάση διεθνώς που συνδέεται με την αποκεντρωμένη παραγωγή ενέργειας και γιατί συμβαίνει αυτό. Γιατί δηλαδή πηγαίνουν από τη συγκεντρωμένη παραγωγή που είχε τον 20ο αιώνα περισσότερο στην αποκεντρωμένη παραγωγή, γιατί το επιτρέπει πλέον η τεχνολογία.

Μπορεί να έχουμε πλέον μικρά φωτοβολταικά, μικρά αιολικά, μικρές μονάδες συμπαραγωγής, έτσι ώστε σε μικρότερη κλίμακα και αποκεντρωμένα να είναι πλέον ανταγωνιστικές αυτές οι τεχνολογίες και σε περιβαλλοντικούς, αλλά και σε οικονομικούς όρους.

Μίκρυνε, λοιπόν, το μέγεθος των αποδοτικών συσκευών και έτσι μπορούμε να έχουμε διεσπαρμένη παραγωγή με νέες τεχνολογίες, έξυπνους μετρητές να έχουμε βελτιστοποίηση των ενεργειακών συστημάτων ακόμη- ακόμη και σε επίπεδο οικοδομικού τετραγώνου, μικροδίκτυα συμπαραγωγή, αποθήκευση θερμότητας και ηλεκτρισμού, φωτοβολταϊκά, μικρά αιολικά, ηλιοθερμικά, βιομάζα, γεωθερμία χαμηλής, αλλά και υψηλής ενθαλπίας. Είναι κάποιες από τις τεχνολογίες των ανανεώσιμων πηγών ενέργειας που πλέον έχουν μπει στο κάδρο και μπορούμε να τις εκμεταλλευτούμε ανταγωνιστικά και με περιβαλλοντικούς και με οικονομικούς όρους.

Όμως, για να πάμε αποδοτικά και να μικρύνουμε λίγο την κλίμακα χρειάζεται αυτή η δημιουργία των κοινοτήτων, ώστε να υπάρχει μια ελάχιστη οικονομία κλίμακας και νομίζω ότι αυτό το νομοσχέδιο παρέχει αυτό ουσιαστικά το θεσμικό πλαίσιο, προκειμένου να υπάρχουν οι συνέργειες και να υπάρχει αυτή η ευελιξία. Αν το συνδυάσουμε αυτό με τη νέα τάση που είναι οι ενεργειακές υπηρεσίες, η αποδοτική χρήση ενέργειας, τότε πηγαίνουμε προς ένα ορθολογισμό του ενεργειακού μας συστήματος. Είμαστε μεν στη συζήτηση επί της αρχής, αλλά θα αναφερθώ λίγο και στα άρθρα και κυρίως, στο άρθρο 1 και στο άρθρο 4 που αφορούν στις ενεργειακές κοινότητες.

Στο άρθρο 1 θεωρώ ότι είναι λίγο κακοδιατυπωμένο με την έννοια ότι έχουμε στην παρ.1 μια πρόταση 12 γραμμών, δηλαδή από την αρχή, η τελεία μπαίνει μετά από 12 γραμμές.

Θα μπορούσαμε να την κάνουμε δηλαδή λίγο πιο κατανοητή. Επίσης, διαβάζοντας το άρθρο 1 και το άρθρο 4 που έχει το σκοπό και το αντικείμενο των δραστηριοτήτων, έτσι όπως το διαβάζω, θεωρώ ότι η πρόθεση του νομοθέτη, όπως προκύπτει από το άρθρο 1 και από το άρθρο 4 είναι για την ηλεκτρική ενέργεια να μπορεί να παράγεται μόνο από ΑΠΕ για τη δε θερμική και τη ψυκτική ενέργεια να μπορεί να παράγεται από οποιαδήποτε πηγή.

Δεν ξέρω, εάν αυτή είναι η θέση και η διάθεση του νομοθέτη. Υπήρχε λίγο διαφορετικό το άρθρο 4 στη διαβούλευση. Τώρα έχει προστεθεί και η παράγραφος ζ ΄ που λέει παραγωγή, διανομή και προμήθεια θερμικής ή ψυκτικής ενέργειας εντός της περιφέρειας που βρίσκεται η έδρα της χωρίς να αναφέρει ΑΠΕ ή συμπαραγωγή, ενώ στο άρθρο 4 στην παράγραφο α΄ αναφέρει ρητά παραγωγή αποθήκευση ιδιοκατανάλωση κ.λπ. ηλεκτρικής ή θερμικής ή ψυκτικής ενέργειας από σταθμούς ΑΠΕ ή συμπαραγωγή ή υβριδικούς σταθμούς κ.λπ..

Επίσης, μια άλλη απορία που υπάρχει σε σχέση με το άρθρο 1 είναι, εάν σε κάποιο δήμο θα μπορούν να υπάρχουν περισσότερες από μία ενεργειακές κοινότητες, εάν θα μπορούν να υπάρχουν επικαλύψεις, δηλαδή ένας δήμος να έχει τρεις-τέσσερις ενεργειακές κοινότητες, αν αλλάξει η δημοτική αρχή τι γίνεται. Δηλαδή, κατά πόσο αυτές οι αποφάσεις είναι δεσμευτικές για τις δημοτικές αρχές. Κάτι το οποίο θεωρώ πολύ χρήσιμο και νομίζω ότι μπορεί να συμβάλλει το συγκεκριμένο νομοσχέδιο είναι κάποιες συνδυασμένες χρήσεις, όπως για παράδειγμα, η διαχείριση των απορριμμάτων με την παραγωγή ενέργειας από οικοδομήσιμα υλικά, με αναερόβια ζύμωση όχι αποτέφρωση που δεν θεωρείται ανανεώσιμη πηγή ενέργειας.

Μπορούμε δηλαδή να έχουμε κάποιες συνέργειες και στη διαχείριση των απορριμμάτων και στη παραγωγή ενέργειας και αυτό πηγαίνει σε ακόμα μικρότερο επίπεδο και όχι μόνο σε επίπεδο περιφέρειας που ήταν μέχρι τώρα ο σχεδιασμός, αλλά μπορεί να πάει και σε μικρότερο επίπεδο. Όπως, επίσης, ο συνδυασμός κτηνοτροφίας με παραγωγή ενέργειας από βιοαέριο.

Κάτι άλλο που ήθελα να ρωτήσω από το άρθρο 4 είναι ότι δεν βλέπουμε κάπου να υπάρχουν όρια στις δυναμικότητες των εγκαταστάσεων και μια απορία είναι αν αυτά τα όρια στη δυναμικότητα των εγκαταστάσεων διέπονται από άλλες διατάξεις, οι οποίες πιθανόν θα έπρεπε να αναφερθούν και στο συγκεκριμένο νομοθέτημα. Θα μπούμε λίγο σε περισσότερες λεπτομέρειες, απλώς αυτά τα έβαλα για έναν πρώτο προβληματισμό. Θα μπούμε σε περισσότερες λεπτομέρειες στη συζήτηση επί των άρθρων.

Γενικά πιστεύω ότι η θέσπιση θεσμικού πλαισίου για τις ενεργειακές κοινότητες κρίνεται, ως θετική πρωτοβουλία, εφόσον είναι μια ενέργεια προς την κατεύθυνση που έχει ορίσει και θέσει ως πολιτική άμεσης προτεραιότητας και η Ε.Ε.. Το πλαίσιο αυτό είναι μια βάση εκκίνησης εφόσον αναμένεται να αποδειχθεί η ετοιμότητα και η ωριμότητα, κυρίως των οργανισμών τοπικής αυτοδιοίκησης να συμμετέχουν στη συγκρότηση ενεργειακών κοινοτήτων, καθώς είναι γνωστές οι διοικητικές και κάποιες φορές οι οικονομικές τους αδυναμίες.

Με τη νομοθετική ρύθμιση, όμως, των ενεργειακών κοινοτήτων δίνεται η δυνατότητα σε πολίτες και τοπικούς φορείς να αποκτήσουν, εφόσον υπάρχει το θεσμικό πλαίσιο, δηλαδή έναν πιο ενεργό ρόλο στη διαδικασία παραγωγικής ανασυγκρότησης της οικονομίας, αλλά και να αξιοποιήσουν τους καθαρούς και ανεξάντλητους πόρους της χώρας μας για τη μείωση του ενεργειακού τους κόστους.

Μέσω, λοιπόν, του τοπικού ενεργειακού σχεδιασμού, τα προτεινόμενα ενεργειακά έργα δεν λαμβάνουν υπόψη τις τοπικές ανάγκες και ιδιαιτερότητες, μόνο, αλλά θα μπορούν να έχουν μια ευρύτερη ευεργετική επίδραση σε επίπεδο ακόμη-ακόμη και γειτονιάς, με συνέπεια αυτό και στην ενίσχυση της κοινωνικής συνοχής, δηλαδή στη βιώσιμη ανάπτυξη που μιλάμε για τους τρεις πυλώνες. Δηλαδή, οικονομική ανάπτυξη, σεβασμός στο περιβάλλον και κοινωνική συνοχή. Οι ενεργειακές κοινότητες συμβάλλουν και σε αυτούς τους τρεις πυλώνες και σε αυτά τα τρία κριτήρια. Με τις συνέργειες και τις συμπράξεις μέσα από τις οποίες θα διασφαλίζεται η ισότητα μεταξύ των εμπλεκομένων φορέων και η συνεργασία μεταξύ των πολιτών. Αυτά σε ότι αφορά το πρώτο κομμάτι του νομοσχεδίου που έχει να κάνει με τις ενεργειακές κοινότητες. Το υπόλοιπο κομμάτι θα σταθώ και εγώ στο προβληματικό άρθρο 16 που αφορά στην απευθείας ανάθεση για τον μακροχρόνιο ενεργειακό σχεδιασμό. Ακούσαμε και κάποιες εξηγήσεις από τον κ. Υπουργό ότι πρέπει να υποβάλλουμε το μακροχρόνιο ενεργειακό σχεδιασμό στην Ε.Ε. κ.λπ. μέσα στο 2018. Αναφέρεται άλλωστε και στην αιτιολογική έκθεση. Μάλιστα λέει ότι πρέπει να ανατεθεί άμεσα εντός του 2017 μέρος του έργου.

Το ερώτημα είναι εφόσον το νομοσχέδιο θα ψηφιστεί το 2018, εμείς ουσιαστικά τι θα κάνουμε; Θα κάνουμε μια αναδρομική έγκριση μιας απευθείας ανάθεσης που ήδη έχει γίνει και ήδη έχει ουσιαστικά ανατεθεί ή απλώς θα έρθουμε εκ των υστέρων να την νομιμοποιήσουμε;

Εφόσον, μιλάμε για μακροχρόνιο ενεργειακό σχεδιασμό, είχαμε κάνει μια ερώτηση στον κ. Υπουργό, τον Μάιο του 2017, ο οποίος μας απάντησε το Σεπτέμβριο και διαβάζω από την απάντηση που μας έδωσε στην εξής ερώτηση, πώς γίνεται να έχουμε ενεργειακή ανάπτυξη χωρίς μακροχρόνιο ενεργειακό σχεδιασμό; Ο τελευταίος ήταν το 2012 που είχε ουσιαστικά εκπονηθεί.

Ο κ. Υπουργός μας απάντησε ότι «σας γνωρίζουμε ότι το Υπουργείο Ενέργειας συγκροτεί ειδική δομή που θα είναι υπεύθυνη για την εκπόνηση του μακροχρόνιου εθνικού ενεργειακού σχεδιασμού. Κεντρικό ρόλο στη διαδικασία θα έχει και η Ρυθμιστική Αρχή Ενέργειας, δηλαδή, η ΡΑΕ, σε συνεργασία με την οποία θα διασφαλιστεί, τόσο η στρατηγική, όσο και τα μέτρα πολιτικής του σχεδιασμού, ώστε να συμβαδίζουν αρμονικά με το ευρωπαϊκό και εθνικό ρυθμιστικό πλαίσιο.

Πιο συγκεκριμένα, θα δημιουργηθεί επιτροπή σχεδιασμού ενεργειακής πολιτικής, στην οποία θα συμμετέχουν εκπρόσωποι θεσμικών φορέων από τον τομέα της ενέργειας και του κλίματος, του ΚΑΠΕ, του Υπουργείου Οικονομίας, καθώς και εξωτερικοί εμπειρογνώμονες, ειδικές ομάδες εργασίας κ.λπ.. Στο πρώτο κύκλο διαβουλεύσεων θα συμμετάσχουν όλοι οι ενδιαφερόμενοι.

Μια ερώτηση είναι που βρισκόμαστε σε σχέση με όλα αυτά και πώς μπαίνει η απευθείας ανάθεση της ΡΑΕ σε κάποιους, ας το πούμε, μελετητές για ένα ποσό έως τις 200.000 ευρώ για το 2017 και 200.000 για το 2018; Εκεί θα χρειαστούν κάποιες εξηγήσεις.

Δεν θα μπω στον πειρασμό να κάνουμε τη συζήτηση τώρα για το γενικότερο ενεργειακό σχεδιασμό και για το πώς μπαίνει η Δ.Ε.Η. μέσα σε αυτό το μακροχρόνιο ενεργειακό σχεδιασμό, την απολιγνιτοποίηση στην οποία πρέπει να προχωρήσει η χώρα. Είναι και οι ημέρες που ο Πρωθυπουργός ήταν στο Παρίσι για την κλιματική αλλαγή και για το φαινόμενο του θερμοκηπίου με τις εκπομπές των αερίων, οπότε είναι άμεσα συνδεδεμένα.

Αυτό, λοιπόν, που ουσιαστικά κάνουμε σήμερα με το άρθρο 16, θα είναι να ψηφίσουμε μια αναδρομική απευθείας ανάθεση έως 200.000 για το 2017 και το μεγάλο ερώτημα είναι εφόσον, το 2018 έχουμε τον καιρό, γιατί να πάμε πάλι σε απευθείας ανάθεση και να μην πάμε με πρόσκληση ενδιαφέροντος; Έχουμε πολλούς επιστήμονες και καλούς επιστήμονες που δραστηριοποιούνται σε αυτά τα θέματα και γιατί να μην κάνουμε πιο ανοικτές τις διαδικασίες; Γενικά, να πω ότι είμαστε εν γένει θετικοί, ως προς το πρώτο κομμάτι του νομοσχεδίου που αφορά τις ενεργειακές κοινότητες.

Όσον αφορά το νομοσχέδιο, θα ακούσουμε αύριο και τους φορείς για να τοποθετηθούμε, αλλά γενικότερα θέλουμε και κάποιες απαντήσεις. Διατηρούμε, δηλαδή, κάποια επιφύλαξη. Σας ευχαριστώ πολύ.

ΧΑΡΑ ΚΑΦΑΝΤΑΡΗ (Προέδρος της Επιτροπής): Το λόγο έχει ο κ. Συρμαλένιος.

ΝΙΚΟΣ ΣΥΡΜΑΛΕΝΙΟΣ: Σας ευχαριστώ, κύρια Πρόεδρε. Νομίζω ότι το νομοσχέδιο αυτό είναι ένα ακόμα σημαντικό νομοσχέδιο του Υπουργείου Ενέργειας και Περιβάλλοντος, το τρίτο κατά σειρά που ψηφίζουμε τους τελευταίους δύο - δυόμισι μήνες. Θα θυμίσω ότι το πρώτο ήταν το δομημένο περιβάλλον, το δεύτερο για τη διαχείριση των απορριμμάτων και τη σταδιακή μείωση χρήση τις πλαστικές σακούλες και το τρίτο είναι αυτό που συζητάμε σήμερα για τους ενεργειακούς συνεταιρισμούς.

Σημαντικό το νομοσχέδιο, γιατί συνδέει την αξιοποίηση της ενέργειας με την κοινωνική και αλληλέγγυη οικονομία. Αυτό είναι πάρα πολύ σημαντικό με στόχο, βεβαίως, τη μέγιστη αξιοποίηση των Ανανεώσιμων Πηγών Ενέργειας για περιβαλλοντικούς λόγους, ταυτόχρονα, όμως και την κάλυψη των στόχων της χώρας μας στα πλαίσια των στόχων της Ε.Ε..

Πολύ σημαντικό, επίσης, για τα νησιά μας είτε είναι διασυνδεδεμένα είτε όχι, αφού ανοίγει ο δρόμος για παραγωγή και χρήση καθαρής ενέργειας μέσα από τη συμμετοχή, τόσο των Οργανισμών Τοπικής Αυτοδιοίκησης α΄ και β΄ βαθμού, όσο και των πολιτών που θα συγκροτήσουν τις ενεργειακές κοινότητες. Σε ό,τι αφορά τα νησιά θα ήθελα να κάνω τις δύο παρακάτω επισημάνσεις.

Πρώτον, είναι πολύ σημαντικό ότι δίνονται ιδιαίτερα κίνητρα, τόσο χρηματοδοτικά, όσο και αδειοδότησεις ειδικά για τα μικρά νησιά κάτω των 3.100 κατοίκων. Εδώ νομίζω ότι χρειάζεται μια επαναδιατύπωση, μια καλύτερη διατύπωση στο άρθρο 2 για τη σύνθεση των ενεργειακών κοινοτήτων και τη συμμετοχή των ΟΤΑ. Αναφέρεται ότι δύο μέλη μπορούν να συγκροτήσουν ενεργειακή κοινότητα, αν είναι ΟΤΑ. Πρέπει να πούμε ότι στο 95% των νησιών κάτω από 3.100 κατοίκων αυτά είναι νησί - Δήμος ανά νησί.

Άρα, εκεί υπάρχει ένα ζήτημα, μήπως θα πρέπει να το δούμε λογοτεχνικά, πώς μπορεί να εκφραστεί η συμμετοχή του δημόσια. Μια ενεργειακή ικανότητα είτε με κάποιον νομικό πρόσωπο του νησιού είτε με πολίτες, δηλαδή, απλά φυσικά πρόσωπα του νησιού.

Δεύτερον, είναι, επίσης, σημαντικό ότι οι ενεργειακές κοινότητες στα νησιά αντισταθμίζουν, έτσι όπως το αντιλαμβάνομαι εγώ, τους μεγάλους επιχειρηματικούς ομίλους - η προσφιλής έκφραση του Κ.Κ.Ε. - που μέχρι σήμερα και επί των προηγούμενων κυβερνήσεων είχαν καταφέρει οι όμιλοι αυτοί να αδειοδοτηθούν για καταστάσεις μεγάλων φαραωνικών αιολικών πάρκων που δεν συνάδουν και με τη φέρουσα ικανότητα των νησιών, ούτε με το φυσικό περιβάλλον, πολύ δε περισσότερο αφού αυτό το φυσικό περιβάλλον είναι και το μεγάλο κίνητρο προσέλκυσης του τουριστικού ρεύματος.

Κατά συνέπεια, τα σχέδια αυτά, τα οποία αναφέρομαι. κυρίως στις Κυκλάδες, δεν ξέρω για τις άλλες περιοχές, είναι σε τέσσερα νησιά, την Άνδρο, την Τήνο, την Πάρο και τη Νάξο, τα οποία δεν έχουν ακόμη ξεκινήσει, έχουν, όμως, αδειοδοτηθεί. Επαναλαμβάνω επί των προηγούμενων κυβερνήσεων και επί υπουργίας του κ. Μανιάτη, ο οποίος απουσίαζε τώρα και μάλιστα, με υπογραφή τον Δεκέμβριο του 2013.

Αυτά τα σχέδια, νομίζω ότι μπορούν να αναθεωρηθούν με βάση και με το νέο χωροταξικό των ΑΠΕ - για το οποίο θα ήθελα μια απάντηση σε ποιο σημείο βρίσκεται - και με βάση τη λογική και την αντίληψη που αποπνέει αυτό το νομοσχέδιο. Τελειώνοντας, θα ήθελα να αναφερθώ σε δύο επιχειρήματα της Αντιπολίτευσης και κυρίως, από αυτά που άκουσα από τον κ. Μανιάτη.

Το πρώτο αφορά την ηλεκτρική διασύνδεση των Κυκλάδων με την ηπειρωτική χώρα, που βεβαίως είναι ένα πάρα πολύ σημαντικό έργο. Πράγματι, έχει ξεκινήσει το 2014. Δεν ξέρω αν και πόση είναι η καθυστέρηση. Ακούμε ότι τους πρώτους μήνες του 2018 θα ολοκληρωθεί και που οφείλεται αυτή η καθυστέρηση; Θα πρέπει, όμως, να είμαστε ειλικρινείς και θα πρέπει να δοθούν ειλικρινείς απαντήσεις.

Όλα τα έργα επί των ημερών των προηγούμενων κυβερνήσεων ΠΑ.ΣΟ.Κ. και Ν.Δ. τελείωναν στην ώρα τους; Να μην γελιόμαστε τώρα. Ξέρω δεκάδες, τουλάχιστον, έργα που οι εργολάβοι, είτε εγκατέλειψαν, είτε καθυστέρησαν από μεγάλες καθυστερήσεις το ζήτημα των απαλλοτριώσεων και των δικαστικών αποφάσεων, είτε καθυστερήσαν από σοβαρές τεχνικές αστοχίες και ελλιπείς μελέτες. Ένα παράδειγμα είναι οι αυτοκινητόδρομοι, τους οποίους τους βρήκαμε εκεί που τους βρήκαμε και τώρα μια σειρά από αυτοκινητόδρομους τελειώνουν ο ένας μετά τον άλλον. Άρα, εδώ χρειάζεται μια ειλικρινής τοποθέτηση.

Σε ό,τι αφορά το Πρόγραμμα «Εξοικονομώ», πράγματι, έχει εξαγγελθεί και έχει καθυστερήσει το νέο Πρόγραμμα «Εξοικονομώ». Θα ήθελα, όμως, να κάνω μια ερώτηση. Υπήρχαν κοινωνικά κριτήρια στα προηγούμενα προγράμματα; Γιατί κάτι τέτοιο, εγώ, τουλάχιστον, δεν το είχα δει. Νομίζω ότι για πρώτη φορά μπαίνουν κοινωνικά κριτήρια, τα οποία βοηθούν τις ασθενέστερες εισοδηματικά κοινωνικές κατηγορίες συμπολιτών μας, ώστε να μπορέσουν και αυτοί να ενταχθούν σε αυτό το πρόγραμμα, το οποίο έχει και περιβαλλοντικό αποτύπωμα και οικονομικό όφελος για αυτές τις οικογένειες. Σας ευχαριστώ.

ΧΑΡΑ ΚΑΦΑΝΤΑΡΗ (Προέδρος της Επιτροπής): Το λόγο έχει ο κ. Δημαράς.

ΓΕΩΡΓΙΟΣ ΔΗΜΑΡΑΣ: Ευχαριστώ, κυρία Πρόεδρε. Κυρίες και κύριοι συνάδελφοι, το νομοσχέδιο για τις ενεργειακές κοινότητες που αφορά παραγωγή, ιδιοκατανάλωση ή και πώληση ενέργειας ηλεκτρικής και άλλων μορφών, κατά την άποψή μου, είναι ένα πολύ καλό νομοσχέδιο. Είναι στη λογική της οικολογίας, στη λογική της αποκέντρωσης και της οικονομικής δημοκρατίας και στη λογική της αειφορίας.

Πρώτον, ενισχύει την τοπικότητα στην οικονομία που σημαίνει ότι κάνει το σύστημα πιο βιώσιμο και πιο ανεξάρτητο. Δεύτερον, μειώνει τη σπατάλη ενέργειας, γιατί όταν η παραγωγή είναι κοντά στην κατανάλωση δεν έχουμε απώλεια ενέργειας κατά τη μεταφορά. Ξέρουμε ότι έχουμε απώλειες ηλεκτρικής ενέργειας που πολλές φορές φτάνουν στο 50% όταν η ενέργεια έρχεται από μεγάλες αποστάσεις. Αυτό λοιπόν, είναι πολύ σημαντικό για την εξοικονόμηση ενέργειας που δεν σπαταλιέται κατά τη μεταφορά.

Τρίτον, είναι σε αντιμονοπωλιακή κατεύθυνση και εδώ, πραγματικά, σηκώνει μια συζήτηση με το Κομμουνιστικό Κόμμα Ελλάδος, αφού αντί για παραγωγή ηλεκτρικής ενέργειας μέσα στο υπάρχον σύστημα να την κάνουν πάρα πολύ μεγάλες επιχειρήσεις, θα την κάνουν συνεργατικά σχήματα με τη συμμετοχή της τοπικής αυτοδιοίκησης ή και μόνο από την αυτοδιοίκηση.

Τέταρτον, η παραγωγή των συνεταιριστικών ΑΠΕ είναι αντίθετη με τη λογική του άκρατου ανταγωνισμού και των επιχειρήσεων πολύ μεγάλης κλίμακας. Αυτό επίσης, συμβάλει στην αποκέντρωση και την οικονομική δημοκρατία.

Πέμπτον, η σχετική ενεργειακή αυτάρκεια περιοχών ενισχύει την τοπική δημοκρατία, την τοπική αυτοδιοίκηση, τη συμμετοχή του πολίτη στη διαχείριση οικονομικών και ενεργειακών ζητημάτων.

Δε μπορώ να καταλάβω ποια είναι τα αρνητικά του νομοσχεδίου μέσα στην εποχή και στο σύστημα που ζούμε. Ότι μπορούμε να έχουμε και άλλες μορφές παραγωγής ηλεκτρικής ενέργειας από οικογενειακές επιχειρήσεις και για την παραγωγή και για την εξοικονόμηση, πράγματι, μπορούμε να δούμε τις προτάσεις του κ. Μανιάτη και πώς οι οικογενειακές επιχειρήσεις θα μπορούσαν χωρίς να δαπανήσει το κράτος χρήματα, μόνο με φορολογικά κίνητρα που μπορεί να απαλλαγεί από τον ΕΝΦΙΑ ή άλλες μορφές φορολογικών κινήτρων, να έχουν το λόγο και το κίνητρο να παράγουν ενέργεια σε τοπική κλίμακα.

Αυτή λοιπόν η μεταφορά στην παραγωγή ηλεκτρικής ενέργειας από τις πολύ μεγάλες - σε ένα ποσοστό - στις συνεργατικές, συνεταιριστικές επιχειρήσεις ή ακόμα και στις μικρές ατομικές επιχειρήσεις, νομίζω είναι σε πολύ θετική κατεύθυνση. Να δούμε βελτιώσεις στα άρθρα, να δούμε τι μπορεί να συμπληρώσουμε, αλλά νομίζω ότι αυτό το νομοσχέδιο πρέπει να ψηφιστεί από όλους. Δεν μπορώ να κατανοήσω, ποια αρνητικά σημεία του νομοσχεδίου θα βρουν κάποιοι για να μην το ψηφίσουν. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Καματερός.

ΗΛΙΑΣ ΚΑΜΑΤΕΡΟΣ: Ευχαριστώ, κυρία Πρόεδρε. Έχω την άποψη ότι το νομοσχέδιο είναι στη σωστή κατεύθυνση και είναι από τα λίγα που ασχολούνται τόσο πολύ με τα νησιά και παίρνουν υπόψη τους τις ιδιαιτερότητες και οπωσδήποτε, θα λύσει πολλά προβλήματα.

Όμως, με αφορμή τη συζήτηση που κάνουμε και επειδή υπήρχε δέσμευση και από την Πρόεδρο ότι θα κάνουμε ιδιαίτερη συζήτηση για τη Δ.Ε.Η., θα ήθελα να απευθυνθώ στον κ. Υπουργό, αλλά στη συζήτηση για τη Δ.Ε.Η. θα πρέπει να έχουμε απαντήσεις για το θέμα των ΥΚΩ που αφορά στα νησιά. Κύριε Υπουργέ, τον λογαριασμό των ΥΚΩ τον βρήκαμε εμείς, από τους προηγούμενους. Ήταν μία πονηριά τους, το ξέρετε αυτό. Για να μην αυξήσουν την τιμή του ρεύματος έβαλαν και ένα λογαριασμό δίπλα για τις υπηρεσίες κοινής ωφέλειας που είναι για τα νησιά. Τα νησιά δεν είναι μέρος της ελληνικής επικράτειας; Δηλαδή, τι θα κάνει η Δ.Ε.Η.; Γιατί δεν βγάζει ένα λογαριασμό με το κόστος για την Πελοπόννησο, για τα Γιάννενα, για την Αλεξανδρούπολη κ.τ.λ.; Κάθε επιχείρηση λειτουργεί ενιαία τον προϋπολογισμό της και αλλού της κοστίζει περισσότερο και αλλού λιγότερο.

Αυτή είναι μια πονηριά, ένα «κοστούμι που μας φόρεσαν και πρέπει να το αλλάξουμε», όπως αλλάζουμε πολλά και καλά κάνουμε, γιατί δημιουργεί φοβερά προβλήματα στην εφαρμογή νησιωτικής πολιτικής, για να μην πω ότι ενεργοποιεί τον κοινωνικό αυτοματισμό. Ξέρουμε πολύ καλά τα προβλήματα που δημιουργούνται, λόγω της νησιωτικότητας που είναι ένα θέμα που έχει αναγνωρίσει και το Σύνταγμα και η Ευρωπαϊκή Ένωση, πολύ περισσότερο που έχει ως στόχο την άρση των περιφερειακών ανισοτήτων.

Επομένως, αυτά πρέπει να σταματήσουν. Πρέπει να το δείτε σοβαρά να ενσωματωθούν οι ΥΚΩ στον γενικό λογαριασμό. Το ίδιο θα πληρώνει ο καταναλωτής και δεν πρέπει να ξεχωρίζουμε πόσο ξοδεύουμε για ένα ορεινό χωριό που επιτέλους πήγε ρεύμα και ήταν επανάσταση κάποτε ή πόσο μας κοστίζει σε ένα απομακρυσμένο νησί που είναι υποχρέωση του κράτους να το πάει εκεί πέρα. Περιμένω στη συζήτηση που θα κάνουμε για τη Δ.Ε.Η. απάντηση πάνω σε αυτά τα θέματα. Πώς βγαίνει αυτή η διαφορά; Δηλαδή, είναι η διαφορά κόστους από ποιο; Από όλους τους υπόλοιπους; Από τον μέσο όρο; Είναι όλο το κόστος; Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Παπαδόπουλος.

ΝΙΚΟΛΑΟΣ ΠΑΠΑΔΟΠΟΥΛΟΣ: Ευχαριστώ, κυρία Πρόεδρε. Χαίρομαι που ανήκω στην Κοινοβουλευτική Ομάδα του ΣΥΡΙΖΑ που προσπαθεί πραγματικά να αλλάξει το μοντέλο της παραγωγικής ανασυγκρότησης. Έρχεται ένα νομοσχέδιο μετά τους δασικούς συνεταιρισμούς, μετά από την κοινωνική αλληλέγγυα οικονομία, μετά από το νόμο για τους αγροτικούς συνεταιρισμούς που αφορά τους ενεργειακούς συνεταιρισμούς.

Πάμε να αλλάξουμε αυτό το παραγωγικό μοντέλο, ένα άλλο μοντέλο, αειφόρο και τα λοιπά. Επομένως, είμαστε προς την σωστή κατεύθυνση. Βεβαίως, η αντιπολίτευση θα κάνει τη δουλειά της και μου έκανε εντύπωση ο Εισηγητής της Αξιωματικής Αντιπολίτευσης που είπε ότι τέτοιες οικονομίες είναι από το 1980 σε κάποια κράτη. Με αυτό το νομοσχέδιο πρέπει ευθύς εξαρχής να συμφωνήσει και όχι, ότι θα επιφυλαχθεί. Νομίζω ότι αν είναι συνεπής με αυτά που είπε προηγουμένως, θα έπρεπε να πει ανεπιφύλακτα «ναι».

Ως αγρότης, θα περιοριστώ στους ΤΟΕΒ. Αν όντως αυτό το πράγμα περπατήσει και οι ΤΟΕΒ κάνουν ενεργειακούς συνεταιρισμούς, σημαίνει ότι θα έχουμε μείωση του κόστους ενέργειας στον αγροτικό τομέα. Που θα γίνουν και πώς θα γίνουν; Διότι, η γη υψηλής παραγωγικότητας συνέχεια μειώνεται και για άλλες χρήσεις. Πρέπει να δούμε πού θα μπορούν να γίνουν πιθανόν αιολικά πάρκα ή πάρκα φωτοβολταϊκά ή οτιδήποτε άλλο, επομένως, να μην πάμε σε γη, η οποία, μπορεί να παράγει.

Επίσης, μπορούν να γίνουν και ενώσεις ή ομοσπονδίες ενεργειακών κοινοτήτων, πράγμα που σημαίνει ότι ένα μεγάλο κόστος 30% ή 40% είναι η ενέργεια που καταναλώνεται ειδικά για ποτιστικές καλλιέργειες. Καταλαβαίνετε ότι αν αυτό το καταφέρουμε και γίνει πραγματικότητα, θα είναι πάρα πολύ καλό.

Ένα δεύτερο θέμα, που είναι λίγο παλιό, κύριε Υπουργέ είναι το εξής. Οι ΤΟΕΒ είχαν ένα πρόβλημα. Η ΔΕΗ ζητούσε καινούργια μηχανολογικά σχέδια για να δώσει τις άδειες. Που βρίσκεται αυτή η ιστορία; Διότι για να κάνεις καινούργια σχέδια για να δουλέψουν οι ΤΟΕΒ, ήθελαν μερικές χιλιάδες ευρώ, τα οποία δεν υπάρχουν αυτήν τη στιγμή. Είχαμε πει ότι θα πρέπει να βρεθεί ένας τρόπος, διότι υπήρχαν αυτά τα σχέδια που δούλευαν οι ΤΟΕΒ και οι ΓΟΕΒ, να μην πληρώσουν. Δηλαδή, δεν μπορούν αυτή τη στιγμή, γιατί είναι και χρεοκοπημένοι κάποιοι από αυτούς, να δώσουν κάποια χρήματα. Πληρώνουν τη ΔΕΗ, αλλά η ΔΕΗ, για να τους ανανεώσει, θέλει χρήματα. Είμαστε σε μια διαδικασία που πρέπει να το λύσουμε και αυτό και νομίζω ότι καλά πάμε και η ιστορία θα μας δικαιώσει. Έχουμε και τον κύριο Σκρέκα κοντά. Είμαστε θεσσαλοί και οι δυο. Έχουμε τις διαφωνίες μας, αλλά είναι και αυτό μέσα στο παιχνίδι. Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Θεοφύλακτος.

ΙΩΑΝΝΗΣ ΘΕΟΦΥΛΑΚΤΟΣ: Χαιρετίζω και θεωρώ ότι είναι προς τη σωστή κατεύθυνση το νομοσχέδιο για τις ενεργειακές κοινότητες. Καταρχήν, το άρθρο 13, επιτέλους, κάνει κάτι που είχαμε ζητήσει. Όσο αφορά τη Δημοτική Επιχείρηση Ύδρευσης και Αποχέτευσης και Τηλεθέρμανσης Κοζάνης, μπαίνει η φράση «συν τηλεθέρμανση» στο άρθρο 209 του ν.3463/2006 και είναι πολύ θετικό. Είναι, πραγματικά, οι ενεργειακές κοινότητες ένα δείγμα δημοκρατίας που μπαίνει πλέον και στο χώρο της ενέργειας, δεδομένου ότι πρέπει να αποφασίσουμε ότι στους σημαντικούς τομείς της ζωής μας πρέπει να μπορούμε να παίρνουμε την κατάσταση στα χέρια μας. Αυτό είναι το πνεύμα και η αρχή του νομοσχεδίου και νομίζω ότι κανείς δεν διαφωνεί με μια τέτοια αρχή.

Ως Βουλευτής του Νομού Κοζάνης, δεν μπορώ παρά να δώσω μερικές απαντήσεις στον εισηγητή της Ν.Δ., τον κύριο Σκρέκα, ο οποίος είπε μία ανακρίβεια και μια αλήθεια και θα απαντήσω σε αυτά. Η ανακρίβεια, την οποία λέει παγίως η Ν.Δ., είναι ένα επιχείρημα που το τονίζει ότι γκρεμίστηκε η μετοχή της ΔΕΗ και πήγε κάτω κατά δυόμισι φορές από το 2014 ως σήμερα, ότι φταίμε εμείς που τη γκρεμίσαμε κ.λπ.. Δεν λένε, όμως, μια ουσιαστική λεπτομέρεια. Μετρούν τη μετοχή από τον Μάιο του 2014, που ήταν στα υψηλότερα και δεν λένε πόσο ήταν στο τέλος του 2014 επί Ν.Δ., γιατί το 80% του γκρεμίσματος της μετοχής της Δ.Ε.Η. ήταν στο τέλος του 2014. Η μεγάλη πτώση της αξίας της μετοχής έγινε μέσα στο 2014. Δεν μπορείτε να τη χρεώνετε σε εμάς. Είναι κάτι που παγίως λέτε. Το μεγαλύτερο ποσοστό της μείωσης έγινε έως 31/12/2014. Δεν έχω πρόχειρα τα στοιχεία, αλλά ο καθένας μπορεί να μπει στο ίντερνετ και να τα δει.

Η αλήθεια που είπατε, κύριε Σκρέκα – και καλό είναι, γιατί, όντως, πολλές φορές λέτε αλήθειες, ιδίως στο θέμα της ΔΕΗ, για να τα ξέρει ο κόσμος και οι υπάλληλοι και οι συνταξιούχοι της ΔΕΗ –ότι εξακολουθείτε να θέλετε να πουλήσετε τον ΑΔΜΗΕ, δηλαδή τα δίκτυα, κάτι που στρατηγικά από την αρχή η Κυβέρνησή μας το απέτρεψε. Ας το ξέρει ο ελληνικός λαός ότι θεωρούμε εθνικά σημαντικό να μην πουληθούν τα δίκτυα, δηλαδή ο ΑΔΜΗΕ. Το πετύχαμε αυτό και παραμένει στο Δημόσιο. Έχουμε αυτή τη διαφορά με τη Ν.Δ.. Μια και λέμε αλήθειες, πρέπει να το ξεκαθαρίσουμε, γιατί είναι στην τρίτη αξιολόγηση. Έχουν συμφωνηθεί από τη δεύτερη, βέβαια, κάποια πράγματα. Πρέπει να πούμε τι είχε συμφωνήσει και τι είχε υπογράψει η Ν.Δ. με το ΠΑ.ΣΟ.Κ. για τη μικρή ΔΕΗ, δηλαδή την οριζόντια πώληση της ΔΕΗ , που σημαίνει και τα νερά κατά 30% χωρίς να έχει εκδοθεί τότε η απόφαση του Ευρωπαϊκού Δικαστηρίου.

Εμείς τότε είχαμε αποτρέψει, καταρχήν, το σενάριο της μικρής ΔΕΗ. Μετά την έκδοση της απόφασης του Ευρωπαϊκού Δικαστηρίου, υποχωρήσαμε στην αποεπένδυση, δηλαδή να μπει ιδιώτης σε ένα μέρος των λιγνιτικών μονάδων. Ήταν ό,τι λιγότερο κακό, αλλά σε σχέση με αυτά που είχε συμφωνήσει η Ν.Δ. και το ΠΑ.ΣΟ.Κ., χωρίς μάλιστα την υποχρεωτικότητα μιας απόφασης του Ευρωπαϊκού Δικαστηρίου, είναι πολύ καλύτερο.

Επιπλέον, ας πούμε και τη διαφορά μας με τους μισθούς και τι συντάξεις των υπαλλήλων και των συνταξιούχων της ΔΕΗ, όπου ο Αρχηγός της Ν.Δ., κ. Μητσοτάκης, επανειλημμένως έχει πει ότι παίρνουν πολλά και πρέπει να πάρουν λιγότερα. Αντίθετα, η δική μας Κυβέρνηση έχει κρατήσει και τους μισθούς και τις συντάξεις χωρίς περαιτέρω μειώσεις, μετά από αυτές που έγιναν.

Κλείνοντας, επί της αρχής το νομοσχέδιο για τις ενεργειακές κοινότητες είναι πολύ σημαντικό, ιδίως για τις περιοχές μας του Νομού Κοζάνης και της δυτικής Μακεδονίας που είναι ενεργειακές περιοχές και βρισκόμαστε σε μια εποχή μετάβασης από τη λιγνιτική στη μεταλιγνιτική περίοδο. Είναι σημαντικό νομοσχέδιο, γιατί μας δίνει ένα εργαλείο, ώστε η μετάβαση αυτή να έχει και το εργαλείο των ενεργειακών κοινοτήτων που σημαίνει ένα εργαλείο άμεσης δημοκρατίας, τοπικότητας και αειφορίας στην οικονομία. Δηλαδή, η μετάβαση αυτή πρέπει, πραγματικά, να γίνει με τέτοιους όρους, ώστε να είναι σεβαστή και η περιοχή και οι εργαζόμενοι και το περιβάλλον. Ίσως πρέπει να προβλεφθούν πολλές θέσεις εργασίας για να αντικαταστήσουν αυτές που πιθανότατα θα απομειωθούν, γιατί θα χαθούν από τη μετάβαση αυτή και οι ενεργειακές κοινότητες θα βοηθήσουν σε αυτό.

Τελείως, όσον αφορά τους ΤΟΕΒ, στην περιοχή μας ο ΤΟΕΒ Βελβεντού ήδη έχει ένα μικρό υδροηλεκτρικό που έχει ξεκινήσει να το λειτουργεί. Προς αυτήν την κατεύθυνση κινείται και ο ΤΟΕΒ Καλονερίου στο Δήμο Βοΐου. Πραγματικά, πρέπει να τα δούμε σε όλη τη χώρα και πρέπει να νοικοκυρευτούν με τέτοια πρότυπα και υποδείγματα και να βοηθηθούν και όλοι οι ΤΟΕΒ να νοικοκυρέψουν τα του οίκου τους και να ρυθμίσουν τις οφειλές τους με τη ΔΕΗ και να κάνουν και πράγματα, όπως μικρά υδροηλεκτρικά που θα τους βάλουν στη νέα εποχή με όρους βιωσιμότητας. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Σταθάκης.

ΓΕΩΡΓΙΟΣ ΣΤΑΘΑΚΗΣ (Υπουργός Ενέργειας και Περιβάλλοντος): Κυρίες και κύριοι συνάδελφοι, η χώρα μας έχει δεσμευτεί, με βάση τη Συμφωνία του Παρισιού ότι θα συμβάλλει στην επίτευξη των υψηλών στόχων που έχει θέσει η Συμφωνία του Παρισιού για την κλιματική αλλαγή. Στο πλαίσιο αυτής της Συμφωνίας, η Ε.Ε. αυτόν τον καιρό – είναι εν εξελίξει– προσδιορίζει τους βασικούς στόχους για το 2030.

Οι στόχοι αυτοί στη συζήτηση που γίνεται και έγινε και προχθές το Ευρωκοινοβούλιο, θα οριστικοποιηθούν την άνοιξη του 2018. Η θέση της Ελλάδας είναι ότι οι στόχοι, με βάση τους δύο πυλώνες που συζητούνται, δηλαδή τον τρόπο παραγωγής ενέργειας, άρα το ενεργειακό μείγμα για το 2030 και, δεύτερον, την εξοικονόμηση ενέργειας μέχρι το 2030, έναν πολύ φιλόδοξο στόχο που πρέπει να εξοικονομούμε 1,5% κάθε χρόνο, είναι να παραμείνουν φιλόδοξοι, πρώτον, οι στόχοι και, δεύτερον, να είναι δεσμευτικοί, με κάποια ελαστικότητα, αλλά δεσμευτικοί για όλες τις χώρες.

Συνεπώς, η χώρα μας στέκεται ευθέως και χωρίς καμία περιστροφή, στο ότι το μέλλον της παραγωγής ενέργειας θα είναι «πράσινο», θα είναι οι ΑΠΕ. Φέτος είναι η πρώτη χρονιά που σε παγκόσμια κλίμακα οι ΑΠΕ προσέθεσαν περισσότερες μονάδες ενέργειας από ό,τι το κάρβουνο, η πυρηνική ενέργεια ή άλλες μορφές παραγωγής ενέργειας. Είναι ένα σημείο καμπής που δείχνει, νομίζω, οριστικά και αμετάκλητα, ότι το μέλλον είναι οι ανανεώσιμες πηγές ενέργειας και, συνεπώς, η Ελλάδα, στο πλαίσιο των δεσμεύσεων της Συμφωνίας του Παρισιού και των νέων στόχων της Ε.Ε., θα προχωρήσει προς αυτή την κατεύθυνση.

Τα υπογραμμίζω αυτά και ανοίγω μια παρένθεση για το περίφημο άρθρο 16. Προφανώς, ο τρόπος κατάρτισης του ενεργειακού σχεδιασμού, σε αυτό το πλαίσιο, είναι πολύ διαφορετικός από ό,τι ήταν ο ενεργειακός σχεδιασμός του 2012, ακόμα και του 2014. Επακολούθησε το Παρίσι, επακολούθησε η συζήτηση στην Ευρωπαϊκή Επιτροπή. Είναι πολύ συγκεκριμένος και τεχνικά περίπλοκος, ο τρόπος που θα αποτυπωθεί η επίτευξη αυτών των στόχων με τη στρατηγική, με την πολιτική και με ποια συγκεκριμένα μέτρα. Άρα και η επιλογή που κάναμε, ήταν ότι, αφενός μεν φτιάξαμε την Επιτροπή, η οποία έχει μια εποπτεία όλου αυτού του σχεδιασμού με τη συμμετοχή όλων των φορέων.

Επαναλαμβάνω ότι θα ακολουθήσουν δύο με τρεις κύκλους διαβούλευσης πριν κατατεθεί το οριστικό σχέδιο στην Κομισιόν και στο πλαίσιο αυτό, χρειαζόμαστε τη μελέτη και την απευθείας ανάθεση, διότι, ένα μεγάλο μέρος των τεχνικών επεξεργασιών, είναι πολύ περίπλοκες και δεν είχαμε χρόνο προς αυτή την κατεύθυνση. Το υπογραμμίζω όμως και το καταθέτω στα Πρακτικά.

Ζητήσαμε φυσικά, την άδεια της Ενιαίας Ανεξάρτητης Αρχής Δημοσίων Συμβάσεων, αναλύοντας όλο το σκεπτικό και όπως προβλέπει ο νόμος μας έδωσε την άδεια η Ανεξάρτητη Αρχή Δημοσίων Συμβάσεων, όπως προβλέπεται στο σχετικό νόμο, αναγνώρισε ότι συντρέχουν οι τρεις λόγοι, για τους οποίους μπορούμε να συζητήσουμε εξαίρεση από αυτήν τη διαδικασία και να προχωρήσουμε, διατηρώντας τα όρια του νόμου, τα 200.000 €, σε αυτή τη διαδικασία. Καταθέτω στα Πρακτικά την Απόφαση της Ανεξάρτητης Αρχής Δημοσίων Συμβάσεων. Άρα, δεν υπάρχει τίποτα πιο περίπλοκο από αυτό. Προφανώς, εάν υπήρχε χρόνος και εάν υπήρχαν άλλες δυνατότητες θα προχωρούσαμε κανονικά στο διαγωνισμό.

Το δεύτερο που θέλω να υπογραμμίσω είναι τι αλλάζει στις ΑΠΕ και στον τρόπο που λειτουργούν οι ΑΠΕ στη χώρα μας. Η Ελλάδα έχει μια ικανοποιητική διείσδυση ΑΠΕ σήμερα, στην παραγωγή ενέργειας. Είμαστε στο 29% και φυσικά, θα βάλουμε πολύ φιλόδοξους στόχους για το 2030, γύρω στο 50%. Εν τούτοις, έχει αλλάξει και όλο το σύστημα των αγορών των ΑΠΕ. Να υπενθυμίσω ότι οι ΑΠΕ αναπτύχθηκαν στην Ελλάδα σε δύο κύκλους. Ο πρώτος κύκλος ήταν τα φωτοβολταϊκά με, σχετικά, υψηλές τιμές, που κυριάρχησαν οι μικρομεσαίες επιχειρήσεις και ο δεύτερος κύκλος ήταν με επενδύσεις στα αιολικά, στις οποίες κυριαρχούν μεγάλες επιχειρήσεις. Είναι πολύ ακριβές οι επενδύσεις στα μεγάλα αιολικά. Όμως και οι δύο αυτοί κύκλοι με τις εγγυημένες τιμές έχουν τελειώσει. Δεν υπάρχουν από τούδε και εφεξής εγγυημένες τιμές στις ΑΠΕ. Δηλαδή, οι τελευταίες άδειες που δόθηκαν σε αιολικά με εγγυημένη τιμή ήταν το Μάρτιο του 2017. Από τούδε και εφεξής, οι ΑΠΕ θα μπαίνουν σε διαγωνισμούς. Έγιναν οι πρώτοι διαγωνισμοί. Οι τιμές πλέον των ΑΠΕ και απαντώ και σε ένα ερώτημα περί τιμών, κινούνται σε ένα επίπεδο, σχεδόν ανταγωνιστικό, όχι με τις πολύ φθηνές. Παραμένει ο λιγνίτης πιο φθηνός, παραμένει το υδροηλεκτρικό φυσικά πιο φθηνό, αλλά πλησιάζει πλέον την τιμή του φυσικού αερίου ή είναι περίπου στα ίδια επίπεδα. Οι πρώτοι διαγωνισμοί που έγιναν, κινήθηκαν σε 70€ με 80€ την κιλοβατώρα. Φανταζόμαστε ότι σταδιακά στο μέλλον, λόγω της περαιτέρω μείωσης, κυρίως και των φωτοβολταϊκών θα έχουμε πλέον ΑΠΕ, των οποίων οι τιμές θα είναι εξαιρετικά ανταγωνιστικές.

Τι κάνει σήμερα το νομοσχέδιο; Μέχρι τώρα λοιπόν, οι δραστηριότητες ήταν, είτε σε μικρομεσαίες επιχειρήσεις, είτε σε μεγάλες επιχειρήσεις. Σήμερα επιχειρείται να ανοίξουμε τις ΑΠΕ, σε ένα νέο υποκείμενο, σε ένα νέο φορέα, σε νέες μορφές δραστηριότητας, όπου συμπυκνώνονται και οι τρεις αξίες, τις οποίες πιστεύουμε και θεωρούμε ότι είναι πολύ ισχυρές. Πιστεύουμε στην οικονομική δημοκρατία. Πιστεύουμε στην ανάπτυξη των ΑΠΕ και στην περιβαλλοντική αναβάθμιση όλου του ενεργειακού μας συστήματος. Πιστεύουμε στην τοπικότητα και στην αποκεντρωμένη παραγωγή και κατανάλωση, τρεις βασικές αξίες, οι οποίες, συμπυκνώνονται σήμερα σε αυτό το νομοσχέδιο για τις Ενεργειακές Κοινότητες.

Αυτό, ανοίγει πάρα πολλούς δρόμους, για να αποκτήσει η χώρα μια νέα τεράστια ώθηση στις ΑΠΕ, επαναλαμβάνω, με τρόπους που είναι συμβατοί με ένα αποκεντρωμένο σύστημα παραγωγής. Η διαμάχη είναι γνωστή. Υπάρχει τρόπος να παράξεις με ΑΠΕ, με μεγάλες επενδύσεις και έργα πολύ μεγάλης κλίμακας. Ταυτόχρονα, όμως, η τεχνολογία, όπως ειπώθηκε ήδη, μας επιτρέπει να παράγει σε αποκεντρωμένα και τοπικά. Άρα, να αποφεύγεται όλη η μεγάλη κλίμακα, η συγκέντρωση σε ένα συγκεκριμένο σημείο, η υπέρμετρη συγκεντροποίηση του συγκεκριμένου κλάδου και ταυτόχρονα, να μειώνονται οι ανάγκες μεταφοράς ενέργειας.

Άρα, το ιδανικό, η ιδέα δηλαδή, το ότι η παραγωγή και η κατανάλωση να αποκτήσουν μια αμεσότητα, διευκολύνεται. Αυτό το μοντέλο παραγωγής ενέργειας, το οποίο επαναλαμβάνω, προσεγγίζει σε κάτι το οποίο θα μπορούσε να θεωρηθεί ιδανικό. Με αυτό τον τρόπο, καλούμαστε σήμερα, να δώσουμε μια μεγάλη ώθηση σε αυτό το μοντέλο παραγωγής ενέργειας, το αποκεντρωμένο, άμεσα συνδεδεμένο με την κατανάλωση και τις δυνατότητές του, να είναι απόλυτα προσαρμοσμένο στις τοπικές ιδιαιτερότητες, είτε πρόκειται για νησιά, είτε πρόκειται για περιοχές.

Η ενεργειακή δημοκρατία είναι πολύ μεγάλη, κατά τη γνώμη μας και έχει τεράστια σημασία, διότι επανενεργοποιεί τους πολίτες μας, σε ένα θέμα, όπως είναι η παραγωγή ενέργειας, η οποία δεν είναι μια οποιαδήποτε δραστηριότητα. Βρίσκεται στην καρδιά ενός μεγάλου μετασχηματισμού, τόσο του μοντέλου παραγωγής μας, όσο και του μοντέλου κατανάλωσης. Υπενθυμίζω ότι δεν μιλάμε μόνο για παραγωγή ενέργειας. Μιλάμε και για εξοικονόμηση ενέργειας. Το υπογραμμίζω αυτό, διότι, εάν στην παραγωγή ενέργειας με ΑΠΕ οι επιδόσεις της Ελλάδας είναι ικανοποιητικές, στην εξοικονόμηση ενέργειας είναι πάρα πολύ πίσω. Και αυτή, θα είναι μεγαλύτερη πρόκληση που θα έχει η χώρα μέχρι το 2030. Η εξοικονόμηση ενέργειας πρέπει να φτάσει εντυπωσιακούς ρυθμούς στις μεταφορές. Πρέπει να φτάσει στη ψύξη, θέρμανση, κατοικία, κτίρια, γραφεία, δημόσια κτίρια, νοσοκομεία, πανεπιστήμια κ.λπ..

Άρα, η ιδέα των Ενεργειακών Κοινοτήτων καλείται να δραστηριοποιηθεί σε ένα δεύτερο μεγάλο πυλώνα που είναι η εξοικονόμηση ενέργειας, όπου μπορούμε να παράξουμε, πραγματικά, εντυπωσιακά αποτελέσματα, να κινητοποιηθούν επενδύσεις. Έχει τεράστια επίπτωση τεχνολογικά, σε καινοτομίες, σε θέσεις απασχόλησης και εξίσου μπορούν να γίνουν και να πετύχουμε μεγάλες αλλαγές σε αυτόν τον τομέα. Και οι Ενεργειακές Κοινότητες έρχονται, πέρα από όλο αυτό το αξιακό, κρατώντας μια εξαιρετικά πλήρη διαδικασία. Δηλαδή, σε αντίθεση με άλλες μορφές συνεταιριστικών δομών που είναι πιο δύσκολες, πιο σύνθετες, πιο απαιτητικές, επιλέξαμε ένα πολύ απλό, λιτό σύστημα, ίδρυσης και λειτουργίας των Ενεργειακών Κοινοτήτων, ακριβώς για να διευκολύνουμε όλον αυτόν τον μετασχηματισμό και την ανάπτυξη, την οποίαν προσδοκούμε ότι θα φέρει.

Θα κλείσω, λέγοντας ότι η εμπειρία από την Ευρώπη, είναι πάρα πολύ θετική και εκεί έχουν μεγαλύτερη παράδοση στον τομέα αυτό, εν τούτοις νομίζω ότι στη σημερινή συγκυρία είναι το κατάλληλο εργαλείο και το κατάλληλο νομοθέτημα, το οποίο θα έχει ανταπόκριση. Είναι εξαιρετικό το ενδιαφέρον των ΟΤΑ. Είναι εξαιρετικό, επίσης το ενδιαφέρον πάρα πολλών τοπικών κοινωνιών. Υπάρχουν πάρα πολλές παράλληλες δραστηριοποιήσεις φορέων οικολογικών οργανώσεων, τοπικών ομάδων, η οποία με αυτό το νομοσχέδιο θα δημιουργηθεί το πλαίσιο και οι δυνατότητες να κινητοποιηθούν πλέον θεσμικά και να μπορούν όλη αυτή την προοπτική που ανοίγεται να την κάνουν πράξη.

Κλείνω με ένα τελευταίο θέμα. Όλες οι ενεργειακές αλλαγές που έχουν γίνει στον ενεργειακό τομέα, σε ορισμένες περιπτώσεις έχουν δημιουργήσει θέματα με την τιμολόγηση της ενέργειας. Αυτό είναι γνωστό, γι’ αυτό και τώρα βρίσκονται όλες οι οικονομίες και προσπαθούν να βρουν τρόπους και ο μετασχηματισμός να γίνει, αλλά ταυτόχρονα, να μειωθούν και οι τιμές. Ταυτόχρονα, όμως, η ειδική κατηγορία είναι η αντιμετώπιση προβλήματος ενεργειακής φτώχειας για την κυβέρνησή μας και επιδιώκουμε να είναι και μέσα στους στόχους. Έχει μπει στους στόχους μάλλον για το 2020 έως το 2030. Πρέπει να υπάρξει μια ειδική μέριμνα σε όλο αυτό το μεγάλο ενεργειακό μετασχηματισμό για την αντιμετώπιση της ενεργειακής φτώχειας.

Στις ενεργειακές κοινότητες ανοίγει για πρώτη φορά αυτό το παράθυρο, διότι επιτρέπει επιπλέον σε ένα δήμο ή σε μία κοινότητα να ενοποιήσει ρολόγια καταναλωτών στοχευμένα ευαίσθητων κοινωνικών ομάδων και να αναλάβει την παραγωγή της αντίστοιχης ενέργειας που χρειάζονται αυτά τα νοικοκυριά, με τα οποία θα συμψηφίζεται. Άρα, ανοίγει ένα σημαντικό παράθυρο στην αντιμετώπιση της ενεργειακής φτώχειας. Θα ακολουθήσουν και άλλες πρωτοβουλίες προς αυτή την κατεύθυνση σημαντικές και σχετικά σύντομα. Εμείς δεσμευόμαστε ότι στο θέμα της ενεργειακής φτώχειας θα υπάρξουν σημαντικές αποφάσεις, καθώς είναι στο επίκεντρο της ενεργειακής στρατηγικής και του σχεδιασμού και σήμερα οι ενεργειακές κοινότητες, μας δίνουν τη πρώτη αφορμή γι’ αυτό.

Δεν θα απαντήσω στα θέματα της ΔΕΗ, διότι θα έχουμε τη δυνατότητα να τα συζητήσουμε και τη Δευτέρα, στη συζήτηση για τον Προϋπολογισμό που θα αναπτύξω λεπτομερώς. Να πω μόνο δύο θέματα. Λείπει ο κ. Μανιάτης. Το «εξ’ οικονομώ» κατ’ οίκον καθυστέρησε μεν, αλλά έχει πάρα πολλά θέματα τεχνικά, τα οποία όλα έχουν τελειώσει. Αλλά καθώς καθυστερούσα να του υπενθυμίσω ότι μπήκαν στο πρόγραμμα 15.000 νοικοκυριά. Με τα μεταβατικά που βρήκαμε το 2016 και το 2017 έχουν μπει 15.000 νοικοκυριά στο μεταβατικό «εξ’ οικονομώ» κατ’ οίκον. Άρα, απέχει πολύ από την αδράνεια αυτό.

Για τη διασύνδεση νομίζω ότι απαντήθηκε. Για το «net metering» εμείς το κάναμε για τους αγρότες και τους ΟΤΑ πρόσφατα. Όσον αφορά τη θερμική. Αναφέρατε σε συμβατικές πηγές ενέργειας που χρησιμοποιούν, όμως τη θερμική ενέργεια για τηλεθέρμανση, από τη λειτουργία ενός εργοστασίου δεν αποκαθιστούν, αλλά παραμένουν η άκρως αποκλειστική λειτουργία. Οι ΟΤΑ α΄ και β΄ βαθμού μπορούν να συμμετέχουν σε πολλές κοινότητες, δεν δεσμεύονται να είναι σε μία και δεν υπάρχουν όρια ισχύος στους νομούς. Δηλαδή, μπορούν να συμμετέχουν σε πολλές. Εφόσον παράγω στα όρια της κατανάλωσής μου, συμψηφίζω, δηλαδή γίνεται ένας συμψηφισμός.

Το 50, 60 είναι μια εξέλιξη απλή της τεχνολογίας. Δηλαδή, αυτοί που έπαιρναν τις «50άρες» τώρα παίρνουν «60άρες», δεν υποκρύπτει κάτι άλλο. Διότι, τώρα έχει βελτιωθεί η τεχνολογία και η αντίστοιχη ακριβώς κατηγορία με τα ίδια ακριβώς γεωμετρικά χαρακτηριστικά δεν μεταβάλλεται τίποτα από τα γεωμετρικά χαρακτηριστικά. Απλώς, οι ίδιες οι ανεμογεννήτριες παράγουν 60 τώρα αντί για 50. Οπότε, το αυξάνουμε για να προσαρμοστεί. Θα μας δοθεί η ευκαιρία για πιο διεξοδική συζήτηση.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστώ πολύ. Λίγο ο κ. Δημαράς να μιλήσει.

ΓΕΩΡΓΙΟΣ ΔΗΜΑΡΑΣ: Μια διευκρίνιση, θα ήθελα, κύριε Υπουργέ. Είπατε ότι αύξηση της ενέργειας από ΑΠΕ πρώτη φορά, είναι μεγαλύτερη από την αύξηση παραγωγής ενέργειας από καύσιμα. Θέλω δύο διευκρινίσεις. Πρώτον, ότι μιλάμε για αύξηση και όχι στη συνολική κατανάλωση, δηλαδή πόσο παραπάνω προστέθηκε. Γιατί η συνολική κατανάλωση είναι στον κόσμο πάρα πολύ πίσω. Δεύτερον, μιλήσατε για την Ευρώπη ή για όλο τον κόσμο;

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Για όλο τον κόσμο.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Σκρέκας.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Νέας Δημοκρατίας): Κυρία Πρόεδρε, καταρχήν, να πω ότι έχω εμπιστοσύνη στον Υπουργό ότι θα έρθει να ενημερώσει για το θέμα της ΔΕΗ σε ειδική συνεδρίαση της Επιτροπής που θα γίνει και το δέχομαι. Τη Δευτέρα θα μιλήσω και εγώ στον Προϋπολογισμό, οπότε εκεί θα δοθεί η ευκαιρία να πούμε πάλι κάποια πράγματα. Επειδή όμως θεωρώ ότι είναι πάρα πολύ επικίνδυνο για κάποιους Βουλευτές, για τους βουλευτές γενικά της ελληνικής αντιπροσωπείας, να έχουν άγνοια για πολύ σημαντικά θέματα, ιδίως να έχουν άγνοια για θέματα που αφορούν ειδικά την περιοχή τους. Και επειδή κάποιος βουλευτής της συγκυβέρνησης προσπάθησε να διαψεύσει αυτά, τα οποία ανέφερα εγώ στην πρώτη ομιλία μου, θα ήθελα να πω ότι την 1η Δεκεμβρίου 2014 για να συγκρίνουμε «μήλα με μήλα και αχλάδια με αχλάδια», η χρηματιστηριακή αξία της ΔΕΗ ήταν 1.580.000.000 ευρώ και μάλιστα, σε μία εποχή που είχαμε ήδη αποτύχει να εκλέξουμε Πρόεδρο της Δημοκρατίας και που βλέπαμε ότι πάμε σε εθνικές εκλογές, με απρόβλεπτα αποτελέσματα και που το χρηματιστήριο ήταν στα πολύ χαμηλά του.

Σήμερα μάλλον, 1η Δεκεμβρίου 2017, η μετοχή της ΔΕΗ είναι 430.000.000 ευρώ δηλαδή είναι τέσσερις φορές πιο χαμηλά από την τιμή που είχε η ΔΕΗ τότε, σήμερα που το χρηματιστήριο, είναι πολύ πιο ψηλά απ’ ότι ήταν τότε και που υποτίθεται ότι η Κυβέρνηση λέει ότι έχει φέρει τη σταθερότητα και έρχεται η ανάπτυξη. Άρα, θα ήθελα να ενημερώσω τον Βουλευτή για να μην έχει αυτή την άγνοια ότι όντως πράγματι αυτό που είπα, ισχύει. Η τιμή της μετοχής σήμερα της ΔΕΗ είναι πολύ χαμηλή και τι σημαίνει αυτό. Απαντώντας και στον βουλευτή από το ΚΚΕ, συγκρίνω «μήλα με μήλα». Η τιμή της χαμηλής μετοχής σημαίνει μικρότερη αξία για το δημόσιο, που σημαίνει μικρότερη αξία για τους πολίτες αυτής της χώρας.

Από την άλλη πλευρά, θα ήθελα να πω ότι θα πρέπει, κύριε Υπουργέ, πραγματικά και πέρα από κομματικές αντιπαραθέσεις να δούμε τι θα γίνει με τη ΔΕΗ. Το να συζητάμε ένα θέμα το οποίο είναι σοβαρό, είναι σημαντικό, αφορά ένα νέο τρόπο επενδύσεων στις ανανεώσιμες πηγές ενέργειας μέσα από συνεταιριστικά σχήματα, μέσα από τις ενεργειακές κοινότητες. Και ένα όφελος που μπορούν να έχουν οι τοπικές κοινωνίες και τα αδύναμα νοικοκυριά αυτά, τα οποία σήμερα έχουν και πρόβλημα να πληρώσουν το λογαριασμό τους, είναι σημαντικό. Αλλά δεν πρέπει να αποφεύγουμε να δούμε το μεγάλο θέμα, το κυρίαρχο θέμα σήμερα, που είναι η βιωσιμότητα της ΔΕΗ. Δεν μπορεί να προχωρήσει η Ελλάδα, δεν μπορεί να έρθει η ανάπτυξη μόνιμη, αν δεν έχουμε ισχυρή ΔΕΗ. Δυστυχώς, μέχρι τώρα η ΔΕΗ αδυνατεί.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Μαυρωτάς.

ΓΕΩΡΓΙΟΣ ΜΑΥΡΩΤΑΣ: Σχετικά με αυτό που είπατε, κύριε Υπουργέ, στο μακροχρόνιο ενεργειακό σχεδιασμό, θα επιμείνω λίγο. Μέχρι την άνοιξη του 2018, θα πρέπει να υποβάλουμε κάποιο πρόγραμμα μείωσης εκπομπών αερίων του θερμοκηπίου ή γενικότερα τον ενεργειακό σχεδιασμό στην Ε.Ε.;

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Τον ενεργειακό σχεδιασμό.

ΓΕΩΡΓΙΟΣ ΜΑΥΡΩΤΑΣ: Τον ενεργειακό σχεδιασμό, ο οποίος ασφαλώς και συνδέεται και με τις εκπομπές των αερίων θερμοκηπίου. Δηλαδή, η ένστασή μας είναι η εξής. Ήδη, από πέρυσι τον Μάρτιο που είχαμε συναντηθεί στο γραφείο σας, είχαμε πει για το μακροχρόνιο ενεργειακό σχεδιασμό. Συναντηθήκαμε μετά με τη ΡΑΕ με τον κ. Μπουλαξή, είπαμε για το μακροχρόνιο ενεργειακό σχεδιασμό. Όλο αυτό το χρονικό διάστημα μέχρι τώρα δεν είχαμε το χρόνο να κάνουμε μία διαδικασία κανονική, έναν ανοικτό διαγωνισμό με πρόσκληση ενδιαφέροντος, για να βρεθούν αυτοί που θα τρέξουν. Και να μην είναι μόνο ένας, να είναι και δύο, τρεις ώστε να υπάρχουν και εναλλακτικά μοντέλα που θα μπορούσαμε να χρησιμοποιήσουμε.

Τα μοντέλα τα γνωστά που υπάρχουν στον ενεργειακό σχεδιασμό, που έχουμε και πολύ καλούς Έλληνες επιστήμονες για να το διεκπεραιώσουν, αυτό ήταν βασικά η ένστασή μας, όχι γιατί το κάνετε. Γιατί εκ των υστέρων, να έρθουμε να επικυρώσουμε μια απευθείας ανάθεση το 2017 που θα ψηφιστεί το νομοσχέδιο του 2018.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Θεοφύλακτος.

ΓΙΑΝΝΗΣ ΘΕΟΦΥΛΑΚΤΟΣ: Ευχαριστώ, κ. Πρόεδρε. Θα σταθώ μισό λεπτό σε αυτά που είπε ο κ. Σκρέκας, γιατί έχει κάνει μια μετατόπιση προς την αλήθεια. Αντιπαρέρχομαι τα περί άγνοιας, ότι δεν γνωρίζουμε τα θέματα που μας αφορούν, κύριοι συνάδελφοι.

Να εξηγήσω, ποια είναι η μετατόπιση προς την αλήθεια. Η Ν.Δ., συγκρίνει με τη συνήθη πάγια τακτική της, τον Μάιο του 2014 με τη σημερινή αξία, όπου έχουμε μια πτώση 75% - 80%. Για πρώτη φορά τώρα, ο κ. Σκρέκας, μετά την τοποθέτησή μου, σύγκρινε Δεκέμβρη 2014 με Δεκέμβρη 2017, ενώ από Μάιο του 2014, έως Δεκέμβριο του 2014, έχουμε μια πτώση 50%. Από 10€ η μία μετοχή το Μάιο του 2017, δεν λέω στο σύνολο της αξίας, από 10€ πήγε 5€ το Δεκέμβρη του 2014. Από κει και πέρα, έχουμε μια περαιτέρω πτώση και ο καθένας μπορεί να τα δει στην πορεία. Αυτό δεν διαψεύδει την αρχική μου τοποθέτηση από το 75% - 80% της μείωσης της αξίας, το 50% έγινε μέσα στο 2014.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Νέας Δημοκρατίας): Όταν έκανα ανακοινώσεις, αν δει ο αγαπητός συνάδελφος, πότε έχουν γίνει οι ανακοινώσεις, όταν έχουν γίνει Μάιο συγκρίνω Μάιο με Μάιο, όταν έχουν γίνει Σεπτέμβριο οι ανακοινώσεις, συγκρίνω Σεπτέμβριο με Σεπτέμβριο.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει η κυρία Γκαρά.

ΑΝΑΣΤΑΣΙΑ ΓΚΑΡΑ (Εισηγήτρια του ΣΥΡΙΖΑ): Κλείνοντας αυτή τη συνεδρίαση της Επιτροπής θα ήθελα να κάνω δύο σχόλια από την όλη συζήτηση.

Από τη μια πλευρά, η στάση κυρίως της Αξιωματικής Αντιπολίτευσης να σηκώνει πολύ ψηλά το θέμα της Δ.Ε.Η. για την εξέλιξη του ζητήματος και της κατάστασης της Δ.Ε.Η. που έχουν τεράστια ευθύνη, ωστόσο, βλέπουμε ότι σηκώνει αυτό το θέμα, προκειμένου να μειώσει την αξία και να κρύψει την αξία μιας νομοθετικής πρωτοβουλίας και μιας στρατηγικής στον ενεργειακό τομέα της Κυβέρνησης και νομοθετική πρωτοβουλία πάνω στις ενεργειακές κοινότητες.

Αυτό που εγώ διαβλέπω, είναι ότι ακόμη και στο λόγο υπάρχει συντήρηση και δεν θέλουμε να προχωρήσουμε στην επόμενη μέρα. Δεν θέλουμε να αποδεχτούμε ότι μπαίνει μια σύγχρονη σκέψη, σύγχρονη λογική, αξιοποίηση των εναλλακτικών μορφών ενέργειας, των εναλλακτικών πηγών ενέργειας και μάλιστα, με πάρα πολλά οφέλη στους πολίτες, στους εργαζόμενους και κυρίως στις τοπικές κοινωνίες.

Παίρνοντας αφορμή από την τοποθέτηση του εκπροσώπου του Κομμουνιστικού Κόμματος Ελλάδος, δεν μπορώ να κατανοήσω, πως στην ίδια πρόταση, ταυτοχρόνως, από τη μια καταγγέλλουμε την πώληση και την παράδοση της αξιοποίησης των εναλλακτικών πηγών ενέργειας στα μεγάλα ιδιωτικά κεφάλαια και ταυτόχρονα, να καταγγέλλουμε ή να είμαστε αρνητικοί και στην κοινωνικοποίηση της αξιοποίησης ενός δημόσιου αγαθού που λέγεται ενέργεια με όφελος και με ίδια συμμετοχή των πολιτών, των κατοίκων, μικρών και μικρομεσαίων επιχειρήσεων, ακόμη και εκπροσώπων των τοπικών κοινωνιών, που είναι οι δήμοι, οι περιφέρειες, να είμαστε αρνητικοί και ως προς αυτό.

Πρέπει, εν τέλει να καταλήξουμε, αν θέλουμε τη συμμετοχή των πολιτών, τη συμμετοχή των τοπικών κοινωνιών στις τοπικές οικονομίες και στην αντιμετώπιση της ενεργειακής φτώχειας, διότι γνωρίζουμε ότι το κόστος ενέργειας, είναι πάρα πολύ υψηλό στην Ελλάδα ή αν θέλουμε να μη συμμετέχουμε σε τίποτα και όντως να κάνει «κουμάντο», ένας, δύο, ή τρεις μεγάλοι όμιλοι που οι συνάδελφοί μου από την Αξιωματική Αντιπολίτευση, προσκαλούν να έρθουν στη χώρα μας και να κάνουν μεγάλες επενδύσεις. Ευχαριστώ πολύ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστώ πολύ. Εδώ τελειώνει η συνεδρίασή μας.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Βράντζα Παναγιώτα, Γκαρά Αναστασία, Δημαράς Γεώργιος, Θεοφύλακτος Ιωάννης, Καρακώστα Ευαγγελία (Εύη), Καφαντάρη Χαρούλα (Χαρά), Συρμαλένιος Νικόλαος, Τελιγιορίδου Ολυμπία, Τζάκρη Θεοδώρα, Σκρέκας Κωνσταντίνος, Μανιάτης Ιωάννης, Παναγιώταρος Ηλίας, Βαρδαλής Αθανάσιος, Μανωλάκου Διαμάντω, Λαζαρίδης Γεώργιος, Μαυρωτάς Γεώργιος.

Τέλος και περί ώρα 13.30΄ λύθηκε η συνεδρίαση.

**Η ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΕΥΗ ΚΑΡΑΚΩΣΤΑ ΜΑΡΙΟΣ ΚΑΤΣΗΣ**